
PREDGOVOR 

Ova je zbirka zamišljena kao štivo, koje bi se mog¬ 
lo upotrijebiti kroz mjesec svibanj. Bavi se tematikom 
svećeništva i zato joj je dan naslov »Svećenički svi¬ 
banj«. Tom tematikom ne bavi se teoretski, jer takvih 
knjiga već imamo, nego praktički, životno, pokazujući 
svećenički lik u onim nosiocima svećeništva koji služe 
na diku tom staležu. 

Knjiga može poslužiti kao štivo i svećeničkim pri¬ 
pravnicima, jer ih primjer dobrih svećenika može ve¬ 
oma potaknuti na izgrađivanje svećeničke ličnosti u 
sebi i na ustrajnost u tome ne lakom poslu. Njih bih 
htio upozoriti na tople riječi Ivana XXIII iz njegove 
enciklike »Sacerdotii nostri primordia«, koju je napisao 
prigodom stogodišnjice smrti divnog svećenika sv. Iva¬ 
na Vianneya: 

»Ne možemo a da se na poseban način ne obrati¬ 
mo očinskim srcem mladeži, da je toplom ljubavlju za¬ 
grlimo, jer u njezinu radu vidi Crkva nadu budućnosti. 
Žetva je velika, ali je poslenika malo. U tolikim zem¬ 
ljama čekaju apostoli, koji su radom iscrpljeni, da do¬ 
đe tko god tko će ih zamijeniti. Cijeli narodi trpe od du¬ 
hovne gladi, više nego od tjelesne. Tko će im donijeti 
nebesku hranu i istine života? Čvrsto smo uvjereni, da 
se mladež našega stoljeća neće odazvati s manje odušev- 

ljenja pozivu božanskog Učitelja, da nastavi djelo spa¬ 
šavanja, nego što se odazivala mladež prijašnjih vjeko¬ 
va!« 

Svake godine imamo nedjelju svećeničkih zvanja. 
Tada valja propovijedati o zvanjima. Ova zbirka može 
pružiti građe i u tu svrhu. Svi moramo biti neumorni 
u promicanju svećeničkih zvanja, jer od toga ovisi vječ¬ 
nost tolikih duša. 

Knjiga dakle ima pred očima čisto pastoralan 
cilj i namjerno se ne upušta u teološka raspravljanja. 
Pisana je za mali puk, za one koji traže Gospodina u 
poniznosti i jednostavnosti srca, za one koji žele služi¬ 
ti Crkvi u skromnosti i neupadljivosti. 

U Zagrebu, na blagdan Svete Krunce 1970. 

Pisac 


RIJEČ OSNIVAČA KIM-a — Kreis Junger Missionare 

Krug mladih misionara 

Već dva puta susreo sam se s tim neobičnim čovje¬ 
kom. Prvi put bilo je to u Bad Ischlu u Gornjoj Austriji 
u srcu Salzkammerguta za vrijeme KIM-lcursa mjeseca 
srpnja 1969. Govorio je tada dečkima o svome pokretu 
živo i oduševljeno kako samo on zna. A u radu s mla¬ 
dima ima P. Hubert Leeb, oblat sv. Franje Saleškoga, 
veliko iskustvo, jer mu je to životni poziv. On je posta¬ 
vio pitanje o uzroku pomanjkanja svećeničkih zvanja, 
koje se danas sve više osjeća. Osim Poljske i Indije 
sve zemlje boluju od nestašice duhovnih zvanja. 

P. Leeb govori: »Koji je uzrok nestašice svećenika. 

O tome se prave analize, sastavlja¬ 
ju ogledi, statistike, vrše pokusi. Dolazi se do sklonosti 
da se zaplašeno upitamo: Zar Božja ponuda nema više ni¬ 
kakve privlačnosti, zar mladeži nedostaje svaki duh 
spremnosti? Zar je nesebična služba bližnjemu utopija, 
nad kojom se možemo sažalno podsmjehivati? Zar će 
poziv za potpunijim nasljedovanjem Krista biti svi jes¬ 
no odbacivan kao naivna romantika i sentimentali- 
zam?« 

Poput teškoga bata na željezo padali su ti upitnici 
na srca svih prisutnih. Pater je neobičnim sjajem u o- 
čima, koji je ižarivao oganj, nastavio: 

»Od g. 1962. radim na vodstvu mladih prema sveće- 
ništvu te neprestano doživljavam, da je Bog ipak upravo 
čudesno na djelu. Susrećemo mlade kojima je nenada¬ 
no došla misao: Bog me hoće! I ta ih misao više ne 
pušta na miru. Susrećemo zrele ljude kao onoga ban¬ 
kovnog činovnika koji napušta službu, dobru zaradu, 
bogatstvo, karijeru, dapače i ljubav prema zaručnici, 
da se preda neznanoj avanturi kandidata zakašnjelih 
zvanja, a sve zato što ga je zahvatio Bog i Njegovo kra- 
ljestvo. 

I tada započinje put žrtve. Mladi svećenički kandi¬ 
dat žanje često porugu, podsmijeh te se mora probijati 
kroz sumnju i osamljenost. Mnogi se pri tom slomi, na¬ 
pusti zvanje, a ponajčešće zato što nije imao nikoga da 
bi ga dalje pomogao. 

Zvanja ne manjkaju. Ona umiru. To je potresna či¬ 
njenica. I to je bio uzrok da je došlo do osnivanja 
KIM-a, — Kruga mladih misionara. Mladić se bori za 
duhovno zvanje. Pri tom mora pronaći istomišljene pri¬ 
jatelje, zajednicu, koja će ga dalje nositi te svećeničko 
vodstvo i zaštitu. 

Mladež je zahvalna za takvu pomoć. Danomice se 
javljaju novi mladići, danomice pisma dokazuju iskreno 
traženje i borbu kod mnogih mladih. 

Dajte nam odgovor! Pokažite nam pravu sliku sve¬ 
ćenika!« 

P. Leeb je završio, a mi smo se zamislili. Mladi o 
svojoj budućnosti, a ja kako bih u domovini potpomo- 
gao promicanju duhovnih zvanja, jer ona i kod nas o- 
padaju. U jesen g. 1970. u naša se je mala sjemeništa 
upisao znatno manji broj mladića nego prijašnjih go¬ 
dina. Neki nam crni proroci proriču skoru smrt, — da 
će sjemeništa izumrijeti. 

Drugi put slušao sam P. Leeba u Zagrebu na sveće¬ 
ničkom tečaju. Govorio je svećenicima. Opet živo, vat¬ 
reno, zainteresirano kao onaj kome je uistinu mnogo 

stalo do specijalnog dušobrižništva mladih u vidu otvo¬ 
renosti prema duhovnom zvanju. Njegove riječi bile su 
mi živa jeka riječi II Vatikanskog sabora, koji u dekre¬ 
tu o odgoju i obrazovanju svećenika kaže: »Dužnost pro¬ 
micanja svećeničkih zvanja spada na svu kršćansku za¬ 
jednicu, a to joj je činiti ponajprije potpunim kršćan¬ 
skim životom. Tome najviše pridonose kako obitelji, ko¬ 
je oživljene duhom vjere, ljubavi i pobožnosti djeluju 
kao prvo sjemenište, tako i župe u kojih plodnom životu 
sami mladi sudjeluju. 

Učitelji i svi oni koji na bilo koji način vode brigu 
oko odgoja dječaka i mladića, a poglavito katolička u- 
druženja, trebaju se truditi da tako utječu na razvoj 
mladih koji su im povjereni, da bi mogli osjetiti Božji 
poziv i rado ga slijediti. Neka svi svećenici pokažu što je 
moguće veću apostolsku revnost u promicanju zvanja; 
neka svojim osobnim, skromnim, radnim, radosnim ži¬ 
votom kao i uzajamnom svećeničkom ljubavlju i brat¬ 
skom suradnjom u radu privlače srca mladih prema sve- 
ćeništvu. 

Dužnost je biskupa da potiču svoje vjernike na rad 
u promicanju zvanja i da osiguravaju tijesnu poveza¬ 
nost svih sila i napora. A one koje smatraju pozvani¬ 
ma u službu Gospodinu treba da očinski potpomažu ne 
žaleći pri tom nikakvih žrtava.... 

Sveti Sabor preporučuje u prvom redu već prov¬ 
jerena sredstva suradnje sviju, a to su žarka molitva, 
kršćanska pokora ali i svakim danom produbi javan od¬ 
goj vjernih kršćana, koji se postiže bilo propovijeda¬ 
njem bilo katehezom ili i uporabom raznih sredstava 
društvenog saobraćaja i to tako što će se razjašnjavati 
potreba, narav i vrsnoća svećeničkog poziva ...« 

I ova bi knjižica htjela probuditi zanimanje za sve¬ 
ćeničko zvanje. Htjela bi na uspjelim primjercima sveće- 
ništva pokazati kako je to zvanje uzvišeno i prema to- 

7 



me vrijedno da se za nj mladi i danas oduševljavaju i 
velikodušno ga prihvaćaju. Doista nema razloga da gu¬ 
bimo povjerenje u lik svećenika, jer čovjeku je svećenik 
potreban kao učitelj i djelitelj Božjih tajna. 


OTAC GALIJAŠA 

U teškom i sumornom taktu odjekuje čekić nadgle- 
dača na galiji. U istome taktu stotine snažnih ljudskih 
ruku pokreću vesla i na taj način brod plovi po morskoj 
pučini. Valja li pojačati brzinu, čekić tuče brže, a isto 
tako moraju ubrzati veslanje i jadni galijaši, koji sjede 
okovani uz vesla. Uglavnom su to kažnjenici koji su osu¬ 
đeni na strašnu kaznu veslanja na galijama. Lijevo i 
desno pokraj njih prolaze nadglednici, koji poput ker- 
bera paze da ne bi tko zabušavao. Svi moraju veslati, 
nemilosrdno i tvrdo veslati. Tu nema predaha ni sami¬ 
losti. Samo kruta željezna stega. Teško onome tko bi 
pokazao znakove umora i klonulosti. Strašni bič nad¬ 
glednika udario bi ga nemilosrdno po glavi i po golom 
tijelu. Mnogi bi padali u nesvijest, da se pod udarcima 
biča opet vrate okrutnoj stvarnosti jadnoga roba gali- 
jaša. Pravi pakao na dnu galije. 

Na jednoj takvoj galiji koja krstari morem među 
pet stotina galijaša nalazi se jedan koji se ranjavim ti¬ 
jelom trza uz veslo. On se inače po ničem drugom ne raz¬ 
likuje od drugih galijaša osim po tome što mjesto da 
proklinje svoj kobni udes on moli. Ta on se ja sam 
osudio na taj teški posao. Zamijenio se je s jednim kaž¬ 
njenim galijašom koji je očajavao. Dao mu je svoje sve¬ 
ćeničko odijelo a obukao njegove kažnjeničke prnje. I 
sada je već tri mjeseca prikovan uz veslo te vrši svoj 
teški posao. 

A tko je taj neobičan čovjek? — 

To je svećenik. Zovu ga monsiuer Vincent. — gospo¬ 
din Vinko. Kao dušobrižnik na galijama on je učinio 
neizrecivo mnogo za jadne galijaše. On im je pravi otac. 
On se brine za očajnike, za bolesne i umiruće galijaše. 
Svima je sve, kako bi sve predobio za Krista. To tako 
mora i biti, jer on je Kristov svećenik. 

Da ublaži nevolju i tvrd život jadnih galijaša on je 
pokucao i na kraljevska vrata, a i na vrata drugih mo- 
gućnika .Nije svagdje uvijek bio dobro primljen. Doživio 
je da su ga bacili kroz vrata, a što mu je bilo najteže', 
čak i oni za koje se brinuo nisu uvijek pokazivali zah¬ 
valnost, jer se znalo dogoditi da bi po koji kažnjenik i 
pljunuo na njega. No on se nije dao smesti. On je Kris¬ 
tov svećenik, a to znači, on mora vršiti svoje poslanje 
i uz cijenu najvećih žrtava, dapače i uz cijenu samog ži¬ 
vota. 

Gospodin Vinko bio je sa svoje župe Clichy prem¬ 
ješten u kuću generala galija De Gondi-a, da ondje bude 
odgojitelj. I tada su započela njegova prva poznanstva 
s galijama. General De Gondi povjerio mu je službu mi- 
lostinjara na kraljevskim galijama. I ponizni je gospodin 
Vinko prihvatio tu dužnost kako bi što bolje pomogao 
jadnim ljudskim stvorenjima koja su prikovana uz ves¬ 
la. Obilazio je i One galijaše koji bi neko vrijeme čamili 
po tamnicama. Svima je želio biti otac, prijatelj i dobro¬ 
tvor. Dijelio je šakom i kapom kako je samo znao i mo¬ 
gao. 

Došavši jednom u najveću francusku luku Marseilles 
dao se je sam okovati namjesto jednog očajnika. Njego¬ 
va ljubav nije poznavala mjere ni granica, jer je imao 
pravo veliko svećeničko srce tako slično Srcu Velikog 
Svećenika Isusa Krista. Jednoga dana bio je otkriven u 
tom svom herojskom činu. Jedan je naime časnik pre¬ 
poznao u njemu kraljevskog službenika. Vinko se je dao 
osloboditi jedino uz časnu riječ koju mu je morao zadati 



časnik, da neće morati odati ime onoga namjesto kojega 
je bio okovan uz veslo. I sada je svećenik Vinko Paul- 
ski mogao još uspješnije vršiti svoju misiju među gali- 
jašima, jer je i sam okusio na vlastitoj koži život i mu¬ 
ke i na taj im način postao bliži i još više prijatelj. Nje¬ 
gova je svećenička dobrota postala još uvjerljivija. 

I ako je sv. Vinko Paulski učinio još mnogo drugih 
velikih djela kršćanske ljubavi jadni robovi na galija¬ 
ma ostali su uvijek njegovi naročiti ljubimci. Čitavu pak 
svoju svećeničku i misionarsku djelatnost shvaćao je 
kao život koji mora biti pun samilosne i djelotvorne lju¬ 
bavi prema bližnjemu, osobito prema onima koji su naj- 
bjedniji i prema tome milosrđa i ljubavi najpotrebniji. 

Kad je monsiuer Vincent 27. rujna 1660. blago u Gos¬ 
podinu usnuo, njegovi su prijatelji mogli,misliti na rije¬ 
či, koje im je često govorio: »Kad smo sve dali za na¬ 
šeg Gospodina i kad Mu više ništa nemamo dati, tada 
stavljamo ključ za vrata i tiho se udaljujemo.« 


ROB CRNIH ROBOVA 

Hans Hiimmeler pišući o Petru Claveru kaže: »Mo¬ 
žemo listati stranice povijesti ispunjene ljudskim hero- 
izmom koliko hoćemo, Claverov primjer nema ipak sebi 
ravna. 40 godina službe podivljalim, mržnjom ispunje¬ 
nim crnačkim robovima, 40 godina borbe protiv zaraznih 
bolesti i poroka u paklu ekvatora, 40 godina beskraj¬ 
nih napora, razočaranja i uspjeha — za sve to ne dosta¬ 
je samo puko saučešće ili humano osjećanje. Takvi zna¬ 
čaj evi rastu jedino u Kristovoj milosti, koja nadilazi 
svaku ljudsku snagu.« 

Nitko nije silio mladog isusovačkog studenta teolo¬ 
gije iz španjolske da napusti rodni kraj, otputuje u da¬ 
leku Ameriku i ondje postane otac i pomoćnik najbjed- 


nijih, što ih je ljudska okrutnost bezskrupulozno izrab¬ 
ljivala. To su bili jadni crnački robovi na plantažama i 
u rudnicima bogataša Južne Amerike. Tu besplatnu i jef¬ 
tinu radnu snagu lovili su trgovci robljem po afričkim 
obalama Gvineje, Konga i Angole i dovozili je u američ¬ 
ke luke. Već na putu iz Afrike u Ameriku ti jadni robovi 
živjeli su u neljudskim uvjetima, okovani na dnu brodo¬ 
va, bez pravog ležaja, u najvećoj nečistoći i prljavštini, 
hranjeni slabo ili nikako, bez i najmanjeg znaka brige i 
pažnje bilo s čije strane. Nije onda čudo da su mn ogi 
poumirali već na putu, a ono što bi živo prispjelo na 
cilj, bilo je bolesno i prekriveno ranama i čirevima. 

Kad su bezdušnici iskrcali te žrtve sramotne ljudske 
trgovine, nije im bilo ništa lakše ni bolje. Strpali bi ih 
najprije u puste magazine, koji su bili puni vlage i mra¬ 
ka, očekujući bogate američke veleposjednike, koji će 
kupovati tu jeftinu ljudsku robu, da je iskoriste do zad¬ 
njega. Tom nečasnom trgovinom ispisane su najsramot¬ 
nije i najcrnije stranice ljudske povijesti, koje su sve 
pune ljudske bijede, suza i očaja. U tome sveopćem 
mraku, sja ipak jedno divno svjetlo svećenika Petra 
Clavera, koji je na formulu svojih redovničkih zavjeta 
napisao da će biti »rob siromašnih robova«. I to je do¬ 
ista i bio i to kroz punih 40 godina. 

Petar Claver dočekao bi svaki brod s vrećama pu¬ 
nim svakojakih darova što ih je sam isprosio. A sve je 
to bilo za jadne crne robove, kojima je htio pomoći i o- 
lakšati tvrdi udes. No njegova briga nije bila samo na 
početku, ona se je protezala i dalje. Nedjeljama i blag¬ 
danima, kad ta stvorenja nisu morala kulučiti, sakup¬ 
ljao bi ih u crkvu na veliku sablazan gospode i njihovih 
dama, koje su se tužile što moraju biti u istoj prostori¬ 
ji u kojoj i crnački robovi. Sigurno da je bilo jadno nji¬ 
hovo kršćanstvo, jer su zaboravili da se ne može Boga 
ljubiti a u isto vrijeme čovjeka iskorištavati lišavajući 
ga osnovnih ljudskih prava među kojima je prva slo- 


10 


11 



boda. Petar Claver znao je ipak Božji zakon i zato bi 
kod njegove ispovjedaonice u koju bi sjedao već u tri 
sata ujutro prvo mjesto imali robovi, zatim siromasi, a 
tek onda bogati mogućnici. U šali bi znao govoriti da je 
njegova ispovjedaonica pretijesna za napirlitanu gospo¬ 
du, što se je razmetala bogatim i raskošnim odijelom. 

Petar Claver brinuo se je zdušno za robove. Pouča¬ 
vao ih je u kršćanskoj vjeri, krstio, dijelio ostale sakra¬ 
mente, dvorio bolesnike, pomagao umiruće. Zauzimao 
se je gdje god je samo mogao i za što ljudskiji postupak 
prema robovima. Dakako da su jadni robovi upravo obo¬ 
žavali svog dragog oca koji se toliko za njih brinuo. Ali 
zato nije bio drag robovlasnicima, koji su ga klevetali 
i prijetili mu se dapače i smrću. Kroz jedno vrijeme us¬ 
pjelo im je tako ga oklevetati pred poglavarima da su 
mu ovi htjeli zabraniti dijeljenje sakramenata. 

Petar Claver podnosio je strpljivo sve, a koji put 
mu je trebala upravo nadčovječna snaga. Ustrajao je u 
svom teškom radu sve dok ga nisu izdale i posljednje 
sile. Staračka slabost, drhtanje ruku i nogu prisilili su 
ga da brigu za svoje crnce preda mlađim rukama. U 
noći 8. rujna 1654. pošao je rob crnih robova u kuću 
Ocu k onim dušama, što ih je prije sebe onamo poslao. 
Prije smrti bio je upitan: »Koliko ste već pokrstili crnač¬ 
kih robova?« 

Odgovorio je ponizno, ali iskreno: »Nešto preko 
300.000.« 

Povjesničar španjolske isusovačke asistencije P. 
Astrain lijepo primjećuje: »Malo ima ljudi koji su se po¬ 
kazali na rajskim vratima okruženi s tako izvanrednom 
pratnjom!« 

Petar Claver ispunio je dobro svoju svećeničku mi¬ 
siju. Danas njegovo djelo nastavlja Družba sv. Petra Cla- 
vera, što ju je osnovala grofica Marija Terezija Ledo- 
chowska, a koja ima kao zadaću pomaganje misija na 
crnom kontinentu među Crncima. Danas je taj konti¬ 


nent velikim dijelom politički slobodan i nema više ro¬ 
bova. Za sve nepravde učinjene Crncima od bijelaca i 
Evropejaca danas bi trebalo pružiti zadovoljštinu, a si¬ 
gurno da je najbolje pružaju oni nesebični bijeli sinovi 
i kćeri koji odlaze u Afriku kao misionari i misionarke, 
da služe tamošnjem stanovništvu odgajajući ga u kršćan¬ 
stvu, pomažući mu da postigne što povoljnije uvjete ži¬ 
vota, jer i Crnci su punopravne ljudske osobe, koje i- 
maju pravo na život dostojan ljudskog dostojanstva. 

Primjer Petra Clavera povukao je mnoge u sličnu 
avanturu služenja crnima. Spomenimo samo dvojicu, 
koji su umrli upravo na njegov blagdan. To je Petar De- 
ziderije Laval iz Crotha u Normandiji, najprije liječnik 
i čovjek koji je uživao svijet, a zatim nakon obraćenja 
sve do smrti 9. rujna 1864. požrtvovan misionar crnač¬ 
kog stanovništva na otoku Mauritius. Zatim španjolski 
isusovac otac Nikola Rodriguez, koji je djelovao najpri¬ 
je 8 godina na otoku Fernando Po, a zatim kao starac 
upravo herojski unatoč teškoj rani na nozi u Kolum¬ 
biji, gdje je umro početkom stoljeća te je pokopan po¬ 
kraj Petra Clavera. 


MI SMO BOŽJI SVEĆENICI 

Iznosimo misli o svećeništvu njemačkog isusovca O. 
Alfreda Delpa, koji je kao mučenik poginuo, osuđen od 
nacista i pogubljen 2. veljače 1945. 

»Mi smo Božji svećenici i naša je služba koju ima¬ 
mo vršiti da čuvamo Božju baštinu u svojim slabim ru¬ 
kama i da je prenesemo dalje i da je donosimo vama lju¬ 
dima .... 

Svećenici su ljudi zato postavljeni i njihov je jedini 
smisao te pravo na egzistenciju da stoje na raspolaga¬ 
nju i da daju što imaju — dapače da daju još više nego 

kad bi same sebe imali davati: svu Božju puninu koja im 
je povjerena. Iz takove svijesti, da je to među vama mo¬ 
že se rasti i biti siguran ....« 

Ako inače promatramo život patra Delpa, nećemo u 
njemu naći nekih osebujnosti koje bi veoma udarale u 
oči. Rodio se je 15. rujna 1915. u Manncheimu, u prote¬ 
stantskoj obitelji. U višim razredima gimnazije počeo je 
više razmišljati i to ga je dovelo u katoličku Crkvu. Iza 
ispita zrelosti stupio je u Družbu Isusovu, gdje je uz 
redovite studije filozofije, teologije i sociologije još se 
specijalizirao u filozofiji te bio promoviran za doktora 
filozofije. Iza svećeničkog ređenja postavljen je u redak¬ 
ciju glasovitog lista »Stimmen der Zeit«, i tu je započe¬ 
la njegova spisateljska djelatnost. Ne smijemo ga ipak 
zamišljati kao nekog velikog učenjaka i filozofa koji je 
daleko od života i od stvarnih životnih problema. 

On je bio duboko svijestan da kršćanin modernih 
vremena ne smije živjeti i ostvarivati svoju vjeru daleko 
od svijeta već u svijetu i u povezanosti s njime. On sam 
pokušao je to ostvarivati, jer svećenik sam treba da bu¬ 
de što potpuniji kršćanin. 

Za vrijeme Hitlerove diktature to baš nije bilo lako, 
to je bio velik riziko. No pater Delp dobro je znao da 
svakoj diktaturi mora jednom doći svršetak, i to obič¬ 
no sramotan, i zato se je po nalogu svoga poglavara pa¬ 
tra Roscha priključio jednoj grupici otpora kao socio¬ 
loški savjetnik i suradnik. I tako je došao u kontakt s 
učenjacima i političarima »podzemlja« u Berlinu i Mun- 
chenu. Većina njih bili su protestanti, no željeli su upo¬ 
znati i katoličku socijalnu nauku. Bio je to ekumenizam 
u podzemlju, ali koji možda baš zbog teških prilika, ve¬ 
oma je združio obje strane: katoličku i protestantsku. 
Svi dobronamjerni kršćani osjećali su potrebu da zajed¬ 
nički rade, ako žele osigurati bolju budućnost njemač¬ 
kom narodu iza propasti nacizma. 


No kako je nacizam u Njemačkoj još uvijek bio jak 
i svuda prisutan, jedan iz toga kruga otpora, grof Molt- 
ke, bio je u siječnju 1944. uhapšen, a iza neuspjelog 
atentata na Hitlera 20. srpnja iste godine pohvatani su i 
ostali, premda nijedan od njih nije bio u direktnoj ve¬ 
zi s tim atentatom. 27. srpnja 1944. uhapšen je i zat¬ 
voren u Miinchenu i p. Alferd Delp. Došao je čas« u ko¬ 
jem više nitko nije mogao raditi«, ali baš u tom času 
tame dozrio je p. Delp u pravu ljudsku, kršćansku i 
svećeničku veličinu. 

O tome nam svjedoče njegova pisma iz zatvora. Evo 
nekih izvadaka iz tih pisama: 

»Još nisam prestrašen ni uništen. Koji put me zah¬ 
vati neka bol, kad pomislim što sam još sve htio učini¬ 
ti. A sada sam tek postao čovjek. Ovi posve gorki mje¬ 
seci sazrijevanja i nesreće stoje pod jednim posve svo¬ 
jevrsnim zakonom... 

Otkrivam uvijek nove stranice Božje ... 

Ovdje živim na veoma visokom brijegu. Potrebno je 
imati veoma svijetle oči, inače se ne može izdržati svjet¬ 
lo .... 

Molim prijatelje da se oslone na to kako ću ja biti 
žrtvovan a ne dotučen. Nisam mislio da bi to mogao biti 
moj put. Sva moja jedra htjela bi čvrsto stajati pred 
vjetrom; moj brod htio bi zaploviti na veliku vožnju ... 
Rado bih htio još živjeti te drage volje i upravo baš sa¬ 
da dalje stvarati i mnoge nove poruke i vrednote navi- 
ještati, što sam ih upravo sada otkrio. Ali je ispalo druk¬ 
čije ... « 

Na posljednjem papiriću koji je mogao šmugnuti 
kroz zatvor bilo je napisano: »Moliti i vjerovati. Hvala. 
Dp.« 

Te posljednje riječi možemo smatrati kao nekim 
duhovnim testamentom patra Delpa. Da bi svećenik 
mogao ostati vjeran svome pozivu, koji katkada traži i 
najteže žrtve, mora moliti i vjerovati. Molitva naime i 

jača vjeru, a vjera molitvu. Svećenička egzistencija ko¬ 
ja je prožeta molitvom i vjerom ne može nikada zata¬ 
jiti. Ona ostaje vjerna i dosljedna vječnim principima 
na kojima je sazdano svećeništvo. 


UZ UZGLAVLJE BOLESNIKA 

Pravi svećenik kao Isus, njegov uzor, ljubi duše 
sveopćom ljubavlju: ne izuzima nikoga, ne pravi razlike 
među društvenim slojevima, ne zaustavlja se na malen¬ 
kostima ili fizičko-moralnim nedostacima; ljubi dapače 
i one koji ga mrze i proklinju. 

Evo primjera i za takvo svećeništvo! 

Malen je kraj već spavao pod mekim pokrivačem 
svježega snijega i šutnja ga je obavijala tajnom. Jedan 
je prozor uporno ostajao osvijetljen, i to na jednoj ma¬ 
loj kući, u udaljenosti od drugih, izgubljenoj u mraku. 

Ondje je bdio bolesnik, kome se nije dalo umrijeti, 
a odbijao je svećenika. Boravio je u tuđini, vratio se s 
lijepom uštedom novca, ali bez vjere u srcu. 

Tamo daleko u tuđem svijetu, kako to već biva, is¬ 
punio se je novim idejama, koje su proglašavale ne sa¬ 
mo jednakost među ljudima već i među bogatstvom, 
koje su učile siromahe da zauzmu mjesta bogatih, koje 
su naviještale sjajnu budućnost u kojoj će zemlja pos¬ 
tati zemaljski raj za sve ljude. 

I tako to treba da bude — govorio je taj ljudski in¬ 
dividuum u sebi — jer »raj popova« više ne postoji, a 
Bog je bačen u staro gvožđe. Ono što još vrijedi jest 
pravilo: »Uživaj dok si živ, jer sa smrću i onako sve 
svršava!« 

čovjek je vjerovao u sve to vjerom vjernika, ali da¬ 
kako nove, čisto ovostranske vjere, a dao se apostolskim 


žarom na posao, da i druge u svom rodnom kraju u to 
uvjeri. 

No belaj bijaše u tome, što se ti neotesani gorštaci 
nisu dali tako lako predobiti i što su ostajali čvrsti u 
svojim starim idejama, tvrdi kao stijene njihovih brda. 
Međutim je snivani zemaljski raj bio pomalo iluzija i za 
njega samoga: po koji mu posao naime ne bi uspio, po 
koji bi ga drug izdao i ostavio na cjedilu. A zatim, smrt 
najstarijega sina, koji se je nadao postati nešto veliko 
u društvu. 

Da nesreća bude potpuna, taj sin je htio umrijeti 
uz svećenika pokraj sebe, jer je po što po to želio osi¬ 
gurati raj s onu stranu groba, kad mu je ovaj ovdje ta¬ 
ko brzo izmakao, a da ga nije nikad pravo ni okušao. 
Napokon je i stari obolio, i to od duge, bolne i neizlje¬ 
čive bolesti. To su mu pribavili rudnici u kojima je ra¬ 
dio u tuđini. 

Njegova siromašna žena brižno je bdjela uz njega i 
tražila sve moguće izlike da mu govori o Bogu i Njego¬ 
vim vječnim sudovima. On je slušao, ali se nije dao po¬ 
bijediti. 

Što bi rekli njegovi drugovi kad bi on postao natraž- 
njak? I gorštaci što ih je nastojao predobiti za svoju 
ideologiju, zar oni ne bi pucali od smijeha, kad bi on 
zazvao onog Boga, koga je već davno proglasio mrtvim? 

Siromašna je njegova supruga molila i trpjela. To 
joj je preporučio župnik, kome je povjerila svoju mu¬ 
ku. 

—- Moliti, prikazivati Bogu svoje patnje za spasenje 
te duše i tada očekivati s vjerom i nadom Božju milost 
i smilovanje ... 

I župnik je često posjećivao bolesnika, premda ga 
je taj jedva trpio, čitao mu je novine s posljednjim vi¬ 
jestima, informirao ga o događajima dana, pustio da 
padne po koja dobra riječ koja će mu pomoći da lakše 
trpi i da se vrati vjeri u Boga svoga djetinjstva. 

Međutim zlo se je pogoršavalo. Bolesnik je urlao od 
bolova kao opsjednut i život mu je postajao sve više nes- 
nosljiv. 

Sada su bili daleko od njega drugovi koji su u dob¬ 
ra vremena dolazili da podražuju njegovo sebeljublje te 
da u gostionici podijele njegov dobitak, a i to je ubrzalo 
ovo zlo. Jedini župnik nije ga napuštao. Svaki je dan bio 
kod njega i očekivao časove prisebnosti da mu progo¬ 
vori riječi nade, vjere i utjehe. 

Bolesnik je uočio kako su mu prijatelji okrenuli le¬ 
đa te brižnu ljubav onoga koga je smatrao neprijateljem 
i parazitom ljudske zajednice. Sada je dopuštao da mu 
slobodno dolazi, a kad bi zakasnio, pitao bi ženu: »Da 
li je župnik možda bolestan?« 

One se zimske sniježne noći bolest ozbiljno pogor¬ 
šala i čovjek je vidio da se približava smrtni čas. To ga 
je natjeralo u silan strah. Od tjeskobe raskolačio je oči 
te počeo od sebe kao nešto otjerivati, nešto što mu je 
izgledalo strašno i užasno. 

žena je s njim bila sama u kući. Djeca naime bija¬ 
hu kod neke rođakinje. Kako je kuća bila podalje od 
drugih, bilo je teško dozvati susjede u pomoć i to još 
u ovo kasno doba noći. Ta tko bi se ganuo i pokrenuo? 

Probudi stoga slugu, koji je spavao gore na tava- 
' nici, te ga pošalje po župnika. Zamolila ga, da joj oprosti 
što ga zovu u ovaj nezgodan čas. 

Župnik se nije skanjivao ni oklijevao. Zaogrnuvši 
se u širok ogrtač pohiti prema postelji onoga koji je 
već bio na umoru. Sjedavši kod uzglavlja očekivao je 
čas Božje milosti, da toj zalutaloj duši progovori o Bož¬ 
jem milosrđu. 

Nevezane riječi, uspomene iz davnih vremena, po ko¬ 
ja psovka, sve je to sad izlazilo iz bolesnikovih gotovo 
beskrvnih usta. Bio je to delirij što je prethodio smrti. 

Župnik kleknuvši kraj kreveta zazove beskrajno 
Božje milosrđe: »Gospodine, još je samo malo vremena, 


daj barem koji čas potpune duševne prisebnosti! Ja ću 
trpjeti mjesto njega. Daj mi tu dušu, ona pripada meni, 
jer ja sam njezin dušobrižnik, pastir. To je moj župlja- 
nin za koga sam toliko molio, nadao se, trpio ....« 

Svećenikova žarka molitva za izgubljenog sina bila 
je uslišena. Bolesnik se je smirio; zapazio je kraj sebe 
svećenika i htio mu nešto reći. 

Žena je zamoljena da ih ostavi same. Čelo samrtni- 
ka malo prije namršteno pomalo se poravnava i neki 
mir rasprostire se hrapavim licem. 

»Da, ufam se u Njegovo opraštanje, — šapuće umi¬ 
rući. — Nikad nisam bio zadovoljan niti onda kad sam 
se pretvarao da sam vedar. Na dnu duše grizla me sav¬ 
jest. Vjerovao sam i kad sam nijekao. Ali sada mi je Bog 
blizu. Vi ste mi ga donijeli, gospodine župniče. Hvala 
Vam!« 

Troje: umirući, njegova žena i župnik molili su vje¬ 
rovanje. Bila je to zadovoljština za prijašnju bolesniko¬ 
vu nevjeru. 

župnik mu je podijelio sveto ulje i čekali su u mo¬ 
litvi. Smrt je došla, a bila je mirna i spokojna. Anđeo 
mira raširio je krila nad likom mrtvaca, koji je izgledao 
kao da spava spokojnim snom. 

Vani je bijesnila bura, kao da se sam nečastivi sr¬ 
dio što mu je umakao plijen. 

Na rastanku sa župnikom pokojnikova žena reče 
mu: »Hvala, gospodine župniče. Vi ste bili uistinu spa¬ 
sitelj moga muža, moj tješitelj, a isto tako i moje obi¬ 
telji, koja radi vaše zasluge može vedro gledati u nebo, 
gdje se nada naći jednoga dana onoga koga je sada iz¬ 
gubila .... « 

Župnik je prvo skrenuo u crkvu. Kleknuo je pred 
svetohraništem. Tiho je molio: »Ti, o moj Isuse, Ti si 
pravi tješitelj. Ja sam Tvoj siromašni sluga. Hvala što si 
me izabrao za triumf svoje ljubavi i milosrđa ...« 

Kad je zvonar rano ujutro iza pozdravljenja Gospi¬ 
na ušao u crkvu, opazio je župnika kako kleči, zahva¬ 
ljuje i moli. Saznavši za sretnu smrt čovjeka koji se 
obratio, shvatio je zašto župnik toliko zahvaljuje. 

Na svećenikovu ljubav imaju svi pravo: dobri i zli. 
Zato se i pravom svećeniku mogu svi uteći sigurni da 
će naći odgovarajući osjećaj, pomoć, razumijevanje. Si¬ 
romašni, bogati, veliki i mali, pravednici i grješnici u 
svećenikovu srcu nalaze kucaj nježnosti, bratsko odje- 
kivanje, koje ispunja sigurnošću. Zato su svećenici i 
potrebni svim narodima, rasama i svim vremenima. I 
našem također. Možda našem još i više nego prije. 


NIŠAN PROGONSTVA 

Premda je svećenik po svome dostojanstvu postav¬ 
ljen visoko, u modernom društvu nema sigurno zavidan 
položaj. 

On je postao znak protivnosti i mržnje sa strane svi¬ 
jeta. 

Kao i njegov učitelj Isus uvijek je imao i imat će 
protivnika. Crkvena povijest dobrim je dijelom rat svi¬ 
jeta protiv svećenstva. I kad je taj rat protiv nevrijed¬ 
nih nosilaca svećeništva, onda u tome nema ništa tra¬ 
gično. Ako se pak vodi protiv onih vrijednih i dobrih, 
onda to zna biti tragično. 

Francuski spisatelj Pierre l’Ermite, i sam svećenik, 
pripovijeda: 

Nalazimo se na jednoj postaji u Parizu u šest sati 
navečer. 

Vlak bijesno ulazi u postaju, koja vrvi od čeljadi, 
i zaustavlja se. 

Dolje, dolje.... 

Ulazi se, silazi se, gura se, tiska se ... 


Zvižduk. Vlak opet krene i samo se mogu vidjeti 
glave kako se talasaju na ramenima. 

U vagonima najraznovrsnija čeljad: debeli, kojima 
prijeti kap, našminkane djevojke, stare gospođe iz dav¬ 
nih vremena, koje uzdišu. 

Tu je opet gospodin koji se pravi da čita novine. 

Tamo grupa djevojaka. 

One se vladaju kao kod kuće; šale se, smiju se, 
zvirlaju unaokolo: jedan pogled na desno, jedan uda¬ 
rac laktom na lijevo; ispunjaju čitav »kupe« svojim ži¬ 
vahnim i bučnim brbljanjem. 

Tu je i svećenik, niti odviše velik niti debeo niti ru¬ 
men u licu; mlad svećenik, malen, blijed, plav, kapelan 
u glavnom gradu u jednoj siromašnoj župi. 

Premda je tanak .nastoji da bude još tanji da što 
je moguće manje zauzme prostora i prepusti ga više 
drugima. 

No kako god se čini malenim, ipak ga brzo uočiše 
vragoljaste ženske oči. 

I odmah izbi luđački smijeh i grohot. Zatim jedna 
zaviče oštro, tako da je prošlo cijelim vagonom: 

»Svećenik! _željezo, željezo, brzo željezo ...!« 

I tada da otklone nesreću zbog susreta s tom siro¬ 
mašnom crnom reverendom pola tuceta tih ludača po¬ 
češe se hvatati za metalne kvake i ključanice. Upravo 
»dražestan« prizor za profane oči. 

»Ali sve je niklovano!« — dobaci jedna. 

»Ta zar nema nigdje ni komadića čista željeza« -— 
uzdiše tobože druga. 

Željezo, traži se željezo!« — navaljuje treća — pra¬ 
vo željezo!« 

Svi gledaju. 

Većina putnika osjeća se nekako zbunjeno i nevolj¬ 
ko: to su činovnici, gospođe .vojnici, radnici koji se vra¬ 
ćaju kući te koji inače šalju svoju djecu na katekizam. 

Ali i svjetina ima svoje slabosti. 


20 


21 


Svi šute, gledaju svećenika nekako ispod oka. 

Htjeli bi ipak da te pogrde ne padaju na njega. Htje¬ 
li bi da on ne trpi. No svećenik trpi do' u dno srca. Do¬ 
mišlja se nešto, to se vidi. Drži stisnute usne, a krupne 
kapi znoja orosiše mu čelo. 

»Gospodine kontrolore, — prihvati najveća — hoće¬ 
te li nam dati iglu, da nam se što ne dogodi?« 

Činovnik, namještenik, smije se i ne miče se. 

I namiguju mu: »Zar ne date? To nije lijepo!« 

Napokon nastade mučna šutnja. 

Najednom se podigne svećenik. I kako god stasom 
malen, učinio se veličanstven. Jednostavnom kretnjom, 
ali ne bez ogorčenja, raširi plašt i pruži ruku. 

Što? Ruka nije ruka! 

čudo! 

Željezna ruka. Ne od nikla. 

To je naprava koju mu je nabavio župnik da nado¬ 
mjesti ruku i šaku, koju mu je granata odnijela u ratu, 
a drugom kretnjom otkri malu plavu vrpcu prišivenu 
na prsima svoje reverende. Svjetina je shvatila. I na¬ 
jednom burni protesti. Dapače se i neke pesnice prote- 
goše. 

I one su vidjele i shvatile. Jesu li imale krivo? — 
Sigurno! I odmah će sve popraviti. Složile se dakle i 
nešto šapuću. Zatim jedna uhvati željeznu ruku koju je 
svećenik već htio povući. 

»Molimo za oproštenje, velečasni! Mi smo blebetu- 
še, ali smo uvijek dobre rodoljubke ... i dobre kršćan- 
lce. 

Ja sam bila na prvoj pričesti kod časnih sestara ... 

Gledajte moje medalje... Mi nismo tako zle kako 
izgledamo ... A pogotovo vas molimo ,da ne budete kiv¬ 
ni na nas!« 

»Neću biti!« —• odgovori svećenik malo porumeniv- 
ši. — Promislite ipak, da zbog onoga što se vama čine 
malenkosti, netko može puno trpjeti!« 

22 


Mnoštvo je aplaudiralo živom simpatijom. 

»Bravo, bravo!« 

Kad je svećenik ganut sišao na postaji, opazio je a 
da nije ni znao kako, na svojoj željeznoj ruci kiticu lju¬ 
bica ... 

Lekcija je opalila. 

Svećenici često prolaze životom izrugivani i neshva¬ 
ćeni. To nije nikakvo čudo. Ta Isus je u času kad je slao 
prve apostole na propovijedanje Vesele vijesti prore¬ 
kao, da će ih svijet progoniti. Isusovi učenici ne smiju 
se ni razlikovati od svoga Učitelja, i On je svašta doži¬ 
vio od svijeta koji Ga nije shvatio ni razumio. I kroz 
20 stoljeća Isusove riječi o progonstvu Njegovih učeni¬ 
ka nisu demantirane. Mržnja i progonstva nastavljaju 
se, a kletva često puta grize najljepši dar Srca Isusova 
— Njegovo svećenstvo. 

No pravi se svećenik ne boji. Borba mu osigurava 
i pobjedu, jer Krist ne može ne biti pobjednik. 

Progonstvo ultrasuje svećenika najsjajnijom kru¬ 
nom: krunom mučeništva i utiskuje mu u dušu pečat 
Kristova lica, Krista koji trpi, Krista koji prašta, koji 
spasava i same progonitelje te otvara i za njih nebeska 
vrata. Svećenik nikada bolje ne predstavlja Krista ne¬ 
go kad je natovaren Njegovim križem i kad se s njime 
penje krvavim putem na Kalvariju. 


RADOSTAN DAN U DŽUNGLI 

Sedam dana vozili smo se — pripovijeda jedan re- 
demptorista, misionar u području rijeke Amazonke — u 
malom motornom čamcu do župe Coari Grande. To je 
bilo moje prvo misijsko putovanje u Braziliji, ali se kod 
njega nisam osjećao dobro. Nebrojeno puta zalutali 

smo u mnogobrojne rukave Amazonke. Već je prošlo 
23 sata otkako smo vidjeli zadnju kuću. 

Kad smo se vozili oko jednog zavoja, ugledali smo 
kolibu, a zatim ženu koja je na rijeci prala rublje. Za¬ 
ustavili smo se i dali joj znak. Ona je skinula s glave 
slamnati šešir i dala nam znak i upute kako da prista¬ 
nemo. I mi smo si prokrčili put do kopna. 

Žena je bila veoma stara. Dronjci koji su joj po¬ 
krivali tijelo jedva bi se mogli nazivati odjećom. Zabe¬ 
zeknuta se, a tada uskliknula: »Vi ste svećenik! Vi ste 
svećenik!« 

— »Da, ja sam svećenik!« 

Tada je počela plakati. »Moj Bože, moj Bože!« 

To je više zvučilo na molitvu nego na uzvik. 

Pokleknula je, zamolila moj blagoslov i poljubila 
mi ruku. Klečeći još na koljenima upitala me: »Zar ne, 
da ćete doći k nama u kuću. Dođite i pohodite mog mu¬ 
ža!« 

— »Vrlo rado!« 

Penjali smo se uz blatnjavi brežuljak do kuće, ti¬ 
pične amazonske kuće sa slamnatim krovom, slamnatim 
zidovima na tri strane — dok je četvrta bila otvorena 
— i podom od drvene kore. Čitavu je kuću držala na 
okupu žilava povijuša kakve rastu u džungli. 

Žena se penjala po primitivnim stepenicama do svo¬ 
je jednosobne kolibe, a mi smo je slijedili. Unutra je 
došla do mreže protiv moskita, koja je u kutu prekriva¬ 
la jednu hasuru i čuli smo je kako govori: »Joao,Pad- 
re je došao, Otac je tu Joao!« Tada su se skupa razgo¬ 
varali otprilike jednu minutu. 

Ja sam međutim gledao oko sebe. Žena je spustila 
jednu stranu mreže namignula mi. Sagnuo sam se is¬ 
pod mreže i na hasuri našao starog čovjeka, čiji mi je 
pogled zaustavio gotovo dah. 

Koža na licu bila je sablasne zelenožute boje. Jaku 
oštro smeđu bradu nije brijao već mjesecima. Kad je 


obuhvatio moju ruku, osjetio sam kako je topla od groz¬ 
nice. Jedva je govorio, kao umirući. Očevidno je bio 
teško bolestan. 

»Da li ste vi uistinu svećenik?« — upita me. 

— »Jesam!« 

Gledao me je suznim očima i progovorio: »16 go¬ 
dina čekam već da ovamo dođe svećenik. Ukočen sam 
i nadam se da ću se uskoro osloboditi. Sve sam se go¬ 
dine molio zato, da bih se mogao prije smrti još ispo- 
vijediti. Hoćete li me dakle ispovijediti?« 

— »Dakako!« 

Ispovijedio sam ga, ali ne znam tko je bio više ga¬ 
nut, starac ili ja? Tada sam pošao u drugi kut sobe te 
ispovijedio staricu. 

»Možemo li se i pričesti ti?« 

To su tako željeli. Pošao sam u stranu i zamolio mog 
pomoćnika da mi donese misni kovčeg. Gledao me je ve¬ 
likim očima. 

»Sada će biti sveta Misa?« —- a bilo je 4 sata poslije 
podne. 

— »Da, sada!« 

Donijeli smo pribor, no u kolibi nije bilo mjesta da 
ga izložimo. »Postavite ga tamo na tlo!« — rekao sam i 
pokazao na stranu kuće što nije imala zid. Pod mi je 
trebao služiti kao oltar. Dok sam se oblačio, upitala me 
je starica, da li smije prisustvovati svetoj Misi u svojim 
dronjcima, jer nema drugog odijela. 

»Senhora«, rekao sam joj, »vaša je duša sada obu¬ 
čena kao u kraljice. Stoga ne mislite na tjelesno odi¬ 
jelo!« . 

Nakon svete Mise ispripovijedala mi je starica, da 
sam ja prvi svećnik koji se je nakon više od 20 godina 
pojavio u tom kraju. Prije dvije godine'prolazio je tuda 
doduše neki svećenik, ali se nije mogao iskrcati zbog 
nepogođnosti od vode. 

Zavlačio sam odlazak dokle je išlo. No napokon 
morao sam se oprostiti. 

Spustili smo se u naš čamac i otplovili. Starica je 
nepomično stajala na obali i gledala za nama. Mahali 
smo joj, a ona je odvraćala. Napokon je klekla i sagnu- 
la se nad svoje pranje. 


SVEĆENICI RADNICI 

»Već jedno stoljeće čine se ustrajno apostolski pot¬ 
hvati, da bi krugovima radnika Isus bio sve više po¬ 
znat i ljubljen kao jedini Spasitelj te prava nada onih 
koji trpe i koji su potlačeni. Veze između radničkog svi¬ 
jeta te Crkve Isusa Krista, koje su neki htjeli uništiti, 
ostaju ipak uske i čvrste.« Te riječi izrekao je papa Pijo 
XII na zalazu svoga pontifikata 15. kolovoza 1958., a u- 
pravio ih je međunarodnom hodočašću radnika u Lur- 
du. Ako te riječi doista odgovaraju stvarnosti, onda se 
to ima zahvaliti onim svećenicima koji su kao glavno 
polje svog dušobrižničkog rada uzeli radnike i radnički 
svijet. U zadnjih naime 100 godina vrlo je jak pokret 
koji nastoji svim silama radnike odijeliti od Crkve. To¬ 
me pokretu naj konkretni je suprotstavio se je pokret 
svećenika radnika, koji se rodio u Francuskoj. U toj i- 
nače katoličkoj zemlji računa se da je nakon II svjet¬ 
skog rata bilo ništa manje nego 8 milijuna nekrštenih 
radnika. Među to mnoštvo pošli su svećenici idealiste 
i to u svojstvu radnika, da bi im na nov način navijesti¬ 
li Radosnu vijest i pokazali im, da je Isus Krist njihov 
najveći prijatelj i dobrotvor. 

O tom neobičnom pothvatu napisao je veoma gla¬ 
sovit roman Gilbert Cesbron pod naslovom »Sveci idu 
u pakao«, biva u proleterski pakao tvornica, mračnih 
prostorija, ekonomske bijede i klasne borbe. Bio je to 


hrabar i dotada neviđen apostolski pothvat. U njemu 
su odigrala važnu ulogu dva svećenika: Godin i Daniel, 
koji su u ožujku g. 1943. podnijeli izvještaj pariškom 
nadbiskupu kardinalu Suhardu o religioznom stanju 
radnika, a koji je nakon toga tiskan u brošuri »Fran¬ 
cuska, misijska zemlja«. Ta je brošura naišla na silan 
odjek. Za njom je slijedila o istoj temi druga knjiga 
francuskog dominikanca Jacques Loew-a pod naslo¬ 
vom »U proleterskoj misiji«. Znamo da p. Jacques Loew 
uživa veliko povjerenje pape Pavla VI, koji ga je poz¬ 
vao da u Vatikanu njemu i kuriji drži duhovne vježbe. 
Ta papina gesta bila je priznanje za sve ono što je p. 
Loevv učinio kao apostol radnika. 

U svrhu apostolata među radnicima osnovao je kar¬ 
dinal Suhard dvije misije: »Francusku misiju« i »Pa¬ 
rišku misiju«. U njih su se učlanile na stotine svećeni¬ 
ka koji su počeli djelovati među radničkim masama Pa¬ 
riza, Lille-a, Lyona i Bordeaux-a. Bili su to uglavnom 
dijecezanski svećenici, a ponešto i redovnički, i to do¬ 
minikanci, franjevci, isusovci, kojima su se pridružila i 
»Mala Braća Charles-a de Foucaulda«. Oni su htjeli os¬ 
tvariti nadasve »presence« — prisutnost Krista po tvor¬ 
nicama i radilištima. Taj smion pokus nije potpuno us¬ 
pio, doživljavao je krize i bolne točke, ali ne može se 
poreći da nije bio koristan i da nije izvršio kršćansko 
poslanje svećenika, koji ne može ravnodušno gledati ka¬ 
ko Krist gubi radnike. Tu je bolnu činjenicu papa Pijo 
XI nazvao najvećim skandalom XX stoljeća. Dobro¬ 
namjerni i idealni svećenici radnici pokušali su ukloniti 
taj skandal. Njihov je pokušaj svakako simpatičan i 
hvale vrijedan i makar da je jedno vrijeme doživljavao 
krizu, Crkva ga je nakon II Vatikanskog sabora opet re¬ 
habilitirala. 

Lionski pomoćni biskup monsignor Ancel sam je 
sudjelovao u manualnom i apostolskom radu zajednice 

svećenika radnika zvane Prado, koju je osnovao već pri¬ 
je 100 godina svećenik pater Antun Chevrier. 

U Italiji osnovao je kardinal Lercaro u Bologni sje¬ 
menište koje će spremati i odgajati kapelane radnike, 
koji će ostajući svećenici biti sposobni da rade po tvor¬ 
nicama. Taj svećenički rad uspio je u nekim tvornicama 
50% i 80% radnika vratiti religioznoj praksi i pravome 
kršćanstvu. 

I u španjolskoj se rodio i procvao pokret svećeni¬ 
ka radnika kao »Hermanidad« — bratstvo. 

Apostolat svećenika radnika divna je perspektiva 
svećeničkoga života, vrijedna da se njoj sasma posveti 
život i sile. Već je u prošlom stoljeću radnički biskup 
Wilhelm Emmanuel Von Ketteller govorio: »Biti Božji 
sluga znači raditi na tome da svi ljudi, koji su jednako¬ 
pravna djeca jednoga Oca, dođu do svoga prava, pa is¬ 
to tako i proleteri. Kako može duša napredovati, ako 
tijelo gladuje?« 

Stoga svećenici, apostoli radnika imaju svetu duž¬ 
nost pomagati radnicima ne samo u duhovnom pogledu 
već i u tome da zadobiju potpunu socijalnu pravdu. Da¬ 
nas se sve više naglašava potreba kako Crkva mora biti 
na strani siromašnih, potlačenih, obespravljenih, glad¬ 
nih. A svećenik kao predstavnik Crkve ponajviše. No 
dakako da ga u tom mora voditi nadsve ljubav, jer bez 
ljubavi ne može biti govora o svećeničkoj svetosti pa 
ni o pravome kršćanstvu. Mržnjom se ne riješavaju 
već još više zapliću društveni problemi, a ljubav je ona 
sila koja riješava i najteže probleme. Svećenik radnik 
i svećenik radnika u svome radu mora biti vođen i 
nadahnjivan pravom ljubavlju prema radnicima, onda 
će bez kriza po svoj poziv vršiti svoju svećeničku misi¬ 
ju. Crkvi su danas potrebni takvi svećenici. Još postoje 
goleme mase radničkog svijeta kojima valja naviještati 
Kristovu poruku. 


APOSTOL GUBAVACA 

Stephan Graffshagen divno je opisao svećeničku a- 
vanturu apostola gubavaca. Poslužimo se tim opisom. 

Konac je siječnja 1936. Na plitkoj obali otočja Mo- 
lokai stoje dva Kanaka, dva vitka, baršunasto smeđa 
dječaka južnog mora. Njihov je pogled upravljen prema 
jugozapadu, tamo gdje se očima više ne može zamije¬ 
titi otočje Hawai, što strši iz vode koja trepti. Najed¬ 
nom se obojica uznemire, postaju uzbuđeni i počinju 
divlje gestikulirati. »Tamo! Da!« — zove jedan; njegov 
je kažiprst pronašao na horizontu crnu točku, koju vi¬ 
še ne pušta s vida. Sada stoje, gledaju, slušaju i čude se: 
Točka se brzo pomiče i,postaje sve bučnija, dok se za- 
nekoliko minuta ne pretvori u zaglušnu buku. Devet 
zrakoplova kruži izriad otočja i zatim se spušta na zem¬ 
lju. Kad su nakon kratkog vremena opet uzletjeli, nosili 
su sa sobom jednog mrtvaca. 

U Honolulu ponovo se spušta počasna eskadrila. Li¬ 
jes će s tijelom pokojnika biti ovdje izložen u katedrali 
punu sedmicu dana. Tada će ga preuzeti jedna američ¬ 
ka krstarica i odvesti preko velikog oceana u San Fran- 
cisco, gdje će kraj njega proći u šutnji i poštovanju 
200.000 ljudi. Ali ta vožnja time još nije završena. Ona 
će se nastaviti do panamskog kanala, gdje će veliki po¬ 
kojnik biti prevezen na jedan belgijski školski jedre¬ 
njak, koji će nakon duge vožnje pristati u Antwerpenu. 
Kod tog će iskrcavanja sudjelovati čitava Belgija. Po 
cijeloj toj zemlji zvone zvona, a u luci je prisutan kralj 
s vladom i belgijski kardinal primas. Belgijska štampa 
pisala je tom zgodom ,da ta zemlja nije još nikada do¬ 
živjela tako potresno očitovanje. 

I tada je lijes u svečanoj povorci prevezen u Lou- 
vain. U svim mjestima kud je prolazio ljudi su mu 
pravili špalir i s poštovanjem pratili onoga koji se je 

vratio mrtav u domovinu. Pokojnik je konačno sahra- i 
njen na brdu sv. Antuna u Louvainu. 

Tko je taj čovjek, kojemu toliki svijet čini tako ne- 
običnu pogrebnu povorku i pred čijim su se lijesom 
stotine tisuća ljudi prignule u šutnji i poštovanju? Daj 
li je to kakav slavan istraživač, pjesnik, vojskovođa ili 
filozof? — Ništa od svega toga! On nije vladao nijednom 
zemljom, nije napisao nijednu knjigu, nije izvojevao 
nijednu bitku. On je samo na jednom od najzabitnijih 
otoka svijeta njegovao neizlječive bolesnike, prao nji¬ 
hove rane i blažio im bijedu. On je njihovu sudbinu i 
njihovu patnju učinio svojom vlastitom i s njima je na 
tom otoku i umro. To je bilo njegovo djelo. Ništa više 
i ništa manje! 

Kada je mladi Josip De Veuster snažnim rukama 
pritiskao plug u rodno tvrdo tlo nije ni slutio da će' 
jednom morati orati i na drugom tlu. On je bio seljač¬ 
ki sin, plećat i stasit, jedan od najjačih momaka svog 
rodnog sela Tremeloo, gdje se rodio 3. siječnja 1840. 
Polja i seoski sokaci sa širokim flamanskim nebom pre¬ 
ko njih sav su njegov svijet, gdje je udomaćen s rodi¬ 
teljima ,braćom, sestrama i susjedima. Otac sanja kako 
će jednog dana kuću, posjed i malu trgovinu sjemenjem 
predati u ruke tog svog sina. I da dođe do trgovačke 
kvalifikacije ,otac ga misli poslati na godinu dvije u 
grad na trgovačku školu. 

Tako dolazi sedamnaestogodišnjak u Gravenbrakel, da 
još jedamput sjedne u školske klupe. Za njegovu vru¬ 
ću krv nije baš lako opet se grbiti nad knjigom. Ali se 
žilavost flamanskih seljaka ne da slomiti, i kad je Josip 
od oca povjerenu zadaću ostavio nedovršenu, nije to 
učinio uslijed nedostatka jake volje, nego jer mu je' 
drugi Otac povjerio veću zadaću. 

Jednoga dana najaviše oci redemptoriste u Graven- 
brakelu pučke misije. Među mnoštvom koje se odazvalo 
na propovijedi nalazio se i mladi De Veuster. Ozbiljno 


i zamišljeno slušao je propovijedi, a jedna ga je misao 
naročito pogodila: »Ako hoćeš biti savršen, ostavi sve 
i slijedi me!« 

Ta riječ duboko ulazi u njegovu dušu. »Ostavi sve!« 
— bruji mu u ušima. Teška riječ, posve nemilosrdna 
riječ. On misli na plodna zelena polja, kuću, gospodar¬ 
ske zgrade, braću, sestre i roditelje. Sve to ostaviti? Ali 
misao još nije gotova: »i slijedi me!« 

Kratko nakon toga, a bilo je to g. 1858., primiše ro¬ 
ditelji od njega pismo. Sve su prije očekivali nego takvu 
odluku. I on nije njihovo prvo dijete koje se odlučilo 
za redovničko siromaštvo. Njegova je sestra uršulinka, 
a brat August redovnik s redovničkim imenom Pamfil. 
Otac, koji je u njemu gledao nasljednika, piše mu, da 
još dobro pretrese svoju odluku. Ali Josip ostade pri 
svome pa se i roditelji pomiriše s time. Ni ne pohodiv¬ 
ši rodnu kuću Josip stupa u red Presvetih Srdaca da 
ondje bude brat pomoćnik. 

Stupio je kao brat, ali ga radi njegova žara u uče¬ 
nju brzo odrediše među one koji se spremaju za sveće- 
ništvo. 7. listopada 1860. Josip polaže u kući matici u Pa¬ 
rizu vječne zavjete. 

Tri godine kasnije dolazi opet u Louvain da na sve¬ 
učilištu dovrši teologiju ... Božji glas dolazi mu i dru¬ 
gi put. Ovaj put preko-knjiga. Monsignor Maigret, a- 
postolslci vikar na Havajima upravio je na samostane 
svog reda u Evropi molbu da mu pošalju misionara. 
Među određenima za te misije bio je i Josipov brat Pam¬ 
fil, ali se je prije odlaska teško razbolio. Josip Damjan 
čitao je knjige o misijama i kad je jednog dana sjedio 
kraj bratove bolesničke postelje dođe mu nenadano mi¬ 
sao: zar ne bi on mogao mjesto brata u misije? On do¬ 
duše još nije svećenik, ali u tom slučaju mogla bi se 
učiniti iznimka pa da ga ipak pošalju. 

To je i učinjeno. 2. studenoga Josip Damjan De 
Veuster ukrcava se s još petero braće i 10 sestara iz 

istoga reda na brod s tri jarbola, koji je nosio ime »R 
W Wood«. Dugo su čekali na povoljan vjetar, koji je 
napokon došao i povezao ih na otvoreno more. Na pu¬ 
tovanju doživjeli su strašan orkan, koji je trajao 10 
dana. Nakon 5 mjeseci teške i naporne vožnje stigli su 
napokon na obale Hawaja. 

No Josipov čas nije još došao. Morao je najprije 
dovršiti nauke. To je sretno prošlo i tako je mogao biti 
zaređen za svećenika. Bilo je to 21. svibnja 1864. Kao 
svećenik radio je najprije na Hawajima. A tada je do¬ 
šao njegov pravi trenutak. Ponudio se je biskupu da ra¬ 
di među gubavcima na Mololcaju. Ponuda je s veseljem 
bila prihvaćena. I kad se je pater Damjan 10. svibnja 
1873. iskrcao u Kaluapapi, luci na Molokaju, imao je sa 
sobom samo svoj svećenički brevijar. 

Strašno je bilo ono što si je nekoć o gubavcima pre¬ 
dočivao, ali ovo što je sada gledao vlastitim očima, bilo 
još strašnije. U jadnim trošnim kolibama stanuje na 
tisuće gubavaca obučenih u dronjke. Prekriveni su teš¬ 
kim ranama koje oko sebe šire težak zadah. No nije 
bolesno samo njihovo tijelo već i duša. Tjeskoba te že¬ 
lja za životom strmoglavile su ih u ponor pijanstva i 
bluda, a to je bilo teško izliječiti. 

No pater Damjan ne uzmiče tako lako pred poteš¬ 
koćama. Gubavci brzo uočiše njegovu ljubav i živu sve¬ 
ćeničku vjeru u Božju Providnost. I to ih je počelo 
privlačiti. U malenoj crkvici počeo je Krist dolaziti k 
tim bijednicima, a Njegovo tijelo obećaje život i onim 
tjelesima koja se već raspadaju. 

Pater Damjan godinama služi tim gubavcima. Bez 
straha pred smrtonosnom bolešću nalazi se među njima, 
a oni ga štuju i ljube kao pravog oca. Gradi on s njima 
kuće, obrađuje polja, brine se za dobru pitku vodu, pre¬ 
hranu, lijekove, osnovao je dapače i glazbeni sastav. 

I na Molokaju, nekoć otoku smrti i očaja, nastani¬ 
še se mir i zadovoljstvo. 


No došao je i dan koji je pater Damjan bez straha 
čekao već 12 godina. Jedne prosinačke večeri g. 1885. 
vratio se umoran s putovanja. Prije spavanja htio je 
oprati noge. I tada je opazio prvi put na koži neke čud¬ 
ne vatrene mrlje. Nije si mogao protumačiti odmah o 
čemu se radi. No kad je noge stavio u vodu, razumio 
je. Voda je bila gotovo kipuća, a on nije ništa osjećao. 
To je bio nedvojben znak početka gube. I sada ga više 
nije ništa dijelilo od njegovih štićenika. Zahvalno je 
molio: »Neka bude volja Tvoja!« 

Bolest je brzo napredovala. Opale su mu obrve, o- 
tvorile se rane, a po čitavom tijelu pojavile se kvrge. 
Njegovo djelo nije još gotovo. Kao munja proširila se 
vijest da je Pater Damjan obolio od gube. To je ganulo 
mnoge i oni počeše slati darove na otok gubavaca. Tim 
darovima mogla se proširiti crkva i bolnica. Otac Dam- 
jan, premda gubav, premda pomalo gubi vid, moli ipak 
svoj brevir, služi svetu misu te obavlja i druge poslove. 
I dok drugim gubavcima otpadaju prsti, njemu ne ot- 
padoše. 

Doživio je još dan u koji je dobio pet novih pomoć¬ 
nika^ dva svećenika i tri redovnice. A tada je legao da 
se više ne digne. Oko njegove slamnjače obilaze gubav- 
i ci moleći za svoga oca. Oči su im pune suza. Oni dobro 
znaju da se je taj svećenik za njih žrtvovao do zadnjega. 
To ih duboko potresa, jer » nema veće ljubavi nego kad 
netko položi život za prijatelje ...« 

Otac Damjan blaženo je usnuo u Gospodinu 15. trav¬ 
nja 1889. Bio je pravi Kristov svećenik, žrtva za duše 
otkupljene Kristovom krvlju. 


PUT JEDNOG SOCIJALISTE PREMA OLTARU 

Josef Beijens opisao nam je životnu pustolovinu so¬ 
cijaliste, koji je postao gorljiv vjernik, a napokon i sve- 

ćenik. Taj neobičan život pokazuje kako nije nikad kas¬ 
no odazvati se Božjem pozivu. Kasna zvanja i sjemeniš¬ 
ta za njih u nekim zapadnim zemljama nisu rijetka po¬ 
java. Uspjeh je tih zvanja još bolji nego kod onih koji 
se odluče za svećeništvo u mladim danima. 

Tako na primjer od onih što su došli već kao zreli 
ljudi u sjemenište u Horn, u Austriji, 60% došlo ih je 
do oltara. Svakako vrlo lijep postotak. I kod nas se već 
dulje vremena bavimo mišlju da osnujemo sjemenište 
za kasna zvanja, no kako smo mi spori u ostvarivanju 
svojih planova i namjera,, možda će proći još prilično 
vremena, da tako nešto ostvarimo. Možda će nas prilike 
ipak prisiliti, da se požurimo. 

Godine 1957. iskrcala se u Bordeaux-u jedna čilean¬ 
ska obitelj. Muž, penzionirani general, došao je prvi 
put sa ženom i kćerkom u Evropu. Ali ipak što je zna¬ 
čilo nekoliko mjeseci dopusta, ako bi se usporedilo s 
bogatstvom kulturnih vrednota, koje su ih čekale? Ge¬ 
neral je unajmio auto i već je slijedeći dan obitelj ot¬ 
putovala dalje prema sjeveru. Vozili su se preko Bel¬ 
gije u Holandiju, da u srcu pokrajine sjevernog Braban- 
ta potraže benediktinsku opatiju sv. Pavla, kojoj je pri¬ 
padao Pieter van der Meer de Walcheren. General je 
čitao španjolski prijevod njegova životopisa, a kćerka 
je poznavala sva djela tog proslavljenog pisca, i sad su ' 
ga htjeli osobno upoznati. Muž je doduše znao samo .ne¬ 
koliko francuskih riječi, ali bit će zadovoljan, ako o-, 
sobno upozna autora knjige »Ljudi i Bog« i ako mu se' 
pri tom zahvali. 

Iz autorovih knjiga govorio mu je pravi kršćanin, 
jedan, koji je bio zahvaćen od živoga Boga te dao o 
Njemu iskreno i beskompromisno svjedočanstvo. Sad 
je bio sretan, da smije barem pola sata sa ženom i kćer¬ 
kom u maloj govornici s njime biti na samu. Time se 
je već isplatilo čitavo to putovanje. 


To nije nikakav neobičan slučaj. Moglo bi se pripo¬ 
vijedati o tucetima sličnih susreta. K tome pridolazi pra¬ 
va navala pisama, koja danomice stižu iz svih strana 
svijeta u opatiju Oosterhout. 

Tko je Pieter van der Meer de Walcharen? — 

Nekoć je bio vatreni mladi socijalista, koji se je 
oženio s jednom socijalistički usmjerenom djevojkom. 
On sam bio je nekršten. Ona je doduše potjecala iz ka¬ 
toličke obitelji, ali je već davno odbacila vjeru. Obo¬ 
je su sjedili početkom ovog stoljeća u Maison du Peu- 
ple u Bruxellesu i sanjali sa svojim prijateljima o jed¬ 
nom novom svijetu, koji ima doći: o svijetu socijalistič¬ 
ke pravednosti, slobodnom od buržoazije, slobodnom 
od svećenika, pastora i časnih sestara, od lovaca uspjeha 
i farizeja. U svom mladenačkom poletu nastupali su 
pošteno i pravo prema životu, premladi i idealni da bu¬ 
du kruti materijalisti. Ali oni su htjeli i život proživjeti. 

»Pieter, naša ljubav mora biti velika« — govorila 
mu je tada Kristina. I taj čudesni par, koji je izgledao 
da stoji tako daleko od kršćanstva, Bog je ipak privu¬ 
kao k sebi. On ih je najprije povukao u Pariz, u središ¬ 
te duhovnih zabluda onih godina. 

Pieter je čuo o Leonu Bloy. Taj je katolički pisac 
bio izvanredan slučaj. U svojim je knjigama i spisima 
udarao protiv okrutnog poganstva i pospanog kršćan¬ 
stva svog vremena. Pieter je cijenio svakog koji se usu¬ 
dio dati tako snažno svjedočanstvo i boriti se protiv 
svega što je maleno, zakržljalo i bez ljubavi. 

Kad je prvi put sjedio s Leonom Bloy u njegovom 
stanu i taj mu postavio pitanje, da li je katolik — što je 
naravski morao zanijekati — Bloy je odmah postavio 
mladog čvojeka pred tvrdu stvarnost: »Moj prijatelju, 
ako niste u Crkvi vi ste u zabludi!« To je ipak za Pie- 
tera, čuti tako nešto iz tih usta, moralo biti veliko razo¬ 
čaranje. Unatoč tome vratio mu se je Pieter sa svojom 
ženom i bili su prijatelji i dalje. Njihova želja za isti- 

nom bila je jača nego strah pred tako radikalnim rješe¬ 
njem. 

Božja je ruka snažno pograbila Pietera. 24. II 1911. 
bio je u crkvi sv. Medarda u Parizu kršten skupa sa svo¬ 
jim sinčićem i još isti dan oženio se sa svojom Kristi¬ 
nom i pred Bogom. Potresnu povijest svog obraćenja o- 
pisao je u knjizi »Moj dnevnik«, djelu što je prevedeno 
na više jezika te prošireno po cijelom svijetu. 

Pieterovo obraćenje na katolicizam nije bilo samo 
rezultat prijateljstva sa Leonom Bloy nego pravi sus¬ 
ret s Bogom — pronalazak Boga nakon dugogodišnjeg 
lutanja od tihe Holandije preko socijalističke buke u 
Maison du Peuple, s ljudski lijepom ljubavlju prema 
Kristini, kroz kalane Pariza i vatru jednog Bloya sve 
do velikog trenutka. Čitav mladi, zaneseni život Pietera 
bijaše ljubav — čeznutljiva i puna preclanja. I tako je 
njegovo obraćenje bilo oslobođeno i slobodno stupa¬ 
nje u zajednicu svetih. Njegov »Dnevnik« učinio je u 
svijetu mnogo dobra. Sam Bog zna koliko je ljudi na 
tom jednostavnom svjedočanstvu upoznalo komadić 
svog vlastitog života i u njem otkrilo vjeru u Božju lju¬ 
bav prema čovjeku. 

Nakon obraćenja nije Van der Meer-ovima bilo la¬ 
ko. Život, veoma tvrd tekao je dalje. Ali on je tek tada 
zadobio pravu vrijednost. Sva je njihova želja prema 
ljubavi i pravdi sada sve više bila upravljena prema Bo¬ 
gu. U tom su dahu Pieter i njegova žena neprestano živ-: 
jeli. Bog nije bio za njih nikakva »ideja«, nikakvo nad¬ 
moćno biće. On je bio stvarnost u njihovu životu i oni 
su neprestano gledali prema toj stvarnosti. 

Tako su mogli pjevati »Magnificat« na smrtnoj pos -1 
telji svog prvog djeteta. Tako su mogli preživjeti stra-1 
hovit udarac kad im je umro i drugi sin kao mladi be -1 
nediktanac. Tako su darovali svoju »Meiske«, svoju kćer,. 
Bogu kao benediktinku. I tako su dali i same sebe u 
potpunom odricanju Bogu, time što su nakon smrti. 


dvojice sinova svoj život prikazali Bogu. Pieter je pos¬ 
tao redovnik u Oosterhoutu; Kristina je stupila u bene- 
diktinke u Solesmesu u Francuskoj. Ali brzo su uvidjeli 
da Bog ne traži od njih tu veliku žrtvu i opet su se vra¬ 
tili jedno drugome. 

Njihova je kuća postajala sve više stjecište mladih 
ljudi: pisaca, pjesnika, slikara, studenata, mladih sve¬ 
ćenika istraživača i lutalica svake vrste. Stjecanje ljudi 
željnih ljubavi i istine nije nikad prestajalo. Kad je Pi¬ 
eter napokon umoran i u misli na posao koji ga čeka 
morao ograničiti brojne posjete, njegova žena ipak nije 
mogla zakrčiti ulaz svome mužu svima onima koji su to 
usrdno molili, da bi smjeli barem na 10 minuta vidjeti, 
pa' makar i bez razgovora i bez riječi, autora knjige 
»Moj dnevnik«. Međutim Pieter je mnogo putovao po 
Francuskoj i Belgiji te držao mnoga predavanja o svojoj 
životnoj pustolovini. 

Drugi dan Božića 1954. umrla mu je Kristina. Nje¬ 
zin je sprovod bio veličanstven. Nad otvorenim grobom 
Pieter je pjevao pogrebne pjesme. Ljudski gledano tr¬ 
pio je mnogo, ali on je znao da je ona kod Boga. 14 da¬ 
na kasnije stupio je u opatiju sv. Pavla u Oosterhoutu. 
Kao čovjek od 74 godine kleknuo je do nogu opata i 
zamolio ga za pristup u red. On ne želi biti udovac. 
Njegov je cijeli život bio čin ljubavi. I dalje želi Bogu 
sve dati. 

U veljači 1955. dobiva profesiju — zavjete. Stojeći 
uspravno pred oltarom rekao je: »Gospodine, primi me 
po svojoj riječi i ja ću živjeti!« 

Brzo su uslijedili niži redovi. 15. VIII 1956. položio 
je veliku profesiju. Kasnije slijedi subđakonat, đakonat 
i 22. XII svećeničko ređenje. U nedjelju 13. siječnja 
1957. služio je u opatijskoj crkvi taj neobični mladomis- 
nilc svoju mladu misu. 

ZVANJE 

Tu riječ možemo upotrebljavati da označimo razli¬ 
čite pjomove. Ona može značiti na primjer: ostvariti 
zvanje pilota, cineaste, slikara, liječnika. Drugi se zado¬ 
voljavaju da to jednostavno nazovu zanatom ili profe¬ 
sijom, životnim zanimanjem. Sigurno da ono prvo, to 
jest zvanje, kazuje više, uključuje neki životni poziv i 
misiju koju valja ostvariti u ljudskom društvu. 

No riječ zvanje možemo upotrebljavati da označi¬ 
mo nešto duboko religiozno, a to je odnos između osoba 
i način kako jedna s drugom opći ili još bolje kako žive 
međusobno životno povezani. U kršćanskom smislu tak¬ 
va se povezanost ostvaruje u specijalnom staležu: sve¬ 
ćeničkom i redovničkom. Takvo zvanje traži čitavu lič¬ 
nost. Mislim da nam to najbolje osvjetljuju Djela apo¬ 
stolska u 13. glavi: »U antiohijskoj crkvi bilo je proro¬ 
ka i učitelja, i to: Barnaba, Šimun zvani Niger, Lucije 
Cirenac, Manaen, koji je odgojen zajedno s Herodom, 
tetrarhom i Savao. Kad su jednom obavljali službu Bož¬ 
ju Gospodinu i postili. Duh Sveti reče: Odvojite mi već 
Barnabu i Savla za djelo za koje sam ih odredio! Tada, 
pošto su postili i molili, položiše ruke na njih te ih 
pustiše. Oni, dakle, poslani od Duha Svetoga, siđoše u 
Seleuciju i odatle otploviše na Cipar« (1 — 4). I sada 
je počela njihova plodna svećenička djelatnost. 

Svećeničko zvanje jest zalaganje za neku stalešku 
misiju, vlastitu tom pozivu, a koja je vrhunaravna. Za¬ 
to nužno traži i neko odvojenje od svijeta, naime od 
onoga što svijet i na dozvoljen način može pružiti čov¬ 
jeku, na pr. brak, ali ne jedino to. Svećeničko zvanje 
jest ostvarivanje zadatka koji nadilazi svaku čisto ljud¬ 
sku kompetenciju, jer taj zadatak dolazi od samoga 
Krista po Duhu Svetomu. I jer se tu radi o nečem nad¬ 
naravnom i veoma velikom, za takav poziv nitko ne mo¬ 
že sam u sebi i od sebe imati sve potrebne sposobnosti. 


Svećeničko zvanje uvodi svog nosioca u usku suradnju 
s Kristom i to u Njegovu spasiteljskom djelu. Zato se 
nosilac svećeničkog zvanja podvrgava specijalnim zako¬ 
nima te nosi u sebi svijest, da se nalazi u posve osobnom 
odnosu s Kristom, koji ga je pozvao i povjerio mu ve¬ 
liko poslanje. 

Jedan tekst Emmanuela Mouniera lijepo osvjetlju¬ 
je što sve traži jedno zvanje: »Postojani zov zvanja u- 
ključuje postojano kidanje od svega onoga što bi ga 
moglo ugušiti ili mu iskriviti smisao. A to je buka svi¬ 
jeta, sebičnost, obitelj, olako slaganje s javnim mišlje¬ 
njem — konformizam ... Zato zvanje traži nešto daleko 
više nego samo neke zaštitne brane. Ono traži pažnju 
i budnost srca, sposobnost sabranosti i pribranosti, ko¬ 
ju odgaja naravna i nadnaravna krepost šutnje, da se 
unatoč varkama i iluzijama možemo sve više približiti 
onome koji nam je intimniji od intimnijega u nama i 
koji po milosti poziva da objavljujemo Njegova Sina...« 

Glasoviti francuski oratorijanac Gratry u svom dje¬ 
lu »Filozofija vjere« napisao je o svećeničkom zvanju 
' ovo: »Meni se čini da je Bog htio oprezno velom sakriti 
sjaj i ljepotu katoličkog svećeništva. Kad bi se naime 
znalo i razumjelo o čemu se tu zapravo radi, bilo bi sve¬ 
ćenika previše!« 

Danas na žalost neki izopačuju i obezvrjeđuju lik 
svećenika, pa smo zbog toga upali u veliku krizu sve¬ 
ćeničkih zvanja. 

Valja stoga taj lik opet otkrivati i prikazivati u pra¬ 
vom svjetlu. Prikazivati bez bojazni i otvoreno i sve 
ono što to zvanje traži i što je bez sumnje mnogo i 
teško. No baš zato svećenički poziv ima u sebi nešto u- 
istinu veliko, što može i te kako privući i oduševiti mla¬ 
de. Sakrivati lik svećenika pred mladima, prikrivati žrt¬ 
ve koje svećeništvo traži, značilo bi imati nepovjerenje 
u današnju mladu generaciju i smatrati je nesposobnom 
za žrtvu i za najveću duhovnu avanturu, a to bi za mla- 

de bila svakako uvreda. Imajmo dakle povjerenja i u 
svećeničko zvanje i u današnje mlade! To dvoje i danas 
može ići skupa. Danas kao i nekad. 

Da se prijašnje generacije mladih nisu zagrijavale 
i oduševljavale za svećeništvo, ne bi ni tada bilo sveće¬ 
nika, a povijest Crkve i čovječanstva bila bi bez njih 
neizrecivo siromašnija, što su svećenici učinili na pr. 
samo za razvoj školstva i za odgoj mladeži! 

Sveti Josip Calasanza otvorio je g. 1579. prvu javnu 
pučku školu Evrope, ustanovio družbu pijarista, koja 
još i danas besplatno poučava 50.000 đaka. 

Pedro de Ponce, španjolski benediktinac, prvi se je 
zauzeo za gluhonijeme kako bi i njima omogućio pris¬ 
tup svijetu oko sebe. 

Karlo Mihael de l’Epee izmislio je znakove mimike 
kako bi pomogao i gluhonijemima da progovore te je 
godine 1760. otvorio prvu školu za gluhonijeme. 

Adolf Kolping otvorio je domove za zanatlijske na¬ 
učnike te pomogao tisućama mladića da se snađu na 
pragu života i u borbi za osiguranje životne egzistencije. 

I tako bismo mogli nabrajati činjenice bez kraja i 
konca. No dobronamjernom čovjeku nije potrebno pu¬ 
no nabrajati. Njega i mali broj činjenica uvjerava. Net¬ 
ko je ustvrdio, da nije nikakvo pretjerivanje reći kako 
nijedan stalež nije toliko dobra učinio za čovječanstvo 
kao svećenički. Ne želim braniti tu tvrdnju, ali bez stra¬ 
ha od pretjeranosti mislim da bi naša povijest bez sve¬ 
ćenika bila lišena mnogih dobara : duhovnih i materi¬ 
jalnih. 

Prvi crnački biskup novijeg vremena monsignor Jo¬ 
sip Kiwanuka mogao je na jednom putovanju po Evro¬ 
pi stoga izjaviti: »Mi Afrikanci imamo vam donijeti dug 
zahvalnosti. Najdragocjenije što nam je darovala vaša j 
domovina jest mladež, koja odgojena od dobrih rodi¬ 
telja, svećenika i učitelja uz Božji poziv došla je k na¬ 
ma. Ja vam se zahvaljujem za tu vašu mladež.« Ima li 

u staroj Evropi još takvih roditelja i odgojitelja, koji 
znadu dobro odgajati, ima li u njoj još dobro odgojene 
mladeži, spiemne na svaki Božji zov? To je pitanje koje 
si moraju postavljati svi svijesni kršćani našega konti¬ 
nenta pa i naše uže domovine Hrvatske. Nekoliko je 
mladih hrvatskih sinova u zadnje vrijeme otišlo u Afri¬ 
ku da ondje izvršavaju svećeničko poslanje. Vjerujemo, 
da su oni odabrali ispravan put. 

Da ohrabrimo i druge, odgovorit ćemo na neke po¬ 
teškoće što ih mladi znaju postavljati s obzirom na sve¬ 
ćeničko zvanje. 

1) »Bojim se da nisam dostojan«. — Potpuno dosto¬ 
jan nije i ne može nitko biti. Zato ako bismo tražili 
takvu dostojnost, onda nitko ne bi mogao biti svećenik, 
činjenica je da Bog zove za djelitelje svojih tajna slabe 
i griješne ljude. Pa kad On zove, onda valja imati pov¬ 
jerenja, makar i ne bili sasvim vrijedni. Onaj koga Bog 
zove neka sa sv. Pavlom, Augustinom i Ignacijem zabo¬ 
ravi prošlost te nastoji oko onoga što pred njim stoji, 
oko što bolje budućnosti. 

2) »Bojim se da svećenički ideal neću moći uvijek 
visoko držati!« — Sakramenat sv. reda ne daje samo 
punomoć već i milosti koje su potrebne za svećenički 
život, a i ostala sredstva milosti: sakramenti, molitva, 
stoje i svećeniku kao i svakom drugom kršćaninu uvi¬ 
jek na raspolaganje. Tko samo nastoji vjerno surađiva¬ 
ti s Božjom milošću zvanja, toga Boga nikad neće osta¬ 
viti na cjedilu. Vjeran je Bog koji nas zove u službu 
svog Sina. 

3) »Bojim se da neću svršiti teške studije koje su 
potrebne za svećeništvo.« — Sigurno da će se puno tra¬ 
žiti i očekivati od budućih svećenika. No ipak to zvanje 
ne traži samo genije već obično nadarene ljude. Osred¬ 
nja darovitost, koju prati krepost marljivosti može vi¬ 
še naučiti, postići i učiniti nego genijalnost bez radne 
navike. Obično najviše ne učine oni koji su najgenijal- 

niji, već koji su najmarljiviji. Ustrajan i sustavan rad 
može nadoknaditi manjak darovitosti. 

4) »Siromašan sam i ne mogu se školovati.« — Gdje 
postoji iskrena i dobra volja za svećeništvo naći će se 
i sredstva, da se pomogne takvom kandidatu. Još uvijek 
se nađe dobrih svećenika i vjernika koji su spremni 
pomagati školovanje svećeničkih kandidata. 

5) »Protive mi se roditelji!« — U pitanju zvanja ne 
mogu odlučivati roditelji. To spada na slobodu djeteta. 
Ono ima isključivo pravo da odluči o svojoj budućnosti. 
Nikakvo zvanje ne smije se nikome na silu nametati. 
Isto tako nijedno pošteno zvanje ne smije se nikome 
priječiti. Ako pak nekoga Bog zove u svoju službu, onda 
se Njemu valja više pokoravati nego ljudima. 

6) »Susreo sam se s djevojkom koju sam vrlo za¬ 
volio!« — Sklonost mladića prema djevojci prirodna je 
stvar. No onaj koji želi biti svećenik mora se odreći lju¬ 
bavi prema djevojci koja bi mogla postati njegova žena 
i majka njegove djece. To je žrtva. Sigurno! No za nju 
dobivamo Boga i duše, životnu usku povezanost s Bo¬ 
gom, s Kristom, sposobnost da više možemo pripada¬ 
ti braći ljudima te slobodnije i nesmetanije im služiti 
u njihovim duhovnim potrebama. Da bi ljudi postali 
vječno sretni, potrebno je da se nađe onih, koji će za to 
žrtvovati vremenitu sreću što bi je eventualno mogli i- 
mati u braku. Spasenje čovječanstva traži takve žrtve, 
a njih će Krist obilno nagraditi. 

Može biti još posve osobnih poteškoća s obzirom 
na odazov svećeničkom pozivu. Njih mogu svećenički 
kandidati izložiti svome duhovniku ili ispovjedniku. 

Pri rješavanju poteškoća ne smije se zaboraviti ni 
smetnuti s uma postojana molitva Duhu Svetom, Pros¬ 
vjetitelju, često primanje svetih sakramenata, koje po¬ 
država, hrani i razvija životnu povezanost i zajedništvo 


s Kristom. To pak zajedništvo stvara povoljne uvjete 
za ono što je Krist izrazio riječima: »Tko može shvati¬ 
ti, neka shvati!« 


KRISTOV VOJNIK 

Ljetna je bitka 1916. Tuča topovskih granata pret¬ 
vorila je brazde Pikardije u sjevernoj Francuskoj u 
u pravo lcratersko polje. Nestalo je i najsitnije travke. 
Od drveća su ostali jedino panjevi što izgledaju kao ot¬ 
vorene rane na izranjenom tijelu. Kad paklena tutnjava 
malo utihne, izlaze iz rovova na smrt izmučeni vojnici 
da pokupe mrtve i ranjene drugove. Te strahovite dane 
proživljavao je i vojni svećenik pater Rupert Mayer, ko¬ 
ji se je odmah nakon izbijanja prvog svjetskog rata do¬ 
brovoljno javio za tu tešku službu. Bio je na više ra¬ 
tišta, dok nije 30. prosinca 1916. bio teško ranjen na 
rumunjskoj fronti. Pjesnik Carossa u svojoj knjizi uspo¬ 
mena postavio mu je divan spomenik. 

Nakon ozdravljenja i svršetka rata pater Mayer, 
makar, sada s drvenom nogom, dao se na apostolat u 
Miinchenu. Osobita briga bili su mu radnici. Prije svega 
trudio se da im dade pravu socijalnu orijentaciju, jer 
su se već tada borile za radnike različite ideologije. Ko¬ 
liko je samo mogao posvećivao je pažnju i pojedincima, 
odgajajući ih individualno. Bio je i velik prijatelj siro¬ 
tinje, koju je tražio i pronalazio po podlcrovljima i po¬ 
drumima velegradskih zdanja. Na sprovodima siromaha 
on je uvijek bio najodličnija pratnja. 

Kad je preuzeo vodstvo Marijine Kongregacije mu¬ 
ževa, njegov je apostolat poprimio još veće dimenzije. 
G. 1925. uveo je na glavnom kolodvoru u Miinchenu spe¬ 
cijalne mise za nedjeljne izletnike. Prvu misu s propo¬ 
vijedi služio bi već u 3 sata ujutro, a zatim bi odmah sli- 

jedila druga misa. Iza toga bi ispovijedao nerijetko i 
do ponoći. Taj plodni apostolat obavljao je punih 12 go¬ 
dina, sve dok ga nisu zabranili nacistički nasilnici. Nje¬ 
gova djelatnost graničila je s čudom, jer je imao vrlo 
malo vremena za odmor i san. Sve svoje vrijeme davao 
je dušama. Za sebe nije ništa pridržavao. 

Nacistička kampanja protiv Crkve zadesila ja patra 
Mayera na njegovu svećeničkom položaju, koji je držao 
hrabro i neustrašivo. On žigoše nepravdu i bori se za 
istinu i slobodu. Dakako da je brzo pao u nemilost vlas¬ 
todržaca, koji su ga preslušavali, šikanirali, zatvarali i 
napokon strpali u koncentracioni logor. Kristov borac 
izdržao je sve to bez straha pred ikim. Nije bio niska 
duša koja puže i drhće pred silnicima. 

Kad je nakon jednogodišnjeg tamnovanja u koncen¬ 
tracionom logoru u Sachsenhausenu toliko oslabio da 
mu je prijetila smrt, njegovi su ga progonitelji pustili 
u samostan Ettal kraj Oberammergaua, kako ne bi od 
njega stvorili mučenika, jer se svi progonitelji Crkve 
strahovito plaše mučenika. To je i naravno da se plaše, 
jer mučenici su najveća osuda nasilja i ugnjetavanja te 
najglasnije svjedočanstvo istine i pravde koja vječno 
živi i koja konačno uvijek pobjeđuje. 

P. Mayer živio je u Ettalu »slobodan«, to jest pod 
stalnim nadzorom, sve do svršetka rata i sramotnog 
sloma nacizma. U toj »slobodi« nije smio napustiti sa¬ 
mostanski krug, pa čak ni misu govoriti u samostanskoj 
crkvi. Toliko su ga se strašili. Strah ima doista velike 
oči. 

Kad je irat završio, pater je, makar već poodmakao 
u godinama, nastavio sa svojim plodnim apostolatom 
u Miinchenu. Kao i prije propovijedao je gotovo svako 
veće u crkvama i kapelicama teško oštećenoga grada. 
Kao i prije išao je u potragu za dušama, ovaj put u 
gradskim ruševinama. 


Smrt patra Mayera bila je uistinu neobična, prava 
vojnička smrt. Umro je stojeći kod oltara, jer njegova 
drvena noga održala ga je uspravnim i kad ga je udarila 
kap. Bilo je to na blagdan Svih Svetih 1945. 

Njegov je grob u kripti crkve zvane Burgersaal u 
Miinchenu postao pravo mjesto hodočašća na koje sva¬ 
ki dan dođe po nekoliko tisuća ljudi. Nekoliko puta 
molio sam se na grobu tog isusovca. Promatrao sam i 
posjetnike, koji su dolazili i u najvećoj pobožnosti moli¬ 
li. U jednoj od najprometnijih ulica milijunskog grada 
nalazi se ta crkva s grobom patra Mayera. Ljudi dolaze 
iz velegradske vreve da se smire i saberu na grobu Kris¬ 
tova svećenika koji je bio apostol i svetac tog velegra¬ 
da. Oni govore: »Pater Mayer je pozvan Svim Svetima! 

Pater Mayer u životu nije nikad pao pa isto tako 
i u smrti!« A to i priliči pravom vojniku. On je bio 
vojnik najvećeg Kralja, a takvom se ne priliči da padne. 


ZAGREBAČKI BISKUP 

Jedan od velikih biskupa, koji su sjedili na staro¬ 
drevnoj zagrebačkoj biskupskoj stolici, bio je Martin 
Borković, čiji se život odvio u XVII vijeku, u teško doba 
hrvatske nacionalne povijesti. Bio je redovnik pavlin. 
Filozofiju je učio u Olomucu u Češkoj ,a teologiju u Ri¬ 
mu u zavodu Germanicum. U svome je redu opravljao 
visoke i odgovorne službe. Bio je prior u Lepoglavi, ge¬ 
neralni vikar, i napokon general čitavog pavlinskog re¬ 
da. Osnivao je pavlinske samostane po Ugarskoj, Polj¬ 
skoj i štajerskoj. Njegovim je nastojanjem akademija 
u Lepoglavi dobila pravo podjeljivanja doktorske časti. 

Bio je redovnik sveta života i zbog toga veoma što¬ 
van. 19. XII 1667. postao je zagrebački biskup. Kao bis¬ 
kup održao je 4 sinode, na kojima su rješavana mnoga 

crkvena pitanja. Kao banski namjesnik za vrijeme uro¬ 
te zrinjsko-frankopanske tražio je, da nitko ne smije 
biti kažnjen, kome nije krivnja sudbeno dokazana. 

Borković je radio mnogo i oko sjedinjenja s grko- 
-istočnjacima. Zato je podupirao svidničkoga vladiku 
Pavla Zorčića, a u Zagrebu je osnovao sjemenište za 
grko-katoličke klerike. 

Borković je i od svojih zemljaka i od stranaca bio 
slavljen kao svetac. Eugen Kumičić opisao ga je u po¬ 
vijesnom romanu »Urota Zrinjsko-Frankopanslca«, i isto 
tako opjevao ga je u svojoj jednoj povjestici i otac hr¬ 
vatskog romana August šenoa. Borković je bio i velik 
štovatelj Majke Božje, osobito Bistričke, i kao takova 
opjevao ga je Velimir Deželić Stariji u prvoj pjesmi svo¬ 
je zbirke'»Kraljice Hrvata«. 

Kao zagrebački biskup Borković je jednom zgodom 
zapitao pri svome, stolu u biskupskoj palači u Zagrebu 
svoje sustolnike, gdje najvećma cvate u njegovoj bisku¬ 
piji pobožnost prema Blaženoj Djevici Mariji. Neki od- 
govoriše u Vukovini, drugi u Volavju, treći u Remetama. 
I tako se nizahu odgovori jedan za drugim. Na koncu 
će časni biskup reći: 

— »Zar ne, gospodine Molitoris, u vašoj crkvi cvate 
najveća pobožnost?« 

Na to pitanje odgovori bistrički župnik: »U mojoj 
crkvi, svijetli biskupe ,nema nikakve marijanske pa- 
božnosti!« 

Na to će biskup: »Kada sam još polazio školu i bio 
učitelj u kući Gereczija, sva gospoda i gospođe s djecom 
i sva dvorska družina moradosmo ići u Bistricu na proš¬ 
tenje pješice, pače bosih nogu. Gdje je lik BI. Djevice 
Marije?« 

Župnik odgovori, da se u crkvi nigdje ne nalazi ni¬ 
kakva slika, osim što se u zidu oltara nazire lik nekoga 
pokojnika. Biskup na to zapovijedi: »Potražite, mora 
biti negdje u crkvi!« 


Sutradan ga uistinu potraži župnik s Matijom Sto- 
lclasom, zagrebačkim kanonikom i kustosom, i nađe u 
subotni dan čudotvorni lik Blažene Djevice Marije iz 
prijašnjih vremena. 

Tako je eto biskup Martin Borković zaslužan, da se 
je opet našao Gospin kip, koji se je u Mariji Bistrici već 
prije vrlo štovao, ali je radi turske opasnosti bio zazi¬ 
dan u crkvi, i time se opet razvilo štovanje bistričke Gos¬ 
pe, koje doživljava svoj vrhunac upravo u naše dane. 

Radost zbog pronalaska Gospina kipa zaslugom bis¬ 
kupa Martina Borkovića izrekao je pjesnik Velimir Sta¬ 
riji ovim stihovima: 

»Tada puče divan glas,'Danak svanu bijeli! 

Raduj mi se, hrvatski narode moj cijeli, 

Ti od Save, Dunava i sa sinjeg mora, 

Ispod gordog Lovćena i istarskih gora, 

Ti od Duvna kraljevskog i sa mutne Drave, 

Pjevaj pjesme vesele stare naše slave! 

Uzalud se digo bijes, da nam duše hvata, 

Našao se sveti kip Kraljice Hrvata. 

Zvona zvone veselo, voštanice gore, 

Divnoj Majci sveti se hvalospjevi ore. 

Sa svih strana svjetina poklone joj nosi. 

Ruže žarkih molitvi svojom suzom rosi. 

Kljasti opet hodaju, progledaju slijepi, 

Tužnih srca smiruje, a očajne krijepi. 

Starac biskup blaženo o srce se hvata: 

Sad Te opet imamo: Kraljice Hrvata, 

Sada mogu umrijeti radosno još danas, 

Majko Božja Bistrička, moli za nas!« 

Osim biskupa Martina Borkovića revnovao je za 
bistričko svetište i hrvatski sabor, koji je g. 1710. odlu¬ 
čio« podići u crkvi B. D. M. u Bistrici dostojan veliki 
oltar, i to drvene gradnje s pozlatom i slikama«. Svaka 

kuća imala je pridonijeti po jednu forintu za gradnju 
velikog oltara, koji se podiže g. 1715. Isti sabor odlučio 
je g. 1721. da se sagradi cesta oko Laza, da hodočasnici 
iz Posavine i iz Zagreba mogu lakše dolaziti. Marija Bis¬ 
trica posta hrvatski Lurd. U njoj su se viđali hodočas¬ 
nici iz najudaljenijih krajeva Hrvatske, a također iz 
susjednih zemalja Ugarske i Slovenije. Oko g. 1760. o- 
gradila se crkva krasnim arkadama s 20 slika raznih 
čudesa. Kada je g. 1880. od požara u crkvi sve izgorjelo, 
a i same se cijevi orgulja rastalile, ostao je netaknut 
jedini, tada drveni oltar s čudotvornim kipom. U isto 
vrijeme od godine 1879. do 1882. sva crkva i cinktura 
posve su obnovljene u gotskom stilu. U novije doba po¬ 
dignut je u blizini crkve križni put, a i u samoj crkvi 
ovršeni su neki pothvati, od kojih je vrijedno spomenuti 
oltare našega prvog sveca Nikole Tavelića i BI. Marka 
Križevčanina. A sada je u izgradnji velika zgrada za is¬ 
povijedanje hodočasnika. 

Osim hrvatskog sabora i neki su Pape odlikovali 
bistričko svetište. Tako glasoviti i učeni papa Benedikt 
XIV podijelio je prošteništu oprost. Posebnim povlasti¬ 
cama obdario ga je i papa Klement XIII, a papa Pijo 
XI podigao je bistričku. crkvu na dostojanstvo manje ba¬ 
zilike. Pijo XII dozvolio je svećenicima hodočasnicima 
i vođama hodočašća, da mogu u Mariji Bistrici služiti 
votivnu misu BI. Djevice Marije. Prigodom mariološlco- 
marijanskog kongresa u Zagrebu očekuje se da će bis¬ 
tričko svetište počastiti svojim pohodom sam papa Pa- 
vao VI. 

Hrvati su se u teškim i opasnim časovima, kad im 
je prijetila nacionalna propast, sjećajući se tolikih po¬ 
sebnih milosti Majke Božje Bistričlce, znali Njoj i kao 
narod utjecati. Već u doba ilirskog preporoda Marija 
Bistrica jedno je od većih narodnih žarišta. Hrvat — 
katolik je uvijek osjećao, kao da se je njegova domovi¬ 
na i Marija izjednačila. On to danas osjeća i više nego 

prije i zato toliko štuje i hodočasti k svojoj Bistričkoj 
Gospi. 

Lik Zagrebačkog biskupa Martina Borkovića, koji 
je svom narodu opet otkrio Bistricu, doista je vrijedan 
sjećanja. Pogotovo u ovoj godini naše velike marijanske 
slave, koja će doživjeti svoj vrhunac kod Majke Božje 
Bistričke. 


ZALJUBLJENI ASKETA 

Dubrovnik je kroz povijest dao mnogo velikih i slav¬ 
nih ljudi, koji su mu prodičili ime širom čitavog kultur¬ 
noga svijeta. Jedan je od tih i O. Benedikt Rogačić D.I., 
koji ide među najveće duhovne pisce XVIII stoljeća, 
ako nije možda uopće najveći duhovni pisac toga raz¬ 
doblja. Rodio se u Dubrovniku u ožujku g. 1646. od bo¬ 
gate trgovačke obitelji. Kad mu je bilo 8 godina, počeo 
je polaziti sa starijim bratom Aleksandrom u rodnom 
gradu glasoviti dubrovački kolegij. Zatim ih je otac po¬ 
slao obojicu u isusovački kolegij u Ankonu u Italiju. 
Aleksandar je brzo nakon dolaska u Ankonu stupio u 
isusovački red, u kojem će umrijeti veoma mlad. 

Benedikt je već od malena gajio nježnu pobožnost. 
Nalazeći se u Ankoni hodočastio je u nedaleko glasovito 
svetište Majke Božje u Loretu. Tu se bogoljubni mladić 
dugo i žarko molio Majci Božjoj, neka mu isprosi ne¬ 
besko svjetlo, da izabere životno zvanje po volji Božjoj. 
I zbilja se nebeska Kraljica odazvala njegovim prošnja¬ 
ma. On je stao svom dušom prezirati časti i taštinu svi¬ 
jeta, što će ostati zauvijek glavnom značajkom njegova 
duhovnog života. Benedikt je upoznao, da ga Bog zove 
u Družbu Isusovu, i on se odazvao tom pozivu te stupio 
u novicijat Družbe Isusove u Rimu. Nakon dvogodiš¬ 
njeg novicijata pristupio je lc oltaru, da se posveti Bogu 

pod zaštitom Blažene Gospe po tri redovnička zavjeta. 
Za vrijeme nauka zadesila ga je teška bol smrću brata 
Aleksandra. Kad se oporavio od ljute boli, ukrcao se na 
brod i pošao u Veneciju, kamo ga je slala redovnička po¬ 
slušnost. More je bilo prilično mirno. Ali netom su ot¬ 
plovili na otvoreno, stao je puhati žestok vjetar, a more 
se počelo pjeniti. Kako su pomalo prolazili kroz mle¬ 
tački zaljev, bura je sve žešće bjesnila i putnici se nađo¬ 
še u velikoj opasnosti. Benedikt se uteče Majci Božjoj, 
Zvijeđi mora, ufajući se u Njezinu materinsku zaštitu. 
Brod je morao kroz više sati izdržati tešku borbu, dok 
nije unišao u mletačku luku jedva umakavši propasti. 
Čim je Rogačić stupio na kopno, stao se zahvaljivati 
Preblaženoj Djevici, što ih je spasila iz očita brodoloma. 

Dok je studirao filozofiju u Rimu, zadesila ga je 
druga bol. G. 1667., šestoga travnja, strašan je potres 
gotovo sravnio sa zemljom njegov rodni grad Dubrovnik. 

Kao mladi magister predavao je u Montepulcianu i 
Spoletu. Tu je svoje učenike upućivao neka se utječu 
Blaženoj Gospi, koja je Prijestolje mudrosti, da im is¬ 
prosi u radu nebeski blagoslov. Sam je u tu svrhu slo¬ 
žio neke pjesme i govore. 

Teologiju je studirao u Rimu i bio zaređen za sve¬ 
ćenika. Sada počinje njegova plodna djelatnost kao pje¬ 
snika, pisca, profesora retorike, učitelja duhovnih vjež¬ 
ba. Glavno mu je djelo »Uno necessario«. Ono je pri¬ 
mljeno od javnosti s velikim zadovoljstvom, a naročito 
od pobožnih osoba i duhovnih učitelja. Doživjelo je više 
izdanja. Sadržaj djela izašao je na latinskom, francus¬ 
kom, njemačkom i engleskom jeziku. Djelo je u potpu¬ 
nosti prevedeno na njemački jezik i izdano u 3 sveska. 

Glasoviti dubrovački pijarista Frano Marija Appen- 
dini u drugom svesku svoga djela »Kritičnopovijesne bi¬ 
lješke iz dubrovačke književnosti« piše: »Benedikt Ro¬ 
gačić ostavio nam je pisane spomenike, iz kojih se lako 
vidi, kolika je bila njegova učenost u svetim znanosti¬ 


ma. Knjige: Uvod u Uno necessario, zatim Uno necessa¬ 
rio i Dodatak k Uno necessario idu možda u red najbo¬ 
ljih asketskih djela, koja su napisana u njegovu vijeku. 
Njegovu velebnu zamisao mogao je ostvariti samo du¬ 
bok i opsežan um, kakav je bio Rogačić. Ono obuhvata 
čitavu dogmatsku i moralnu teologiju, koju je protuma¬ 
čio lijepim i dubokim načinom imajući pred očima cilj, 
da čitatelji postignu dobra vječnoga života. A to je za 
čovjeka ono jedino potrebno.« Tako je eto pisao o Ro- 
gačićevom djelu Appendini početkom prošlog stoljeća. 

čujmo i jedno novije uistinu stručno svjedočanstvo 
od O. Josipa de Guibert D.I., dugogodišnjeg profesora 
duhovnog bogoslovlja na papinskom sveučilištu Grego- 
riani... i jednog od prvih stručnjaka za duhovnu litera¬ 
turu: »Kako je Rogačić bio humanista, rado se inspirira 
na uspomenama antike, ali njegova rasprava ostaje jed¬ 
na od boljih u XVIII vijeku po pobožnosti i nadnarav¬ 
nom osjećanju, a isto tako i po znanstvenoj temeljitos¬ 
ti.« 

Osim ovoga Rogačić je auktor i drugih djela. Sasta¬ 
vio je himne za oficij Sv. Vlaha. 

Ispjevao je veliku pjesmu o dubrovačkom potresu. 

Napisao je komentar duhovnim vježbama sv. Igna- 
cija na talijanskom, a djelo je prevedeno i na latinski, 
poljski, francuski, njemački i neke druge jezike. 

Poznato mu je djelo »Euthymia sive de tranquilli- 
tate animae«. Izdao je i svoje govore, a bio je jedan od 
velikih govornika svoga vremena, koji je nastupao u 
mnogim važnim zgodama. Govorio je snažno i uvjerlji¬ 
vo, a opet i s mnogo blagosti, Ijubežljivosti i dobrote. 

U svome glavnome djelu nije dakako mimoišao BI. 
Gospe. Evo kako piše: »Nema sumnje, da je Gospodinu 
veoma milo, ako častimo ovo uvišeno stvorenje, koje je 
On tako proslavio i odabrao za svoju Majku. Stoga On 
više miluje i pomaže one, koje BI. Gospa štiti i zagovara 
kao svoje osobite štićenike.« 

O. Rogačiću naročito je bila mila ova molitvica: 
»Isuse, Sine Božji i Sine velike Djevice, smiluj mi se!« 

Umro je u 73. godini života, od kojih je 58 proveo 
u Družbi Isusovoj. Neki njegov učenik piše o njemu: 
»I naši, tj. isusovci, i svjetovnjaci općenito su držali o- 
voga čovjeka svetim. Između mnogih, koji su ga uvelike 
častili, valja spomenuti i slugu Božjega Papu Klementa 
XI. Koga god bi upitao za O. Rogačića, svaki bi od onih, 
što su ga poznavali, o njemu kazao, da on ide među naj¬ 
svetije osobe svoga vremena«. Mnogi su ga jednostavno 
nazivali »Pater koji je sav zaljubljen u Boga«. 

Benediktov mlađi brat Franjo, koji je ostao u Dub¬ 
rovniku i naslijedio očevo imanje i trgovinu na uspo¬ 
menu svoga pokojnoga brata Benedikta, dao je ponovo 
tiskati sva njegova djela, pa je od toga poklonio svim 
isusovačkim kućama i kolegijima u Italiji po jedan pri¬ 
mjerak. Zatim je dao u Veneciji izraditi dva mramorna 
oltara za isusovačku crkvu sv. Ignacija u Dubrovniku, 
i to oltar BI. Djevice Marije i sv. Augustina. Za njiho¬ 
vu izradu, prevoz i smještaj potrošio je veliku svotu 
novca. Bio je inače veliki dobrotvor orkve i dubrovač¬ 
kog kolegija. Pokopan je u crkvi sv. Ignacija na podnož¬ 
ju Gospina oltara, koju je uvelike štovao. Nadgrobna 
ploča, pod kojom počivaju njegovi posmrtni ostaci, nosi 
natpis, što ovjekovječuje njegovu bogoljubnost i zah¬ 
valnost Družbe Isusove prema svome dobrotvoru. 

Blažena Gospa pratila je čitavu obitelj Rogačić, 
od koje dva člana postadoše isusovci, a treći je živio 
kreposno, umro pobožno i pod Gospinim oltarom čeka 
uskrsnuće mrtvih i život budućega vijeka. 


APOSTOL JUŽNE HRVATSKE 

S crkvom sv. Ignacija u Dubrovniku, s gradom Dub¬ 
rovnikom, a i s čitavom Dalmacijom veoma je povezan 


isusovac, rodom Talijan, O. Ardelio Della Bella, apos¬ 
tol i misionar Dalmacije, veoma zaslužan za našu knji¬ 
ževnost svojim »Dizionario italiano-latino-illirico«, Mleci 
1728. On je bio slavljen i voljen kao misionar i propo¬ 
vjednik u mletačkom Primorju i Dubrovniku; njegove 
se propovijedi zaista ističu svojim stilom i govorničkom 
izgrađenošću iznad naše tadanje prosječnosti. 

Prvi put je došao u Dubrovnik g. 1681. Tu je tri 
godine poučavao u kolegiju i dao se svom dušom na to 
da nauči naš jezik. Iza toga polazi u Rim na teologiju 
i tu je zamolio isusovačkog generala Noyelle-a da ga od¬ 
redi za misionara u Dalmaciji. Molba mu je uslišena. 
Kad je svršio teologiju i bio zaređen za svećenika, opet 
dolazi u Dubrovnik, gdje ostaje manje od godinu dana. 
Iza toga ide u treću probaciju u Firenzu. I onda opet 
dolazi u Dubrovnik, gdje je 2. veljače 1691. položio zad¬ 
nje zavjete i propovijedao u korizmi u katedrali. 

Radi svojih sposobnosti bio je predviđen za profe¬ 
sora filozofije na prvom isusovačkom učilištu, rimskom 
kolegiju ,on je opet ponovio molbu za misije u Dalma¬ 
ciji, i ovaj put je definitivno određen za misionara od 
generala Tirsa Gonzalez. I tako O. Della Bella 1694. opet 
dolazi u Dubrovnik, počinje svoj misionarski apostolat, 
koji će opet morati prekinuti i poći u Firenzu. Boravak 
u Firenzi bio je kratkotrajan, i O. Della Bella opet do¬ 
lazi u dragu Dalmaciju, u kojoj će neumorno raditi vi¬ 
še od 30 godina. Obišao je gotovo sve dalmatinske bis¬ 
kupije propovijedajući, tješeći, poučavajući, čineći dob¬ 
ro, iskorjenjujući mane i pokore. 

Za njegova rektorovanja dovršena je i priređena 
za službu Božju divna crkva svetog Ignacija u Dub¬ 
rovniku. 

O. Ardelio Della Bella bio je također velik štova¬ 
telj Majke Božje. Neprestano je nosio u srcu i na usti¬ 
ma preslatko Ime Marijino. O Gospi je imao veoma uz¬ 
višen pojam, tako da je zadivljavao, kad je o Njoj go- 

vorio. Gospi je zahvaljivao milost redovničkog zavnja u 
Družbi Isusovoj. Gospi je u zahvalu postio svake subote 
i posebno se pripravljao za sve Njezine blagdane. Gospi 
je prikazivao svoje misije po Dalmaciji, a u misijama 
je rado oduševljavao i poticao na ljubav i pobožnost 
prema Mariji. Njoj se je utjecao u svim potrebama jed¬ 
nostavnošću i pouzdanjem djeteta. 

Dok bi se zadržavao u Splitu i odmarao se od napor¬ 
nih misija, svako bi jutro s najvećim duhovnim užit¬ 
kom hodočastio Gospi od Pojišana i ondje duge satove 
provodio u molitvi i razmatranju. U tome je svetištu 
često propovijedao o slavi Mariijnoj, u tome je svetiš¬ 
tu želio biti sahranjen, te su mu tu želju i ispunili. 

Od Marijinih odlika naročito mu je bilo drago Bez- 
-griješno Začeće. Dao je naslikati sliku Bezgriješne, ko¬ 
ju je neprestano nosio po misijama. Po zagovoru Pres¬ 
vete Djevice zadobio je u svome duhovnom životu i u 
svome misijskom radu premnoge milosti. Pod Njezi¬ 
nim je majčinskim okriljem toliko napredovao u kre¬ 
posti, da su ga svi smatrali i poštivali kao sveca. 

Dubrovčanin gospar Vinko Adamović pisao je go¬ 
dine 1883. u jednim novinama o Ocu Della Bella ovako: 

»Della Bella je prešao u bolji život 3. prosinca g. 
1737. u Splitu u 83. godini života. Među nama je živio 
punih 26 godina kao učitelj, skrbnik i propovjednik. 
Njegova smrt je potresla sve u čitavoj Dalmaciji, a za¬ 
darski je nadbiskup dao urezati u bakar lik prezasluž- 
nog isusovca s natpisom: A. Ardelio Della Bella, Druž¬ 
be Isusove, misionar, umro je u Splitu 3. prosinca 1737. 
u- 83. godini života, značajan u ljubavi prema siromasi¬ 
ma, u revnosti za duše i u štovanju Blažene Marije vaz¬ 
da Djevice«. , .„ 

Ove tri kreposti sjaje poput zvijezda na svećenič¬ 
koj kruni najvećeg dalmatinskog misionara. Svaki pra¬ 
vi svećenik nastoji biti revan za duše, gaji djelotvornu 
ljubav prema siromasima i štuje Majku Božju. 


Štovanje Majke Božje preporučuje svećenicima i II 
Vatikanski sabor u deklaraciji o njihovoj službi i životu: 
»Nju, Majku Vrhovnog i Vječnog Svećenika, Kraljicu 
apostola i zaštitnicu svoje službe, treba da svećenici o- 
danošću i poštivanjem časte i ljube ...« U takvoj si- 
novskoj odanosti prema Majci Božjoj može im poslu¬ 
žiti kao divan uzor O. Ardelio Della Bella. 


GROFOVSKI SIN 

Želimo se upoznati sa skromnim svećenikom isu¬ 
sovcem, rodom Austrijancem, ali koji je među nama Hr¬ 
vatima proveo 41 godinu života, i to u Zagrebu 3 i u 
Travniku 38 godina, gdje je i preminuo u 87 godini ži¬ 
vota dne 3. siječnja 1921. To je 0. Erik Brandis, grofov¬ 
ski sin, koji je s torbom na leđima obišao gotovo čita¬ 
vu našu domovinu sakupljajući bilje, životinje i kame¬ 
nje za prirodoslovni muzej u Travniku. 

U njegovim zapisnicima i listovima nalazimo četiri 
razloga njegove velike ljubavi prema Hrvatima. 

Prvi je bio njegova čežnja za mučeni.štvom, za koju 
se je, možda nešto naivno, nadao, da bi se najlakše 
mogla ostvariti kod Južnih Slavena u tadanjoj Turskoj. 

Drugo, vrlo ga se kosnulo, što su isusovci g. 1871. 
napustiti Požegu, jedinu tada kuću u hrvatskim zemlja¬ 
ma. Mislio je, gdje je progonstvo ,gdje se žrtve traže, ta¬ 
mo bi on upravo bio na svom: mjestu. I odmah zamoli 
poglavare da ga pošalju u Požegu ili kudgod u Hrvat¬ 
sku. 

Treći razlog odaje njegovu plemenitu dušu, kad 
piše: »Volim više raditi za potlačene, nego za tlačite- 
Ije.« 

Četvrto, njegova ljubav lc poniznosti i križevima na¬ 
dahnula mu u Bratislavi g. 1880. ove doista divne riječi: 

»Prikazujem se Blaženoj Djevici i Presvetome Srcu Isu¬ 
sovu za ovaj ostavljeni narod. Rado ću podnositi uvre¬ 
de, progonstva, siromaštvo i ostale križeve našega Gos¬ 
podara i Kralja. Volim biti siromašan i nevoljan među 
narodom, čijim jezikom još potpuno ne vladam, nego 
s katedre predavati u Bratislavi, u Beču ili u Pešti. — 
Dao Bog, svjedočile ove riječi i poslije moje smrti za 
moju ljubav k hrvatskom narodu!« 

Taj eto divni otac, koji se je prikazao Blaženoj Dje¬ 
vici i Presvetom Srcu za naš narod, bio je veoma pobo¬ 
žan prema Majci Božjoj. 

Iz njegove duhovne ostavštine, koju nam je saču¬ 
vao njegov životopisac O, Kamilo Zabeo D. I., sačuva¬ 
ne su nam ove lijepe i pobudne misli o Blaženoj Djevi¬ 
ci Mariji: 

»Predočivši si Blaženu Djevicu kao trogodišnje di¬ 
jete, a svoju dušu pred njom, promislih: O kako se je 
ona već u nježnoj mladosti dragom Bogu čisto i savrše¬ 
no prikazala! Zacijelo je već samim tim činom više zas¬ 
luga stekla nego je u svojem dugom životu. 

Blago si ga čovjeku, skrši li okove ,u koje je bio 
sputan, te se preda Blaženoj Djevici da ga vodi. Koliki 
li mir, što će ga uživati, i kako zlatna sloboda! 

Ja se posve predajem u ruke svoje mile Majke, 
Majke Božje. Neka raspolaže sa mnom kao sa svojim 
vlasništvom; neka učini od mene, što hoće. Ona mi se 
vazda ukazivala Majkom u mojem prošlom životu: Njoj 
povjeravam i svoju budućnost. 

Sve, što meni i drugima treba, s velikim pouzda¬ 
njem preporučujem Blaženoj Djevici. U svakoj prigodi 
nadat ću se pomoći i svjetlu od Majke dobrog savjeta. 
Marija neka je moja jakost u poteškoćama: što sam ne 
mogu postići, bit će moguće po Njezinu zagovoru. 

Sveti oci prvog i drugog vijeka, zadojeni duhom na¬ 
šega Gospodina i Učitelja, putili su prve kršćane stro¬ 
gom i revnom životu. Mučenici pokazuju nam, kako va¬ 


lja da preziremo opasnosti, boli, pa i samu smrt. Gdje 
da ja crpem onu jakost, kojoj se toliko puta kod jednih 
i drugih divim? Blažena Djevica dijeli darove mil osti: 
rado će mi udijeliti dar jakosti koji je u naše doba opet 
tako potreban. Majko Božje milosti! 

Molit ću Majku Božju Žalosnu, da mi od Sina ishodi 
vjeru pravu, vjeru nepokolebivu, vjeru nesavladivu. 

Treba da se od Blažene Djevice učim, kako se mora 
moliti i nadati. 

I ako uzbjesne oluje, i ako se obzorje na sve strane 
zamrači: dobro su zaklonjeni oni, koji se utječu pod 
plašt Majke Božje.« 

Duhovni život O. Brandisa bio je usko povezan s 
Presvetom Djevicom. Njoj se je povjeravao i Nje se 
držao, kao što se dijete drži za ruku svoje majke. I pod 
vodstvom tako divne Učiteljice i Voditeljice napredo¬ 
vao je u mnogim krepostima. 

Tako u preziru svijeta. Kao grofovskom sinu bila 
mu je otvorena sjajna svjetska karijera, bogata baština, 
slavan i udoban život, no on je sve to ostavio i obukao 
crnu isusovačku halju. 

Napredovao je u kreposti redovničkog siromaštva, 
tako da je njegova soba bila prava pravcata izložba si- 
romaštine. 

Ta krepost nije ni danas zastarjela, jer je veoma 
toplo preporučuje II Vatikanski sabor svećenicima ovim 
•riječima: » .... Neka svećenici svoje srce nikako ne ve¬ 
zuju uz bogatstvo, neka se uvijek klone gramzljivosti... 
Pozvani su štaviše da prigrle svojevoljno siromaštvo ko¬ 
jim će se vidljivije upriličiti Kristu i postati raspoloži¬ 
vi j i za svetu službu ... « 

O. Brandis napredovao je također u poniznosti, kre¬ 
posti koja tako sjaji upravo na liku Presvete Djevice, 
ponizne službenice Gospodnje. Napredovao je i u po¬ 
kori. Na svoje naporne znanstvene ekskurzije ponio bi 
za cijeli dan samo komad kruha. Ustajao bi redovito već 

u 4 sata ujutro, a nekad i ranije. Spavao je ne na mekoj 
postelji niti na slamnjači, nego na tvrdom podu. Pros¬ 
tirao bi samo plahtu, položio jestuk, legao, te se jorga¬ 
nom pokrio. Tako je činio sve do svoje osamdesete go¬ 
dine. Već se je za mladih dana tako obuzdavao, da nije, 
kako se iz njegova zapisnika može zaključiti, nikad o- 
kaljao nevinosti. 

U tako čistoj i kreposnoj duši pod duhovnim vod¬ 
stvom i majčinskom skrbi Presvete Djevice razvila se u 
njemu ljubav prema Bogu do pravog heroizma. 

Koje onda čudo, da se nije bojao smrti, jer piše: 
»Zašto da se bojim smrti, kad živim i radim za vječnost, 
a ne za vremenitost? Same se smrti malo ili nimalo ne 
treba plašiti; pače treba je prezirati, samo ako nam je 
život takav, te se ne trebamo bojati vječnog Suca. Sve 
se iznova vraćam želji, da umrem s Kristom i za Kris¬ 
ta .« 

Pojerimo se i mi po primjeru 0. Brandisa sasma Pre¬ 
svetoj Djevici. Neka nas vodi u ovom životu stazama kre¬ 
posti, neka nam svojim svemoćnim zagovorom kod svo¬ 
ga Božanskoga Sina pomaže, da savladamo sve strasti 
i neurednosti, da uzmognemo doći bez straha pred vječ¬ 
nog Suca. 


LURDSKI POKLONIK 

Jedan naš skromni kapucin bio je velik revnitelj za 
proslavu Lurdske Gospe. To je O. Bernardin škrivanić. 
Rodio se u Omišu 7. ožujka 1855. Gimnaziju i teologiju 
polazio je u sjemeništu u Priku kod Omiša, a zadnje bo¬ 
goslovne ispite položio u Zadru. Za svećenika je zare¬ 
đen 10. kolovoza 1877. a mladu Misu je odslužio na 
Veliku Gospu. Kao mlad svećenik djelovao je u biskup¬ 
skoj kuriji, zatim kao dušobrižnik u Koštanju i u Kaš¬ 


tel Sućurcu. Tu je obnovio svetište čudotvorne Majke 
na Hladima. Svake je srijede postio Gospi na čast. Mole¬ 
ći se jednom pred Gospinom slikom čuje neki nutarnji 
glas: 

»Ostavi sve i hajde u redovnike!« Ta ga je misao 
salijetala cijeli onaj dan bez prestanka. Dapače neki 
mu je nutarnji glas govorio: »Za dobiveni dar zvanja 
prikaži uzdarje Mariji i ostavi se pušenja!« Bilo mu je 
to vrlo teško, jer je bio strastven pušač. Znao bi na dan 
popušiti po pedesetak smotaka. Ali Marija neće djece, 
koja se ne znaju svladati. Borio se cijeli dan i protiv 
zvanja i protiv tražene žrtve, ali plemenita njegova na¬ 
rav i Božja milost pobijediše. Slijedeći dan, a bilo je to 

18. dana Gospina Mjeseca svibnja g. 1888. čvrsto odluči 
poći u redovnike, a u svojem crkvenom kalendaru za¬ 
bilježi ovu odluku: »Majko moja, evo ja se ostavljam 
duhana radi ljubavi Tvoje, a Ti mi spasi dušu!« Još 
dva puta ga ipak svlada napast i on iznova zapali; to 
bijaše 19. i 21. istog Gospina mjeseca svibnja. Kod po¬ 
novnih napasti, sjetivši se obećanja, bacio bi smotak 
pa ponovio obećanje. Poslije se utvrdilo, da su to bili 
dani za nj blagoslovljeni. Godinu dana nakon toga upra¬ 
vo 18. svibnja obuče kapucinsko redovničko ruho, a 

19. svibnja 1890. položio je privremene i 21. svibnja 1893. 
vječne zavjete. 

Novicijat je obavio na Rijeci i svoje staro ime Niko 
zamijenio novim redovničkim Bernardin. Kao kapucin 
18 godina bio je dušobrižnikom bolnice i djevojačkog 
skloništa na Rijeci. 

G. 1900. postade gvardijanom riječkog samostana, 
a slijedeće godine provincijal. 

G. 1903. odluči riječka općina odstraniti kapucine 
iz centra grada i prebaciti ih na periferiju. Kao izlika 
poslužila je činjenica, da su njihova crkva i samostan 
neugledne vanjštine, pa je potrebno, da se sruše, a na 
onom istaknutom mjestu sagradit će se novo kazališ- 

te. Prijatelji dojaviše O. Bernardinu, da je taj prijed¬ 
log već kod ministra u Budimpešti. Otac se od žalosti 
razboli. Možda je tu bio početak šećerne bolesti, koja ga 
je mučila do groba. Ipak O. Bernardin ne gubi pouzda¬ 
nja u nebesku Mamu, kako je nazivao Blaženu Gospu. 
Jednog poslijepodneva pozove Fra špiru, svog nekada¬ 
njeg župljanina iz Kaštel,Sućurca, koji je za njim po¬ 
šao u redovnički stalež, te mu izjavi ovu odluku: »Gra¬ 
dit ćemo novu crkvu, a ti ćeš odmah početi skupljati 
milodare.« Fra špiro se malko začudio, nu znao je on 
O. Bernardina. 

»Trebalo bi ipak prije javiti narodu da znade«, pri¬ 
mijeti Fra Špiro. 

»A kako ćeš da idem u crkvu« — reče provincijal, 
»kad imam temperaturu 37,6 stupnjeva?« Ipak se odlu¬ 
či. Bila je nedjelja i upravo se u crkvi svršavalo mo¬ 
ljenje krunice. Provincijal obuče habit, potrči u crkvu 
i popne se na propovjedaonicu. Glasom, koji je drhtao, 
započe govoriti: »Dragi moji Riječani, mi smo naumili 
graditi crkvu i sutra šaljem po gradu brata špiru sa¬ 
kupljati milodare. Raznesite vijest gradom, dok ne 
oglasim u novinama. Znate, moji vjerni Riječani, radi 
se sada svom brzinom, da nas istjeraju s ovog mjesta, 
gdje smo već 300 godina. Više vam ne mogu kazati, jer 
sam bolestan, grlo mi je promuklo, a suze me oblile 
kao Sv. Mandalinu pokornicu. Hvaljen Isus!« 

Nastao je žamor u crkvi, ljudi su počeli plakati. 
Slijedeći se dan Fra špiro uputio s bisagama po gradu. 
Prvu milostinju, dva novčića, dao neki Bartol Kovač. 
I tako je počela gradnja velebne crkve, koja je još i 
danas najljepši ures Rijeke. Sjećam se još danas, kad 
sam u ljetu g. 1948. prvi put zakoračio u tu crkvu, ka¬ 
ko sam ostao zadivljen. 

Crkva je posvećena Lurdskoj Gospi. Nacrt za tu 
crkvu, dugu 54, a široku 18 m, izradio je talijanski ka¬ 
pucin O. Fra'ncesco, svršeni inžinjer. Vlasti su bile u ču¬ 


du, odakle će siromašni kapucini smoći milijune za 
gradnju takove crkve. O. Bernardin je odgovarao, da 
će Gospa pomoći. Dok se je glasalo, hoće li dobiti odo¬ 
brenje za ostvarenje nacrta O. Bernardin je molio kru¬ 
nicu. Glasovanje gradskih zastupnika ispalo je ovako: 
40 glasova za, 8 protiv. 

Provincijal plače kao malo dijete i zahvaljuje Gospi, 
koja je očito pomogla. Odmah se dao na posao. Na blag¬ 
dan Lurdske Gospe g. 1904. blagoslovio je temeljni ka¬ 
men kripte uz golemo sudjelovanje naroda i vlasti. Kad 
je vidio, da se stvar na ministarstvu zateže, hodočastio 
je u Lurd. Na povratku nađe i dozvolu ministarstva, i 
tada je započelo velebno djelo, koje je rat prekinuo, 
odalečivši hrvatske kapucine s Rijeke, a predao ga na do¬ 
vršenje subraći iz Italije. Gospa je vidljivo pratila taj 
pothvat na svakom koraku, ali je O. Bernardina osim 
tjelesnim obdarila i mnogim duševnim patnjama i pro¬ 
gonstvima. 

Oltar Gospe Lurdske u kripti posvetio je Bernardi- 
nov prijatelj krčki biskup Mahnić. 

O. Bernardin osnovao je na Rijeci i »Kuću dobre 
štampe«, koja je dala hrvatskom narodu na tisuće po¬ 
božnih, poučnih i zabavnih knjiga. Počeo je izdavati i 
glasnik »Naša Gospa Lurdska«. Organizirao je i bio 
duhovni vođa četiriju hrvatskih hodočašća u Lurd i 
šest u Loreto. 

Žarko apostolsko djelovanje riječkog kapucinskog 
provincijala bilo je zapaženo i na najvišem mjestu. G. 
1910., kad je O. Bernardin posjetio Sv. Oca Papu Pija 
X, ovaj je bio tako oduševljen i ganut njegovim nastu¬ 
pom, da je uzeo u ruke Bernardinovu sijedu bradu i 
poljubio je. A kad je sestra Sv. Oca bila na umoru. Pa¬ 
pa je zaželio da joj O. Bernardin podijeli svete sakra¬ 
mente. Na Bernardinovu molbu, da Sv. Otac blagoslovi 
njegovu braću i cijelu hrvatsku kapucinsku provinciju, 
odgovori Papa: »Oče Bernardine, što ti blagosloviš, to 

je od Sv. Oca blagoslovljeno!« Dva puta mu je ponuđe¬ 
na biskupska čast, ali ju je ponizni kapucin uvijek od¬ 
bio. 

Kad je Rijeka pripala Italiji, O. Bernardin pođe u 
Split k Pojišanskoj Gospi, koju čuvaju njegovi redovni¬ 
ci. I to je svetište obnovio. 

Čista se duša O. Bernarinda Škrivanića obnovitelja 
i graditelja Gospinih svetišta preselila u bolji život 25. 
rujna 1932. Ondje mu je nebeska Mama sigurno nagra¬ 
dila revnovanje za Njezinu čast i slavu. 


ZAGREBAČKI SVETAC 

U prezbiteriju starodrevne Gospine crkve Svete Ma¬ 
rije u Zagrebu počiva tijelo Božjega ugođnika, koji se 
je uz drugo istakao i žarkom pobožnošću prema Mariji, 
i koji će, ako Bog da, biti naš budući blaženik i svetac, 
a to je svete uspomene pomoćni zagrebački biskup Dr. 
Josip Lang. 

Rodio se u Lepšiću kraj Ivanić-grada 25. siječnja 
1857. Pučku školu i gimnaziju svršio je u Zagrebu. Stu¬ 
pio je u bogosloviju ,a poglavari ga već druge godine 
zbog nadarenosti i kreposna života poslali u srce kršćan¬ 
stva u Rim u glasoviti zavod Germanicum. Prije ulaska 
u taj zavod Lang je hođočastio u najveće talijansko ma¬ 
rijansko svetište Loreto, kamo su toliko hođočastili 
naši djedovi. 

Tada je zavod Germanicum brojio oko 90 pitomaca 
iz različitih evropskih naroda. Među njima je vladala 
pobožnost, a osobito prema Blaženoj Djevici Mariji, ko¬ 
ja se je razvijala u Marijinoj Kongregaciji. Tu je Lang 
naučio posebno štovati i ljubiti nebesku Majku, a ta ga 
je ljubav grijala sve dane života. Možemo kazati, da je 
ondje bio početak njegove svetosti. 


Po prirodi sklon na pobožnost, u izvanrednoj duhov¬ 
noj školi Germanicuma, Lang se vratio u domovinu kao 
već izgrađen svetac, dostojan takmac svojih predšas- 
nika i zemljaka u istom zavodu: BI. Marka Križevčani¬ 
na, biskupa Martina Borkovića, velikog štovatelja Bis- 
tričlce Gospe i Bjelovarca Pavla Kolarića, koji je u sa¬ 
mome zavodu preminuo na glasu svetosti. 

Langa je zaredio za svećenika na blagdan Majke 
Božje Otkupiteljice robova 24. rujna 1883. u nadbiskup¬ 
skoj kapeli u Zagrebu tadanji zagrebački nadbiskup i 
kardinal Josip Mihalović. 

Prva mu je služba bila kapelani ja u Zlataru, da se 
nakon 10 mjeseci vrati u Zagreb, koji više neće napusti¬ 
ti. U Zagrebu je djelovao kao duhovnik.u bolnici časnih 
sestara Milosrdnica, zatim kao duhovnik i profesor u 
njihovu samostanu, zatim kao duhovnik i ravnatelj bo¬ 
goslovnog sjemeništa i napokon kao katedralni župnik 
Svete Marije, kanonik i pomoćni biskup. Razvio se u 
velikog apostola grada Zagreba, u samilosnoga i dobrot¬ 
vornog prijatelja zagrebačke sirotinje i velikog sveca. 
Nas posebno zanima njegova marijanska pobožnost. 

Lang je mnogo razmatrao glasovitu knjigu Sv. Al- 
fonza Liguori »Glorie di Maria«, koju je preveo na hr¬ 
vatski jezik pod naslavom »Slava Marijina«. Rado je 
pisao, a još radije govorio o Mariji. Zato se je najsprem¬ 
nije odazvao pozivu upravitelja Marijanskih Kongrega¬ 
cija, da u njima govori o prečistoj Gospi.. Tada ga je 
bila milina slušati. Sav bi se zažario u licu od zanosa 
opisujući ljepotu i dobrotu nebeske Kraljice i Majke 
naše. Kome nije ostao u uhu zvuk zaziva iz molitve: 
»Živote, slasti i ufanje naše?« 

Broj njegovih propovijedi o Majci Božjoj najbolji 
je dokaz njegove ljubavi i štovanja Majke Božje. Preko 
polovina svih pronađenih propovijedi govori o Majci 
Božjoj, Njezinu životu i krepostima. 

Kako je nježno ljubio Mariju, vidi se i po brojnim 
procesijama, koje je vodio u Remete k »Najvjernijoj 
Majci hrvatskog kraljestva«, po njegovim spisima u čast 
Majke Božje i po pobožnosti prema Majci Božjoj od 
Kamenitih Vrata, »Obrambi proti svim nevoljama«. Po¬ 
vijest grada Zagreba usko je povezana baš s tim mjes¬ 
tom, na kojem dan i noć gore svijeće pred starom Ma¬ 
rijinom slikom i pred kojom se danomice uzdižu iz pat- 
ničkih grudi uzdisaji nebeskoj Majci. Ovamo je često 
dolazio i Lang na molitvu, a preporučivao je i drugima 
da se ondje pomole, barem kad onuda prolaze. 

Kad se je u Zagrebu osnovala svećenička Marijina 
Kongregacija, eto Langa među njezinim prvim i najrev¬ 
nijim članovima. On je sigurno potpuno usvajao riječi 
svog nekadanjeg rektora u Germanicumu, a kasnijeg 
kardinala P. Steinhubera, upravljene kongreganistima. 
»Neka se smatraju sretnima, što su djeca, i to odlikova¬ 
na djeca Marijina; jer vazda će se ispuniti ona utješna 
riječ: Pravi službenik Marijin ne može propasti. Prava 
pobožnost k Mariji dragocijeno je blago u životu i na 
smrti. Naravski, ovo se blago mora molitvom i mukom 
steći i treba da čovjek za nj nešto podnese; jer što niš¬ 
ta ne stoji, i ne vrijedi. Revno ispunjavanje dužnosti u 
kongregaciji traži mnogu žrtvu; tako mora biti, jer ta¬ 
ko je Bog odredio.... « 

U svome je vrtu Lang imao malen kip Srca Mari¬ 
jina ,uvijek ukrašen cvijećem. Znao bi reći: »Ajde da 
pozdravimo visoku Kraljicu!« Tako naime Španjolci na¬ 
zivaju Majku Božju. 

U najtežim časovima svoje teške bolesti znao bi 
šapnuti: »Marijo, predobra Majko, pogledaj na me!« 

Krunicu je dnevno molio i svakome preporučivao 
da je moli. 

Umro je na blagdan Svih Svetih godine 1924. onako, 
kao što umiru Marijini miljenici. Taj dan bila je baš 
prva subota u mjesecu. 


»A kad smrt ga cvijećem posipala, 

Sva Hrvatska tad je proplakala. 

Sva Hrvatska klekla je do lika. 

Svoga sinka, svoga miljenika ... 

A sad mole srca odabrana 
Svakog dana širom naših strana: 

Bože, koji znadeš od početka, 

Kako svetost med nama je rijetka, 

Pa u dane doba samoživa 
Posla ovog duhovnog nam diva 
I nji kao nebeskim magnetom 
Stade vući svome nas Srcu Svetom: 

0 ispuni naše žarke želje, 

Digni njega među svetitelje, 

Da s visina odani Ti sluga 
Zakrili nas kao blaga duga, 

I Hrvatska ispred žrtvenika 
Može kleknut pred svog Miljenika!« 

(Milan Pavelić) 


U SLUŽBI REDOVNIČKE SUBRAĆE 

Riječ je o čovjeku koji se rodio na našim jadran¬ 
skim žalima, a koji je među nama ipak vrlo malo poz¬ 
nat. To je O. Rikard Friedl, koji je ugledao svjetlo svi¬ 
jeta u Splitu g. 1847. Pučku je školu polazio u Dubrov¬ 
niku, kamo mu se preselio otac s obitelju g. 1852. U 
Dubrovniku je svršio 4 razreda pučke škole i započeo 
gimnaziju, koju je nastavio u Splitu, kamo se opet pre¬ 
selila obitelj g. 1859. Dakle je u Dubrovniku proživio 
7 godina. Tu je polazio isusovačku gimnaziju od g. 1856. 
i svršio tri razreda. Tu je primljen u Marijinu Kongre¬ 
gaciju, kad mu je bilo tek 10 godina, a to je bilo 12. 

VII 1857. Rikard je tada svršio I razred gimnazije. Prem¬ 
da je u Kongregaciij bilo i drugih vrijednih i starijih 
dječaka, ipak je već u 12. godini izabran za nadstojni¬ 
ka Marijine Kongregacije. I doista je bio uzor, kako se 
ljubi Blažena Gospa. Tu se je razvila vatra njegove po- 
božnosti prema Mariji, koja se neće više nikad uga¬ 
siti. Kasnije o tom poše bratu Emilu: »Kad se sjetim 
onoga vremena i neizrecivih milosti, kojima je Presveta 
Djevica nagradila ono malo ili nimalo dobra, što sam 
učinio Njoj na čast u Njezinu zboru, duša mi se rastapa 
od miline i zahvalnosti!« 

U toj je marijanskoj školi kreposti počeo posebno 
štovati i svete zaštitnike mladeži Sv. Alojzija i Sv. Stan¬ 
ka. Kod svečanih priredbi u školi, koju su vodili isu¬ 
sovci, uvijek bi ga izabrali da nešto deklamira ili reci¬ 
tira. U Dubrovniku je osjetio i poziv da stupi u redov¬ 
nički stalež. To je sveto zvanje i ostvario stupivši u Ve- 
roni u novicijat Družbe Isusove 10. XI 1862. Budući 
da mi Hrvati nismo još tada svoje redovničke isusovač¬ 
ke provincije, to je Rikard Friedl stupio u mletačku 
provinciju i u njoj ostao do svoje blažene smrti. Nakon 
novicijata nastavio je nauke u Feldkirchu u Austriji, za¬ 
tim u Sv. Mihajlu kod Apiana u Tirolu. Teologiju je 
svršio u Lavalu u Francuskoj, gdje je zaređen za sve¬ 
ćenika 9. svibnja g. 1877. Treću probaciju je svršio u 
Paray-le-Monialu u Francuskoj, gradu Srca Isusova, 
Sv. Margarete Alacoque i BI. Klaudija De la Colombi- 
ere, gdje mu je bio instruktor isto tako sluga Božji o 
čijoj se beatifikaciji radi, O. Pavao Ginhac. 

Kao mladi svećenik Friedl je djelovao u našim 
stranama: najprije u nadbiskupskom sjemeništu u Zad¬ 
ru, gdje je predavao klasične jezike i gdje je na Svi- 
jećnicu g. 1881. položio svoje zadnje zavjete. Ljubav 
je svojih đaka stekao naročito na šetnjama, kada bi im 
pripovijedao kakvu korisnu pripovijest ili događaj. U 
tu je svrhu sakupio nekoliko stotina primjera dijelom 


s područja znanosti, dijelom s područja kulture, a di¬ 
jelom s moralnog i religioznog područja. Dakako da je 
bilo primjera, koji su se odnosili na štovanje Majke 
Božje. U Zadru je s velikim marom vodio kao upravi¬ 
telj đačku Mai'ijinu Kongregaciju. Kao takav revidirao 
je i ponovo tiskao pravila Marijine Kongregacije i po¬ 
radio, da su se u gradu osnovale još tri druge Kongre¬ 
gacije: jedna za odrasle, druga za ženski svijet, a treća 
za svećenike. Sve su tri bile povjerene njegovoj brizi. 

Iz Zadra premješten je O. Friedl u rujnu g. 1887. 
u Kraljevicu za magistra novaka, gdje je mletačka pro¬ 
vincija u starome frankopanskome gradu imala svoj 
novicijat. 

G. 1894. novicijat je premješten u Soresinu u Ita¬ 
liju, kamo je zauvijek otišao i O. Friedl jedino što je 
dolazio u domovinu kasnije kao mletački provincijal 
da vizitira kuću u Splitu i Dubrovniku. 

O. Friedl je doživio 70 godina: od kojih je 40 bilo 
priprava kako duhovna tako kulturna a 30 godina vod¬ 
stvo svoje subraće isusovaca ,koje je vodio kao magistar 
novaka, rektor, instruktor treće probacije i dva put 
provincijal: jedamput mletačke, a drugi put turinske 
provincije Družbe Isusove. Govorio je 6 jezika: hrvat¬ 
skim Talijanski i njemački, koje je naučio već kao dje¬ 
čak, a kasnije je još naučio engleski, francuski i špa¬ 
njolski. 

Kao svećenik i redovnik bio je veoma pobožan pre¬ 
ma Blaženoj Gospi. Njoj je povjeravao sve brige i pos¬ 
love kao duhovni uzgoj itelj redovničkog podmlatka vr¬ 
šeći teške i odgovorne službe magistra novaka i instruk¬ 
tora treće probacije. 

S velikom je pobožnošću slavio Gospin mjesec svi¬ 
banj. U Zadru je sakupio 227 marijanskih primjera, ko¬ 
je bi naročito u svibnju pripovijedao. Dva puta je kroz 
čitav svibanj propovijedao u Zadru s velikim žarom. 
Sve je te propovijedi pomno izradio. 

Služiti svojoj subraći, mrtviti vlastito tijelo sve do 
heroizma, provoditi život molitve i biti u neprestanoj 
vezi s Isusovim i Marijinim Srcem, što bijahu dvije nje¬ 
gove velike ljubavi na zemlji, eto to su tipične značajke 
duhovnosti i svetosti Oca Friedla. 

0. Friedl blago je u Gospodinu preminuo u velja¬ 
či 1917. ostavivši iza sebe glas velike svetosti. Odmah 
nakon smrti ljudi se počeše utjecati njegovu zagovoru. 
I otada se veoma umnožiše zadobivene milosti njego¬ 
vim posredovanjem. Brzo nakon njegove smrti uveden 
je postupak za beatifikaciju. Sada je već dovršen i apo¬ 
stolski proces u Rimu, i samo se očekuje dan, kada 
će sv. Stolica izreći svoj konačan sud. 

To će biti prvi cvijet oltara, koji je izrastao u sjeni 
grada Dubrovnika, pod svodovima tamošnje crkve sv. 
Ignacija. Ondje je postao Marijin zbornik, Marijino di¬ 
jete, koje je ta divna Majka dovela do vrhunca heroj¬ 
ske svetosti, koja dolazi u obzir da bude odlikovana 
častima oltara. 


DOBRI OTAC FILIP 

Tako su nazivali, a i danas još zovu velikog pučkog 
misionara Filipa Jeningena, čiji se grob nalazi u Ellwan- 
genu u Njemačkoj. On se je rodio u teško doba tride- 
setgodišnjeg rata, baš nekoliko godina iza kako su Šve¬ 
đani opustošili njegov rodni grad Eichstatt. U svom 
rodnom gradu polazio je isusovačku gimnaziju i bio 
revan član Marijine Kongregacije. Primjer njegovih od¬ 
gojitelja djelovao je tako snažno na mladog Jeningena, 
da je poželio biti njihov suradnik, i to ga je dovelo u 
Družbu Isusovu. No ipak to nije išlo tako jednostavno, 
jer mu se je otac veoma protivio. Tek kad je Filip na 
visokoj školi u Ingolstadtu zadobio čast magistra i kad 


mu je oca pogodila teška bolest, dao je pristanak, da 
mu se sin može pridružiti isusovcima. 

Filip je od mladosti bio apostolska duša. Stoga je 
već u novicijatu po okolnim selima seljačkom stanovniš- 
tu držao kateheze, a znao je i prosjačiti, kako bi pomo¬ 
gao siromašnim obiteljima. 

No njega je vukla želja u misije. Zanio se naime primje¬ 
rom sv. Franje Ksaversltoga i htio ga je nasljedovati. 
Zato je pisao generalu reda da ga pošalje u misije. I 
malo prije svog svećeničkog ređenja, koje je bilo 11. 
lipnja 1672., dobio je od generala ovakav odgovor: »Pos¬ 
tigli ste da ste uvršteni u popis onih koji će ići u misi¬ 
je među poganima. S osobitim pouzdanjem smijete oče¬ 
kivati, da ćete kad se pruži prilika biti pozvani.« 

Možemo misliti s kakvom je radošću i oduševlje¬ 
njem revni mlađomisnik čitao to pismo. No njegova že¬ 
lja, iz nama nepoznatih razloga, nije nikada ispunjena. 
On je ipak morao ostati u domovini. G. 1680. određen 
je za duhovnika u maloj isusovačkoj rezidenciji u Ell- 
vangenu, i tu je započela njegova velika djelatnost, ko¬ 
ja je ostala u uspomeni tamošnjeg puka sve do dana da¬ 
našnjega. Najveći spomenik njegove djelatnosti jest ve¬ 
lika proštenišna crkva na Schonenbergu, koju je sagra¬ 
dio uz pomoć dobrotvora. 

Ta crkva postala je centar duhovne obnove za či¬ 
tavu pokrajinu Švapsku pa i Bavarsku. U njoj je bilo 
izvanrednih obraćenja. Ljudi su hodočastili Majci Bož¬ 
joj i po više dana hoda. Dolazili su u procesijama i sa 
zastavama. 

U tome svetištu pater Filip pokazao je svu svoju 
dobrotu, tako da su ga počeli nazivati »dobri«. Sve ne¬ 
volje kršćanskoga puka učinio je svojim vlastitim. O- 
sobito je žalosne i ucviljene majke dovodio žalosnoj 
Gospi. Kad bi u svetištu pozdravljao hodočasnike i u 
ispovjedaonici tješio pokornike, ljudi su osjećali, da iz 
toga svećenika proizlazi neka nadzemaljska sila. Po za- 

govoru Majke Božje ocu Filipu uspjelo je mnoge vra¬ 
titi iz protestantizma k vjeri otaca. Za takve obraćeni¬ 
ke koji su pokazivali zanimanje za katoličku Crkvu pri¬ 
ređivani su na Schonenbergu čitavi tečajevi. U knjizi 
konvertita zabilježeno je 602 obraćenja na katolicizam. 

Iz Elhvangena otac Filip obilazio je bližu i dalju 
okolicu misionirajući. Na propovijedaonici je znao biti 
kao lav, dok bi u ispovijedaonici bio krotak kao janje. 
Ovako bi tješio pokornika: »Ne može se za mjesec da¬ 
na iskorijeniti što se je kroz čitavo prijašnje vrijeme 
zanemarilo. Kao što se u vrtu mora čupati korov jedan 
za drugim ,tako se isto moraju čupati zle navike.« Nije 
stoga čudo da su ljudi sate i sate upravo opsjedali nje¬ 
govu ispovjedaonicu. U misijama znao bi ispovijedati 
dnevno i po 12 sati. Zimi bi započinjao ispovijedanje u 
4 sata ujutro, a ljeti već u 2 sata. Misionario je neu¬ 
morno po dijecezama Augsburga, Eichstatta, Konstan- 
za i Wiirzburga. Kroz 23 godine imao je 1.000 pučkih 
misija. 

Iscrpljen od misijskih i drugih svećeničkih poslova 
umro je svetački i pun zasluga 8. veljače 1704. Njegov 
je grob i danas mjesto na koje dolaze mnogi da se pomo¬ 
le i preporuče njegovu zagovoru. Taj grob posjetio je 3. 
rujna 1960. nakon velikog euharistijsitog kongresa u 
Mtinchenu i, sada već pokojni, kardinal Bea. Kardinal 
je tom zgodom rekao sakupljenom narodu kako je os¬ 
jećao potrebu da posjeti grob dobrog oca Filipa i da se 
na njemu pomoli. A zatim je nastavio: »Mi znamo koliko 
je pater Jeningen učinio na području ove dijeceze (danas 
je to Rottenburg) i u okolini, da bi puk ne samo saču¬ 
vao u svetoj katoličkoj vjeri, nego da bi ga u toj vjeri 
učinio i živim.« 

Kardinal je izrazio potrebu da se za O. Jeningena 
povede proces beatifikacije, jer je rijedak slučaj da je¬ 
dan siromašni, jednostavni svećenik, koji je umro prije 
dva i po stoljeća, nepoznat velikom svijetu, ipak još uvi¬ 


jek živi u srcu tolikih u Njemačkoj. A i sam prefekt kon¬ 
gregacije obreda upoznavši se sa životom P. Jeningena 
rekao je: »To je svetac upravo za naše vrijeme!« 

Posjetivši zavjetnu crkvu na Schonenbergu pokraj 
Elhvangena kardinal Bea rekao je prisutnim vjernicima: 
»Ta je crkva svjedočanstvo ljubavi patra Filipa prema 
Majci Božjoj, iz koje je crpio sve što je u ono vrijeme 
bilo potrebno za Ellvangen i cijelo južnonjemačko pod¬ 
ručje: povratak istinski pravoj vjeri te ljubavi koja toj 
vjeri i odgovara. Djetetu valja što prije usaditi ljubav 
prema Mariji. Ako pred mladini ljudima stoji Gospina 
slika, bit će očuvani od mnogih opasnosti. U javnom i 
u radnom životu Majka Božja može poslužiti kao uzor 
sa svojim: Evo službenice Gospodnje!« 

II Vatikanski sabor i papa govoreći danas o aposto- 
latu nazivaju ga: »kršćansko svjedočanstvo«. Dobri pa¬ 
ter Filip Jeningen pružio je tako divno kršćansko svj& 
dočanstvo, da je ono u kraju njegove djelatnosti još i da¬ 
nas živo. 


LETEĆI PATER 

Pokojnoga kardinala Spellmana nazivali su »leteći 
kardinal«. Postoji i »leteći pater«. To je oblat Bezgrješne 
otac Pavao Schulte osnivač »Mive«, društva za skuplja¬ 
nje motornih vozila bilo kopnenih, bilo vodenih, bilo 
zračnih, koja će poslužiti kao prevozna sredstva misio¬ 
narima po udaljenim krajevima svijeta. Prigodom 75-go- 
dišnjice života p. Schulte izjavio je: »Kad sam g. 1927. 
osnivao »Mivu« neki su me proglasili ludim. A danas bi 
proglasili ludim onoga koji bi tvrdio da misionar ili mi¬ 
sionarka mogu biti bez motornog vozila.« Danas manje 
više upotrebljavaju motorna vozila i svećenici u običnoj 
pastvi po Evropi i Americi. 

P. Schulte je prvi uočio tu veliku potrebu motornih 
vozila u svrhe apostolata i počeo ih je skupljati. Njego¬ 
va je akcija bila veoma plodna; on je priskrbio na deset- 
ke tisuća motornih vozila kako za misije tako i za pod- 
lučja diaspore po Evropi. Za njegovu 75-godišnjicu živo¬ 
ta priredila mu je u Bonnu njemačka zajednica automo¬ 
bilske industrije svečano primanje, na kojem su mu po¬ 
sebno čestitali direktori tvornica automobila »volkswa- 
gena« i »mercedesa«. 

Tom zgodom otkrio je P. Schulte nešto iz svoga ži¬ 
vota. Već kao dječak bio je veoma sklon različitim pu¬ 
stolovinama. To je dolazilo do izražaja i u igrama, gdje 
bi najradije igrao ulogu razbojničkoga vođe. No on će 
nakon I svjetskog rata u kojem je služio kao običan 
vojnik stupiti u bogosloviju te g. 1922. postati svećenik. 
Sada seje dao na one najdivnije pustolovine, u kojima 
su se odlikovali oni koji su htjeli Radosnu vijest Krista 
Gospodina prenijeti sve do krajeva zemlje. Najprije je 
s još jednim prijateljem otišao kao misionar u Zapadnu 
Afriku. G. 1925. taj se je njegov prijatelj teško razbolio. 
Dok su ga s primitivnim vozilom vozili u udaljenu bol¬ 
nicu, prijatelj mu je na rukama izdahnuo. To je p. Schul- 
teu dalo misliti. I upravo tada je upoznao kako je misi¬ 
onarima potrebna motorizacija. 

v Već prije tog tragičnog događaja bilo je u njemu 
nešto motorske žice, jer je pred konac I svjetskog rata 
postao pilot. Tragičan slučaj prijatelja, koji ga je pota¬ 
kao na razmišljanje, rodio je u njemu misao koliko bi 
misionari mogli tek učiniti, kad bi bili motorizirani. 
Kristovo evanđelje širilo bi se mnogo brže. Zašto se dak¬ 
le ne bi stavila u službu Radosne vijesti i dostignuća mo¬ 
derne tehnike? A osim toga potpomognuti motorizaci 
jom misionari se ne bi tako brzo istrošili i mogli bi du¬ 
lje raditi na njivi Gospodnjoj. Kolika dakle prednost 
motorizacije! Apostolska je ljubav uvijek dosjetljiva. 


I tada se P. Schulte svojski dao na skupljanje mo¬ 
tornih vozila za potrebe misija. Prvi »Miva« centar os¬ 
novao je u Kolnu. Odatle se ta dobrotvorna akcija pro¬ 
širila po čitavoj Njemačkoj, Austriji, švicarskoj i Holan- 
diji -P- Schulte često puta je sam vozio zrakoplove u mi¬ 
sije što ih je nabavio dobrovoljnim prilozima dobrih i 
plemenitih duša. Blizu Kolna otvorio je i prvu pilotsku 
školu za misionare, a zatim jednu u Americi. I tada su 
ga neki smatrali ludim, no utješio ga je sam Papa Pijo 
XII, kad mu je blagohotno rekao: »Sine moj, nije po¬ 
trebno da me za svoj pothvat oduševljavate, kad sam 
za nj već odavna oduševljen.« Bilo je to veliko prizna¬ 
nje i moralna potpora za Kristova apostola, koji je htio 
sve pokrenuti i staviti u službu apostolata. 

Danas neki motorizirani svećenici kod nas upadaju 
u napast, da ih motorizacija zarobi, pa da kao što su ne¬ 
koć svećenici na velikim imanjima bili više gazde nego 
pastiri, oni budu više šoferi nego dušobrižnici, jer se i 
previše vozaju bez prave potrebe, sanjaju o novim vozi¬ 
lima i više razgovaraju o njima nego o pastoralnim pro¬ 
blemima. P. Schulteu čisto tehnička organizacije »Mive« 
nije nipošto ugušila misijsku gorljivost. On u 75. godini 
života prepušta svoj posao mlađem subratu i opet od¬ 
lazi u afričke misije. 

Pater Schulte je novator i prvak u mnogim pothva¬ 
tima. On ima i to prvenstvo da je prvi svećenik koji je 
služio Svetu Misu u zraku ,u avionu. Bilo je to godine 
1936., kad je misio u avionu tipa zeppelin na letu preko 
oceana u Ameriku. »Leteći pater« izrazio je želju da ga 
poslije smrti pokopaju uz njegova prijatelja misionara 
Fuhrmanna, koji je u afričkoj džungli izdahnuo na nje¬ 
govim rukama i dao mu povoda za osnivanje njegove 
velike akcije motoriziranja misionara. 

Pater Schulte divan je primjer potpunog svećenič¬ 
kog zalaganja. S polovičnim zalaganjem ne može se slu¬ 
žiti Božjem kraljevstvu. Ono traži čitava čovjeka sa 


72 


73 


svim njegovim sposobnostima. Lijepo je to izrazio već 
sveti Augustin: »Bog ne traži od nas riječi već srce!« — 
Dakle čitava čovjeka! 


PARIŠKI PROPOVJEDNIK 

Jedan od buditelja duhovnog i religioznoga života 
u Francuskoj prošloga stoljeća, osobito među-stedenti- 
ma i inteligencijom, bio je dominikanac o. Lacordaire. 
On još i danas živi u uspomeni kao proslavljeni propo¬ 
vjednik pariške katedrale Notre Dame. Njegova je za¬ 
sluga da se je dominikanski red, koji je bio za velike re¬ 
volucije raspršen i uništen, opet udomaćio u Francus¬ 
koj. 

Lacordaire se rodio 12. kolovoza 1802. u Recey sur 
Ource kod Dijona kao sin liječnika. Od roditelja je pri¬ 
mio dobar odgoj i temeljitu pouku u vjeri. U Dijonu i 
Parizu studirao je pravo. U nezdravoj atmosferi student¬ 
skoga života izgubio je ipak vjeru te se počeo zagrijavati 
idejama Rousseau-a. No mladi će Lacordaire brzo isku¬ 
siti na vlastitom tijelu, da je za čovjeka vrlo gorko na¬ 
pustiti izvor žive vode. I zato se već g. 1824. kao pravnik 
sa samostalnom praksom vraća natrag vjeri otaca. Sada 
je dobro shvatio, da je milost vjere darovana čovjeku 
kako bi je posjedovao te sve više i više svijesno učinio 
vlastitim blagom. Ta ga je spoznaja dovela do posljed¬ 
njeg zaključka. On napušta karijeru pravnika te stupa 
u bogosloviju u Issy-u, gdje je g. 1827. zaređen za sve¬ 
ćenika za službu Crkvi. 

No i to neće biti njegov posljednji korak. 10 godina 
kasnije dozrela je u njemu misao i odluka da stupi u 
dominikanski red. To je bila skroz naskroz promišljena 
i posve osobna odluka. Zanio ga je dominikanski ideal, 
jer taj red gleda kao svoju temeljnu zadaću i dužnost 


sve ono što služi spasenju ljudi. Početkom ožujka 1839. 
kratko prije nego je 9. travnja iz ruku generala u gla¬ 
sovitom samostanu S. Maria sopra Minerva primio cr- 
no-bijelo dominikansko odijelo, objavio je spis pod na¬ 
slovom: »Spomenica o ponovnom uvođenju propovjed¬ 
ničkog reda u Francusku«. 

U njoj daje oduška ovakvom uvjerenju: »Spasenje 
duša prvi je cilj reda, a naviještanje je put prema tome. 
Idite i naučavajte, rekao je Gospodin. Idite i naučavajte, 
ponavlja sv. Dominik!« 

Nakon redovničkih zavjeta 12. travnja 1840. Lacor¬ 
daire se u Rimu posvetio brizi za redovničke kandidate 
koji su dolazili iz Francuske. S tim mladima stanovao 
je u samostanu San Clemente, pokraj istoimene bazilike 
gdje se nalazi grob slavenskog apostola sv. Ćirila. Dobio 
je dozvolu da u toj kući osnuje i novicijat, koja je kas¬ 
nije povučena, a što je za Lacordaire-a bila jedna od 
najtežih kušnja poslušnosti prema Crkvi. No Lacodaire 
je znao slušati, nije bio tipa današnjih nekih redovnika 
i redovnica koji i koje su sposobne slušati samo ako 
imaju poglavare po svome ukusu, one koji će im dozvoli¬ 
ti da rade što hoće. No u takvom slučaju ne može onda 
biti govora o poslušnosti i zavjet poslušnosti takvih re¬ 
dovnika i redovnica samo je puka formalnost, ako ne 
čak sprdnja. 

Lacodaire je svoju žrtvu prinio Gospodinu te svla¬ 
dao u sebi svu svoju nutarnju ogorčenost. Morajući se 
odijeliti od svojih duhovnih sinova vratio se je početkom 
g. 1841. u Francusku. Tu je stekao za svoje planove broj¬ 
ne prijatelje i simpatije, a to mu je pomoglo da je uspio 
uskrsnuti francusku dominikansku provinciju i postati 
joj prvi provincijal od 1850. — 1854. 

10 godina, počevši od g. 1841., držao je Lacordaire 
prema želji pariškog nadbiskupa konferencije u kate¬ 
drali Notre Dame, ponajviše u Korizmi i u Velikom Tjed 
nu. No propovijedao je staro Evanđelje za tadanja u 

mnogo čem prelomna vremena po svim velikim grado¬ 
vima Francuske. Nakon korizmenih konferencija u To- 
ulouse g. 1854. povukao se je kao propovjednik iz jav¬ 
nosti. Još jedamput vršio je službu provincijala i to g. 
1858. — 1861. 

Bilo je to u rujnu g. 1861. U samostanu Soreze le¬ 
žao je Lacordaire teško bolestan, već pomalo obilježen 
pečatom smrti. Njegove krupne oči svjetlile su još uvi¬ 
jek kao u mladim danima. Njegov veliki prijatelj Mon- 
talembert, koji ga je posjetio, duboko potresen osjećao 
je žar koji gori u toj velikoj duši. Preko tri desetljeća 
pripadao je život tog svećenika, najvećeg propovjednika 
Francuske XIX svoljeća, promicanju istine i vjernom 
služenju istoj. Služiti istini za Lacordaire-a značilo je 
isto što i služiti slobodi, jer Krist je rekao: »Istina će 
vas osloboditi!« 

Danas kad sve manje postajemo poklonici istine, 
kad se za nju nedostojno cjenkamo i pogađamo, lik La- 
cordaire-a morao bi probuditi našu zaspalu savjest, na¬ 
šu lijenost u traženju istine. Bez istine nema i ne mo¬ 
že biti prave slobode. Sloboda bez istine samo je pri¬ 
vidna, a često završi bilo u raspojasanosti tijela, bilo u 
prihvaćanju onih ideologija koje najviše govore o slobo¬ 
di, a najmanje je daju. 


ZA JEDAN BOLJI SVIJET 

10. veljače 1952. Papa Pijo XII govorio je o »jednom 
boljem svijetu«. Papa je među inim rekao: »Kao što 
smo već davno uzeli težak križ pontifikata, jer se tako 
svidjelo Bogu, tako se sada podvrgavamo teškoj zadaći 
koliko nam naše slabe sile dopuštaju da budemo glas¬ 
nik jednog boljeg svijeta, kojeg hoće Bog.« Kocka je 
pala. Papa se je izjasnio. Čini se da ga je najbolje razu¬ 


mio talijanski isusovac P. Ricardo Lombardi, koji je 
nakon ruševina i strahota II svjetskog rata počeo propo¬ 
vijedati po Italiji, a onda i po svijetu najprije »Križar¬ 
sku vojnu dobrote«, a zatim »Križarsku vojnu za jedan 
novi svijet«. Velikim govorom Pija XII dao se na izgrad¬ 
nju »jednog boljeg svijeta«, koji će svaki dan biti sve 
bliže Isusu. 

U tu je svrhu osnovao »Međunarodni centar Pijo 
XII«. Taj je centar smjestio u zgradu koju je sagradio 
na obali Albanskoga jezera nasuprot papine ljetne re¬ 
zidencije. U sklopu te velike zgrade nalazi se i crkva ko¬ 
ja je posvećena Marijinu uznesenju i Kraljici svijeta. 
Ta dva Marijina naslova svečano je proslavio Pijo XII 
proglasivši dogmu Marijinu uznesenju dušom i tijelom 
te napisavši encikliku »Ad coeli Reginam«, kojom je u- 
veo u liturgiju blagdan B. D. Marije Kraljice. 

U kući centra ima mjesta za 300 osoba i za 250 gos¬ 
tiju. Velika sala za predavanja snabdijevena je uređaji¬ 
ma za simultano prevođenje na 5 stranih jezika. 8. stu¬ 
denoga 1956. posjetio je taj centar sam Papa Pijo XII. 
To je bilo prvi put iza g. 1870. da je jedan papa posjetio 
jedno mjesto izvan svoje biskupije i države. Pregledavši 
sve prostorije papa je progovorio pred 500 radnika koji 
su radili na izgradnji tog centra. Na koncu je sve bla¬ 
goslovio. 

Otada su počeli dolaziti u taj centar stotine, tisuće 
i deseci tisuća da se pripreme za izgradnju boljeg svije¬ 
ta. Pripremanje se vrši različitim tečajevima, predava¬ 
njima i duhovnim vježbama. Centar su posjetili i mno¬ 
gi odlični gosti: Robert Schumann, nekoć francuski mi¬ 
nistar predsjednik, zatim kardinali: Pizzardo, Spellman, 
Agagianian, Goncalves Cerejeira. No onamo dolaze naj- 
različitiji ljudi sa svih pet kontinenata. Dolaze filmski 
režiseri, predstavnici tiska, biskupi, svećenici, redovni¬ 
ci, redovnice, političari, radnici, gradonačelnici, majke. 
Duša je svega toga strujanja svećenik pater Lombardi, 

koji skupa s Pijom XII ne vidi drugog spasenja za čo¬ 
vječanstvo nego ako izgrađujemo svijet u duhu Isusa 
Krista. 

Pater Lombardi kaže o svom svećeništvu: »U dobi 
od 28 godina postao sam svećenik. I tada sam se opet 
vratio na sveučilište da pružam svjedočanstvo Kristu 
Spasitelju svijeta tijekom niza konferencija. S potpu¬ 
nom sigurnošću govorio sam profesorima i studentima 
da nema drugog spasitelja ljudskoga roda osim Isusa 
Krista. 

Malo je neobično da sam na putu svoga svećeništva 
u redovničkom staležu, gdje sam iskreno želio da neka¬ 
ko nestanem i umrem stvarima ovoga svijeta potpuno 
uronivši u Boga, pozvan od Gospodina da napravim na¬ 
crt za obnovu čitava svijeta uz pomoć posve određenog 
programa.« Taj je program razradio Pater Lombardi u 
svojoj velikoj knjizi »Za jedan bolji svijet«. Iza nje sli¬ 
jedila je knjiga o koncilu, koja je malo uzvitlala prašine, 
kad se spremao II Vatikanski sabor, a sada nakon kon¬ 
cila i dalje piše i radi nadahnut koncilskim idejama, a 
sve za obnovu svijeta. 

Da li je Pater Lombardi uspio? To zna samo Bog, 
mi ne znamo. Ali ono što znamo jest, da je taj svećenik 
imao veliku svećeničko srce, što je željelo obuhvatiti či¬ 
tav svijet i privesti ga Kristu. On sam priznaje da ni¬ 
kad nije posumnjao u svoj poziv i nastavlja: »Isus je 
imao prema meni beskrajnu dobrotu. Njegove milosti 
želim hvaliti dovijeka. Morao sam se boriti i trpjeti, ali 
mi nitko nikada nije oteo duboki mir na dnu mene sa¬ 
moga. Isus je bez prestanka sve više i više postajao mo¬ 
je sve. A ja sam neprestano molio Našu Gospu kako ne 
bih živio za drugo nego za Isusa ...« 


SJEMENIŠNI DUHOVNIK 

Rapalskim ugovorom nakon I svjetskog rata Zadar 
je potpao pod Italiju. Upravu zadarske nadbiskupije o- 
sim grada Zadra Sveta Stolica povjerila je kao apostol¬ 
skom administratoru šibenslcome biskupu Monsignoru 
Dr. Jeronimu Mileti. Kako je i šibenska i zadarska bis¬ 
kupija trpjela od nestašice klera, revni biskup dao se 
odmah na gradnju dječačkog sjemeništa za odgoj sveće¬ 
ničkih pripravnika. Mramorna ploča na ulazu u sjeme¬ 
nište kratko sažima povijest gradnje toga uistinu veli¬ 
koga i reprezentativnog zavoda. Na ploči stoji natpis: 

»Za slavnoga vladanja Pape Pija XI, neumornim 
radom, pastirskom revnošću Dr. O. Jeronima Milete, ši¬ 
benskoga biskupa, apostolskoga administratora zadar¬ 
skog, brigom upravitelja Nikole Tabulova Trute, vješti¬ 
nom graditelja Inž. J. Mamatzi Suili, milodarima dobro¬ 
činitelja, svećenstva, vjernika ovo sjemenište Djelo Bož¬ 
je Providnosti, odgoju svećeničkog podmlatka posveće¬ 
no, dana 26. julija 1927. temeljnim kamenom započeto, o 
sedmoj obljetnici izbora Petrova nasljednika Velikog 
Pia XI u jubilejskoj godini zlatne Njegove Mise svečano 
blagoslovljeno, otvoreno dana 6. februara 1929. Bogu na 
čast, Kristovoj Crkvi na procvat, otadžbini na diku, rodu 
na duhovni spas.« 

Sagradivši sjemenište biskup Mileta posjetio je Pa¬ 
pu Pija XI te mu izložio nevolju, da nema duhovnika za 
novootvoreno dječačko sjemenište. Tražio je jednoga 
isusovačkoga Patra, ali ga nije mogao dobiti. Tada mu 
je Papa rekao: »Idite k isusovačkome generalu i recite 
mu da mora stvoriti duhovnika za sjemenište u Šibeni¬ 
ku!« Biskup je poslušao papu, posjetio generala i inter¬ 
vencija je dakako uspjela. Provincijal u Zagrebu dobio 
je nalog da nekoga pošalje za duhovnika u Šibenik. Koc¬ 
ka je pala na Oca Petra Pericu, pjesnika himana »Do 
nebesa nek se ori« i »Zdravo Djevo«. 

Otac Perica svojski se latio tog teškog i odgovor¬ 
nog posla, a jedan njegov nekadnji pitomac, danas ugle¬ 
dan svećenik zadarske nadbiskupije, dao je o njemu 
ovo divno svjedočanstvo: 

»Iako mi je bio duhovnik samo jednu godinu, mogu 
ipak reći mirne duše, da sam malo od kojeg duhovnika 
u svojoj svećeničkoj formaciji, a bilo ih je puno, toliko 
primio na duhovnom polju koliko od p. Perice. On je 
bio jedan od rijetkih kome su svi rado išli i kojega su 
svi pitomci iskreno voljeli. Obično se događa da pitomci 
lako nađu mane na svakom svome starješini. Njihovoj 
oštroj kritici ne može izmaknuti ni duhovnik. Međutim 
za p. Pericu nije se našao nijedan sjemeništarac koji bi 
nešto imao protiv njega. Zato ga nismo ni kritizirali ni 
ogovarali, ali smo ga svi iskreno voljeli i osjećali da u 
svojoj sredini imamo dobroga oca koji nas nosi u svom 
srcu i koji živi, moli i trpi za nas. 

Još se uvijek sjećam nekih njegovih razmatranja. I- 
mao je živopisan i slikovit stil. Mnogo puta originalan i 
vanredno potresan. Nikad ne mogu zaboraviti jednog 
razmatranja za vrijeme neke rekolekcije. U nedjelju na¬ 
večer sabrali smo se u svojoj sjemenišnoj kapelici, če¬ 
kamo duhovnika da nam održi prigodni nagovor. Evo, 
polako i ozbiljno se penje na najgornju stepenicu pred 
oltarom p. Perica. čovjek je dobivao dojam kao da do¬ 
lazi s onoga svijeta i da nam nosi jednu veliku poruku. 
Tako je i nastupio. 

— Dragi moji sjemeništarci — počeo je svojim uzdr- 
htalim tronutim glasom. —■ Stigla je u naš grad strašna 
vijest... 20 tisuća stanovnika ovoga grada je osuđeno... 
Osuđeni smo i mi u ovom našem sjemeništu... Nitko 

od nas neće biti pošteđen. Osuđeni smo nasmrt _— 

I onda je mirno i uvjerljivo razvio razmatranje o smrti, 
a mi odahnuli od onog prvog dojma strave i očekivanja 
kojim je znao privući našu pozornost i sabranost. Rado 


smo ga slušali, jer nam nisu govorila samo njegova usta, 
nego cijelo njegovo Bogom ispunjeno biće. 

U duhovnim razgovorima bio je uporan i sve je mo¬ 
guće načine upotrebljavao da mu se duša otkrije. I op¬ 
ćenito je uvjerenje bilo kod svih nas da se p. Perici ni¬ 
je moglo biti neiskren. Teško je to postići kod mladih 
ljudi da uvijek budu otvorena knjiga svome duhovniku. 
P. Perici je to uvijek uspijevalo i svi smo osjetili duhov¬ 
nu korist i blagodat od naše iskrenosti. Njegova male¬ 
na pojava, blagi i tihi nastup, blijedo lice s prosjedom 
bradom ulijevalo je u svačije srce toplinu i povjerenje. 
A osobito onaj njegov duboki pogled kojim je prodirao 
u najtajnije dubine naše duše, kao da u njoj sve gleda 
i sve otkriva, ostavljao je nezaboravan utisak. 

Uvijek mi je ostala u sjećanju jedna njegova gesta, 
koja me je duboko dirnula i zadivila. U mjesecu stude¬ 
nome obavljao je privatno svoje godišnje duhovne vjež¬ 
be^ Jednog posijepodneva me pozove: žarko, preko 
večernjeg odmora dođi k meni! — Nisam znao zašto me 
traži i očekivao sam sigurno nešto što će biti u vezi s 
mojim duhovnim životom. A kojeg li iznenađenja? Na 
njegovu stolu bilo je netaknuto jelo doneseno za veče¬ 
ru. 

— žarko, sjedi, jedi i sve moraš pojesti! — tako mi 
je zapovijedio. Bio sam silno iznenađen tolikom paž¬ 
njom. U početku mi je bilo malo neugodno, ali kako je 
jelo bilo ukusno, a ja ne baš sit, išlo mi je u tek. 

Kasnije je posluga skupila prazne tanjure u naj¬ 
dubljem uvjerenju kao i sve časne sestre u kuhinji da 
ih je ispraznio p. duhovnik. A što se je meni dogodilo te 
večeri, sigurno se je dogodilo i nekim drugim kolegama. 
Nisam tada o tome nikom pripovijedao, jer mi je zabra¬ 
nio da ikome govorim. 

Možete onda zamisliti kako nam je bilo pri duši kad 
se jednog dana prenijela vijest u sjemeništu da je p. Pe¬ 
rica premješten. Nastalo je zaprepaštenje. Odjednom 

je tuga pokrila svako lice i ušuljala se u svačije srce. 
Sjećam se da je preuzvišeni biskup Mileta intervenirao 
kod tadašnjeg provincijala Družbe Isusove, ali ništa ni¬ 
je pomoglo. Sjećam se da smo tada onako na svoj mla¬ 
denački i dalmatinski način izražavali veliko negodova¬ 
nje i grdili provincijala. Čak smo se i sablažnjavali, jer 
nam — gledajući iz svog malog đačkog vidokruga — ni¬ 
je moglo ići u glavu da jedan takav čovjek može biti 
premješten kad i biskup i starješine i provincijal i to¬ 
liki drugi znadu koliko je on potreban u našem sjeme¬ 
ništu i koliko njegov boravak znači za grad Šibenik. 

Bez obzira na revolt mladih trenutak rastanka je 
stigao. Bilo je to u učionici u prvom katu desno kod 
stepenica. Neki maturant je u ime svih zahvalio še p. 
Perici, a onda se je i on toplim i dragim riječima opros¬ 
tio od svoje duhovne djece. Nikada do tada nisam za¬ 
plakao za jednim svećenikom. To je bilo prvi puta na 
rastanku s p. Pericom, kada sam tako snažno osjetio 
koliko sam povezan s tim Božjim čovjekom i kako se 
silom prilika te veze moraju prekinuti. Bilo mi je kao 
da se rastajem od svog rođenog oca. 

Više se nismo vidjeli. Kada sam 1941. godine došao 
u bogosloviju u Đakovo smatrao sam svojom dragom 
dužnošću da obavijestim o tome važnom koraku svoga 
bivšeg duhovnika i da mu kažem da njegove molitve i 
žrtve za moje zvanje nisu bile uzaludne. Tada je p. Peri- 
ca živio u Dubrovniku. Primio sam od njega odgovor na 
jednoj poštanskoj dopisnici koja je bila cijela ispunje¬ 
na njegovim srcem i njegovom vatrenom dušom koja 
je poznavala jedino Krista i živjela samo za Krista. Na 
žalost ta draga uspomena, ta mala dopisnica, nestala je 
u ratnom vihoru. 

Nešto me u mojoj sobi još uvijek potsjeća na dra¬ 
gog p. Pericu. Sačuvao sam malu fotografiju na kojoj se 
vide pokojni šibenski biskup Mileta, upravitelj šiben¬ 
skog sjemeništa dr. Zorić, duhovnik p. Perica i nas ne¬ 


koliko malih maturanata. Često se zagledam u to sitnu 
i neuglednu fotografiju. Ne samo da obnovim drage us¬ 
pomene, nego da patru Perici i sad preporučim svoje 
duhovne potrebe i odgovorne dužnosti. Smatrao sam 
ga za života svecem, a sada pogotovo iza njegove smrti. 
Zato mu se molim i zato mu se preporučujem u zagovor. 
Čvrsto sam uvjeren da one koje je nosio u svojoj sveće¬ 
ničkoj duši za života i sada nosi kada je zauvijek otpo- 
činuo na Božanskom Srcu svoga Kralja Isusa Krista...« 


BLAGOSLOV INDIJANCA 

Bilo je to u divljim brdinama Kanade. Jedan sveće¬ 
nik misionar nalazio se među svojim Indijancima osam¬ 
ljen i zapušten. Kako to? — Izgledalo je kao da su ga 
svi zaboravili, jer već godinama nije dobio nikakve poš¬ 
te. Na misionarevu molbu plemenski poglavica dao se 
na put do najbliže pošte. Iako je bila najbliža, bila je 
samo relativno, jer je udaljena mnogo milja. Valjalo je 
putovati dugi niz dana. Napokon je poglavica došao do 
cilja. S podignutom poštom vratio se kući. Grozničavo 
drhčući od uzbuđenja misionar je otvorio kovertu. Po¬ 
čeo je čitati pismo. Problijedio je u licu, a na oči na- 
vriješe mu suze. 

»Što je, Oče? Zar si dobio slabe vijesti?« 

»Moj stari otac i moja draga majka nisu više na ži¬ 
votu, umrli su!« 

»Što, zar su tvoj otac i majka bili još na životu? I 
pustili su te preko mora, da nama pokažeš put do neba? 
Neka Bog u vječnosti blagoslovi oca i majku, koji su 
nam darovali svog sina!« 

— Blagoslov svećeničkog djelovanja ne ide samo 
njemu i onima za koje radi, već i roditeljima, koji su ga 
žrtvovali Bogu i dušama. Blago roditeljima koji to ra¬ 
zumiju! Takvim roditeljima obraćali su se pape zadnjih 
desetljeća, kad su pisali ili govorili o svećenicima. 

Papa Pijo XI pisao je: »sretni oni roditelji, koji, i- 
ako nisu tako uzvišena duha, da bi možda molili Boga te 
pozove njihove sinove u svećenički stalež, kako se to vi¬ 
še činilo u prošlim vjekovima, ali ipak, kad Bog pozove 
njihove sinove, ne samo da im ne priječe, nego takav 
poziv drže velikom časti, i sasvim osobitim dokazom lju¬ 
bavi Gospodinove prema njihovoj obitelji....« 

Papa Ivan XXIII pisao je: »Kršćanske obitelji, bu¬ 
dite svijesne svoje odgovornosti i dajte Crkvi svećenika! 
S veseljem i zahvalnim srcem dajte svoje sinove u svetu 
službu!« 

Regensburški biskup Dr. Rudolf Graber u propovi¬ 
jedi prigodom svećeničkog ređenja na Petrovo 1965. u 
svojoj katedrali rekao je među ostalim i ovo: 

»Srdačna čestitka također vama, roditelji, braćo, 
sestre i rođaci. I za vas je osvanuo sunčan dan. Ja vam 
se zahvaljujem od sveg srca, da ste regensburškoj crkvi, 
biskupiji sv. Wolfganga dali svećenika. Nije istina da u 
našoj Crkvi postoji predubok jaz između svećenika i la¬ 
ika, jer sve što vaš sin i brat u milosti i blagoslovu ra- 
zasipa i dijeli, na svemu tome i vi imate udjela, sve to 
posredno ide također i kroz vaše ruke...« 

Pape, biskupi, vjernici, svi blagoslivaju ne samo sve¬ 
ćenike, već i njihove roditelje, jer se svaki svećenik ra¬ 
đa u obitelji, a kako to lijepo kaže II Vatikanski sabor: 
»Obitelji, oživljene duhom vjere, ljubavi i pobožnosti 
djeluju kao prvo sjemenište.« I ako je pogodno ozračje 
u našim obiteljima, onda se stvara prvi uvjet, da bi se 
moglo roditi i othraniti jedno zvanje. 


Jacques Delarue u obiteljskoj pedagogiji zvanja pre¬ 
poručuje roditeljima: »Oni će puno moliti. Svome og¬ 
njištu dat će kršćansku klimu.« Takvu klimu stvara u 
prvom redu dobar, čestit i bogobojazan primjer oca i 
majke. Oni su prvi i najglavniji učitelji svoje djece. I 
zato na njima i leži najveća odgovornost. Oni mogu biti 
blagoslov, ali i prokletstvo svojoj djeci. Ako su na bla¬ 
goslov i ako taj blagoslov bude tako plodan da koje nji¬ 
hovo dijete dovede do oltara, onda će se on proširiti na 
mnoge, na sve one koje njihov sin kao svećenik bude 
krstio, ispovijedao, pričešćivao, vjenčavao, otpremao u 
vječnost, na sve one koje bude poučavao i kojima bude 
propovijedao. 

Neka dakle kršćanski roditelji budu uvijek svijesni 
svoje velike odgovornosti koju imaju u odgajanju djece 
te koju imaju i prema čitavoj Crkvi, koja iz njihova bla- 
goslovena krila očekuju svoje duhovne pastire. 

Neka bude na koncu spomenuto kako gleda na bu¬ 
duće svećenike i jedan veliki suvremeni državnik. To je 
predsjednik Sjedinjenih Američkih Država Richard Nix- 
on. On se je nakon svog prvog posjeta Papi Pavlu VI, 2. 
ožujka 1969., u klementinskoj dvorani sastao s pitomci- 
ma sjeverno-američkog kolegija u Rimu i upravio im 
pozdrav. Zaustavljajući se na problemu mladih Pred¬ 
sjednik je primjetio kako i američka mladež, iako živi 
u boljim životnim prilikama, doživljava osjećaj frus¬ 
tracije — osujećenja i nezadovoljstva: »Današnjim je 
mladima potreban cilj, ideal, a vi koji vjerujete, možete 
pokazati ga služeći vjerno Crkvi kojoj pripadate. S va¬ 
šom pomoći, s idealizmom koji budete znali probuditi 
kod mladeži, mi stari i vi mladi koracat ćemo prema 
našem preodređenju, koje je i sudbina Sjedinjenih A- 
meričkih Država: dovoditi svijet na put pravoga mira, 
ali i slobode za sve narode i pravde za svakoga pojedin¬ 
ca.« 

RODITELJSKI SASTANAK U SJEMENIŠTU 

Prigodom prvog roditeljskog sastanka u Dječačkom 
Sjemeništu na Salati u Zagrebu rekao sam u propovi¬ 
jedi prisutnim roditeljima; 

Kroz 40 godina opstanka ovoga sjemeništa posjetili 
su ga mnogi odlični gosti, među njima 1 kralj, nekoliko 
kardinala, mnogo nadbiskupa i biskupa te drugih odlič¬ 
nih ličnosti. U ovom je sjemeništu bilo mnogo sveča¬ 
nosti, priredaba, susreta, ali ovoj današnjoj svečanosti 
i susretu nema ravne. To je prvi puta u povijesti našega 
sjemeništa da je priređen i organiziran susret roditelja 
sjemeništaraca s poglavarima, odgojiteljima, profesori¬ 
ma i to u toku školske godine. Tim susretom htjeli smo 
dati priliku i mogućnost vama roditeljima, koji ste nam 
u punom povjerenju povjerili vaše najveće blago, vaše 
sinove, da doživite sjemenište iznutra, ne samo na porti, 
kao kad dolazite u posjet svojim sinovima ili na počet¬ 
ku školske godine, kad sjemenišni život tek počinje. 

Tim susretom želimo vam iskazati zahvalnost mi 
poglavari za puno povjerenje koje ste nam iskazali dav¬ 
ši nam na odgoj i u školu vaše sinove. U susretu s ne¬ 
kima od vas, dragi roditelji, redovito sam znao čuti, a 
mislim, da su to toliko puta čuli i ostali sjemenišni po¬ 
glavari: »Velečasni, kada je moj Zvonko ili moj Ivica 
kod vas, onda se ništa ne bojimo za njega, onda znamo 
da je u sigurnim rukama, onda znamo da neće ništa lo¬ 
še čuti, nego samo dobro i najbolje.« 

Prije dvije godine obišao sam jedan naš kraj odak¬ 
le imamo sjemeništaraca. Pratio me na putu jedan od 
njih. Kad sam ga doveo kući, njegova mi je majka rekla: 
»Ne bojim se ništa za njega, kad je uz vas!« 

Dragi roditelji, hvala vam na tom povjerenju koje 
imate u nas. Ali znajte, da nas to povjerenje ne ispunja 
samo zahvalnošću nego i strahom i odgovornošću. Stra¬ 
hom, jer koji put od nas očekujete da budemo upravo 


čudotvorci te učinimo nešto veliko od vaše djece. A to 
nije tako lako i jednostavno. To vam je kao i u narav¬ 
nom životu. Netko' jede vrlo malo hrane, a ipak se vidi 
učinak, čovjek deblja, narod kaže: »Prima ga se!« Drugi 
opet dobiva i jede mnogo hrane, a ipak uvijek ostaje 
suh i mršav. Rekli bismo pučki: »Ne prima ga se!« Tako 
je to i s našim sjemeništarcima. Poglavari i profesori 
svima jednako daju, sve poučavaju, svima žele dobro, 
svima pomažu, sve upućuju na dobro, ali na žalost đa¬ 
ci jednako ne primaju. Od strane poglavara i profesora 
đaci uvijek mogu čuti samo dobro, poučno i korisno za 
život. Ali ako to ne prihvaćaju, onda je sve badava, čov¬ 
jek, pa i mladi, slobodan je, ima slobodnu volju i njome 
se može oprijeti i Bogu i poglavaru i roditelju i profeso¬ 
ru. I onda nastaju lomovi i razočaranja. Eto, zbog toga 
nas je malo i strah povjerenja koje polažete u nas. 

No unatoč ljudskim slabostima i neuspjesima mi 
poglavari i profesori nastojat ćemo i u buduće da ra¬ 
dimo na odgoju i za dobro vaših sinova nesmanjenim 
žarom i požrtvovnošću. Nastojat ćemo koliko bude do 
nas da opravdamo povjerenje koje stavljate u nas. Ali 
znajte, da ne odgajamo samo mi. I vi ste odgojitelji vaše 
djece. To ste bili već prije nego što ste ih poslali u sje¬ 
menište, to ste i sada kada vaši sinovi dolaze kući na 
piaznike. To ćete biti sve do njihove mlade Mise, a 
možda čak i kasnije. Zato dozvolite, da vam kao odgo¬ 
jiteljima vaših sinova i to onih koji se pripremaju na 
svećenstvo upravim nekoliko riječi i savjeta. 

Najprije vama, dragi očevi, jer otac je glava obite¬ 
lji, a naša narodna poslovica kaže: »Kakvo drvo, takav 
klin, kakav otac, takav sin!« 

Evo vam primjera jednog divnog svećeničkog oca. 

Neki je otac ležao na samrtnoj postelji. Još jedam- 
put sakupio je oko sebe svu djecu, da im dade posljed¬ 
nje opomene i upute. »A sada ću vam djeco, pred smrt 
otkriti malu tajnu. Vi ste bili često puta zlovoljni što je 

naša zajednička večernja molitva uvijek nešto duže tra¬ 
jala. Vi znate da sam ja uvijek nadodao još šestu deset¬ 
ku našoj krunici i to na jednu osobitu nakanu. Vi niste 
nikad saznali koja je to nakana i tu ste desetku molili 
malo smrknuta lica. Kad sam oženio vašu majku, od¬ 
mah nakon vjenčanja načinili smo posve ozbiljan za¬ 
vjet. Obećali smo dragome Bogu da ćemo svaki dan do¬ 
dati krunici još jednu desetku, da On blagoslovi naš 
brak barem s jednim sinom, koji bi jednom djelovao 
kao misionar među poganima. Sada rado umirem kod 
pomisli da se ne samo jedan od vas nego trojica spre¬ 
maju za taj poziv. Nikada vam nismo otkrili svrhu te 
desetke, da ne bismo utjecali na izbor vašega staleža.« 
I nakon toga taj je uistinu kršćanski muž i otac premi¬ 
nuo. Sva trojica sinova ostali su vjerni odabranom sta¬ 
ležu. 

3. studenoga 1968. prisustvovao sam mladoj Misi 
u VVasseralfingenu u Njemačkoj. Mladomisnik je po¬ 
tekao iz obitelji koja je imala desetoro djece. Malo pred 
smrti otac je pozvao k sebi sina Rudolfa, bogoslova, te 
mu rekao: »Uvijek sam se molio za tebe; ako postaneš 
svećenik, moje će kosti mirno počitavati u grobu.« Kad 
je svršila mlada Misa, čitava je obitelj otišla na groblje: 
majka, Adolf, najstariji i kućedomaćin, Josip, član svje¬ 
tovnog instituta. Rudolf, mladomisnik, dvije kćeri redov¬ 
nice, Franz, najmlađi i još jedna kćerka koja je tada 
bila zaručena. Tu na očevu grobu obnovili su svoju po¬ 
svetu Majci Božjoj. 

P. Duval spominje se potresen i s ganućem večernje 
molitve i krunice u obitelji. Otac bi se vraćao umoran s 
polja sa svežnjem drva na ramenima. Iza večere klek¬ 
nuo bi na zemlju, naslonio bi lakte na stolicu, bio bi 
nepomičan, glavu bi stavio među dlanove. Mali Aime je 
mislio pri tom: »Moj otac koji je tako jak, pred Bogom 
postaje kao dijete. Bog mora biti mnogo veći, ako se 
moj otac baca na koljena pred Njega. Bog mora biti ve¬ 


oma dobar, ako se može razgovarati s Njime, a da se pri 
tom ne mijenja odijelo. Suprotno tome nisam nikad vi¬ 
dio da moja majka kleči. Ona je uveče bila odviše u- 
morna. Ona je sjedila između nas devetoro braće držeći 
najmlađega na rukama. Tiho je odgovarala na molitvu 
i u tišini promatrala jednoga za drugim. Ruke moga o- 
ca, usne moje majke naučile su me o Bogu više nego 
katekizam: Bog je osoba veoma blizka, s kojom se ra¬ 
do razgovara iza posla!« 

Evo primjera i za svećeničke majke. 

Glasoviti apostol moljenja krunice Patrick Peyton 
još kao bogoslov obolio je od galopirajuće sušice. Pre¬ 
ma sudu liječnika nije bilo nikakve nade u ozdravlje¬ 
nje. A bogoslov je ipak ozdravio. Kako je to moguće? 
Bez njegova znanja njegova majka i sestra ponudile su 
Bogu vlastiti život mjesto njegova. Majka i sestra su 
umrle a brat i sin je ozdravio i postao svećenik. Kao 
dragocjen testament P. Peyton čuva posljednje pismo 
svoje majke u kojem piše: »Tvoja je majka molila Bo¬ 
ga, da smije na se uzeti tvoju bolest, da bi ti ozdravio 
i postao svećenik. Bog je uslišao molitvu tvoje majke...« 

Mislim da svi navedeni primjeri jasno govore o ve¬ 
likoj i nezamjenjivoj ulozi roditelja u odgajanju budu¬ 
ćih svećenika. 


ZAŠTO SAM POSTAO SVEĆENIK? 

Na to pitanje odgovara u jednoj anketi genovski 
nadbiskup kardinal Josip Siri ovako: »Evo mog jedno¬ 
stavnog, istinskog i veoma kratkog odgovora. Doista ni¬ 
je potrebno da napišem o tome čitave stranice, kad je 
stvar tako jednostavna. 

Postao sam svećenik, jer sam se rodio s tom ide¬ 
jom i jer nisam nikad imao u pameti nešto drugo. Ne 

mogu reći kad mi je došla, jer se ona miješa s mojim 
prvim uspomenama. 

Zahvaljujem Bogu da je tako uredio. Zašto je to 
tako bilo? Ja ne znam, a možda zna samo Bog. 

Katkad mislim da me je Bog htio zbog zasluga mo¬ 
jih roditelja i veoma svetih primjera koje su mi dava¬ 
li. Moj otac — radnik — ustajao je nekoliko sati prije 
posla da bi svaki dan mogao ići na svetu Misu i pričes- 
titi se. On i moja majka uvijek su tako radili da moja 
misao bude neprestano okrenuta prema nebeskim stva¬ 
rima već od mojeg najranijeg djetinjstva. Oni mi nisu 
nikad govorili o zvanju, a kada sam ja o njemu progo¬ 
vorio, oni su mi dali da čekam godinu dana, kako bih 
znao što hoću učiniti. 

Eto moje kratke povijesti!« 

Kardinal Siri, danas genovski nadbiskup, veoma je 
vezan uz taj grad. On se u njemu i rodio 20. svibnja 
1906. Već u 22. godini postao je svećenik, a u 38. pomoć¬ 
ni biskup, da dvije godine zatim postane i nadbiskup 
svog rodnoga grada, kardinal i dugogodišnji predsjed¬ 
nik talijanske biskupske konferencije. 

Roditelji kardinala Siri-a sigurno su mnogo utjeca¬ 
li na zvanje svog sina, no dajući mu potpunu slobodu 
u izboru zvanja. »Kršćanski roditelji — kaže Jacques 
Delarue — moraju biti veoma uvjereni da je zvanje nji¬ 
hove djece Božje djelo, kako ne bi indiskretno interve¬ 
nirali. Oni imaju biti prosvijetljeni i smjerni suradnici 
tog zvanja, a nipošto njegovi tvorci...« 

Krasan primjer koji može poučiti roditelje u držanju 
prema svećeničkom zvanju njihova sina daje nam sama 
Blažena Gospa. »Njezina vlastita vjernost svome pozi¬ 
vu pripravljala ju je da razumije zvanje svog Sina. Ona 
se jedino brinula da ga pripravi i da ga poštiva...« 
(Delarue). 

Ako su roditelji vjerni svom roditeljskom pozivu, 
ako mole, kršćanski žive i daju dobar primjer djeci, on¬ 


da je to najbolja priprava, da njihovo dijete začuje Kris¬ 
tov glas: »Dođi, slijedi me!« 

Barbara Stepinac, majka svete uspomene kardinala 
Stepinca, živo je željela da njezin sin Alojzije postane 
svećenik. No o tome nije puno govorila. Radije je već od 
njegova krštenja pa kroz gotovo četvrt stoljeća ne da¬ 
jući se smesti nikakvim kušnjama i prividnim zapreka¬ 
ma molila i postila želeći na taj način po zagovoru Maj¬ 
ke Velikog Svećenika Isusa Krista isprositi svom sinu 
milost i volju, da postane Kristov svećenik. Znamo samo 
da mu je jedamput diskretno rekla pokazujući na ora¬ 
nice rodnog sela: »Vidiš sinko, imamo toliko radnika, 
koji obrađuju ovu blaženu zemlju, a tako malo onih ko¬ 
ji bi obrađivali Gospodnji vinograd.« 

Mogu dakle i roditelji djeci govoriti o svećeničkom 
zvanju, no tako da ni najmanje ne ograniče njihovu 
slobodu. No još više nego će govoriti djeci o zvanju ne¬ 
ka govore Bogu u žarkoj pouzdanoj i ustrajnoj molitvi. 
A kršćanske majke neka se po primjeru Barbare Stepi¬ 
nac i tolikih svećeničkih majki obraćaju Blaženoj Gospi, 
Majci prvog i jedinog Svećenika. Mogu se moliti ovako: 

»O Marijo, koja si po osobitoj milosti postala Maj¬ 
ka prvog i vječnog svećenika Isusa, udostoj se, isprositi 
mi milost, da živim tako sveto, kako ne bih bila posve ne¬ 
vrijedna i sama postati majkom svećenika. 

Pogledaj, koliko su današnjem svijetu potrebni sve¬ 
ćenici! 

Umnoži, o Kraljice apostola, slavnu četu Božjih 
službenika, i ako bi se to svidjelo Gospodinu, učini da 
se On svojim preljubaznim pogledom obrati na jednog 
od mojih sinova i upravi mu poziv: Dođi i slijedi me! 
Učinit ću te ribarom ljudi! Takav je poziv Gospodin ne¬ 
koć upravio sinovima majke Zebedejke. 

S tom milosti isprosi mi i sve one druge milosti ko¬ 
je će mi biti potrebne da bi mogla stajati uz zvanje 
svog sina te da bi mu mogla pomagati u svakoj prigodi. 

Daj mi, svoje shvaćanje i svoje srce, o Majko Božanskog 
Spasitelja, da bi mogla biti prava majka jednog svetog 
svećenika, koji će biti sličan Tvome Božanskome Sinu, 
koji će spremno i velikodušno nastaviti Njegovo djelo 
te koji će napokon vjerno ustrajati u tom svetom zva¬ 
nju.« 


SVEĆENIČKI DAN U MARIJI BISTRICI 

Prigodom velikih hodočašća u Mariju Bistricu or- 
ranizira se i svećenički dan. Za jednu takvu zgodu re¬ 
kao sam prisutnim svećenicima i hodočasnicima: 

Dok sam ove dane govorio našim dragim bistričkim 
romarima nisam osjećao posebne poteškoće i neprilike. 
Moj svećenički red i poslanje nalagali su mi da u ime 
Božje nastupim autoritativno. Ali danas, kad mi sveće¬ 
nici slavimo svoj svećenički dan kod Majke Božje Bis¬ 
tričke, ja se osjećam u neprilici baš kao i sv. Ivan Krsti¬ 
telj na Jordanu, ako se ’smije malo usporediti s velikim 
kad je imao krstiti Isusa. On se branio svom snagom: 
»Ja treba da budem od Tebe kršten, a ne da ja Tebe 
krstim!« 

Ja bih morao, draga braćo svećenici, vama nešto 
progovoriti, a osjećam se mlad i neiskusan za tu duž¬ 
nost, jer među vama ima i sijedih glava, ima digniteraca- 
nost, jer među vama ima i sijedih glava, ima dignitaraca 
koji su se iscrpli u službi svoga Božanskog Kralja Isusa 
Krista. Ja poštujem vaše sijede vlasi, ja poštujem sve o- 
ne duge godine požrtvovanoga pastoralnog rada. Ja bih 
morao od vas biti poučen, a ne da vas ja učim, ja bih mo¬ 
rao vas pitati za savjet, a ne da vam ja dajem savjete. 

Vi ste, braćo, većina svi župnici, na terenu, u prvim 
linijama borbe za kraljevstvo Božje, često puta osamlje¬ 
ni i prepušteni samima sebi i morate se susresti i bori¬ 


ti s poteškoćama koje ja kao samostanac ne poznajem. 
Ja vas, braćo, zato cijenim i poštujem kao Kristove 
prvoborce, kao čuvare naših svetinja. Da vas nema, o- 
pustjele bi naše crkve. Da vas nema, ispraznila bi se 
naša svetohraništa. Da vas nema, pogasila bi se vječna 
svjetla po našim crkvama. Da vas nema, hrvatski bi 
narod ostao bez Onoga, koji je najveći prijatelj Hrvat¬ 
ske i bez One, koja je Majka Hrvatske. 

Vi čuvate Krista i Mariju našem narodu i zato sam 
kroz ove dane često puta sa suzama u očima promat¬ 
rao naše župnike, koji su uz pjesmu i molitvu kao dob¬ 
ri pastiri dovodili ovamo svoje stado. 

Braćo, ja vas molim i zaklinjem u ime euharistij- 
skoga Krista ovdje među nama nazočna u Presvetom 
Sakramentu, ja vas molim u ime naše Majke i Kralji¬ 
ce, Bistričke Gospe, ja vas molim u ime četiri mlijuna 
Hrvata, ostanite vjerni na straži Božje i svete Hrvatske!! 

Budite vjerni Kristu Kralju i Njegovim zapovije¬ 
dima! 

Budite dobri sinovi naše nebeske Majke, preko ko¬ 
je smo dobili milost svećeništva i sve druge milosti. 

Budite poslušni sinovi naše svete majke Crkve! Sli¬ 
jedite direktive i smjernice našeg Svetog Oca Pape i 
našeg nadbiskupa! Riječ u jednu: budite svećenici, da se 
i o vama može jednom reći: »Da, bili su dobri sveće¬ 
nici!« 

A prisutnim vjernicima rekao sam, a to važi za od¬ 
nos svih vjernika prema svećenicima: Molite za svoje 
svećenike, branite i čuvajte njihov dobar glas! Poma- 
žite sjemeništa! 

Tom zgodom prisutni svećenici pred oltarom Maj¬ 
ke Božje Bistričke ovako su se pomolili za svoj puk: 

Draga Majko Božja Bistrička, Kraljice i Majko Hr¬ 
vatske, klečeći pred Tvojim čudotvornim likom molimo 
Te za svoju domovinu i za sebi povjereno stado. Bla¬ 
goslovi našu djecu da budu dobra i pobožna; blagoslo- 

vi našu mladež da bude čista i nevina. Blagoslovi naše 
očeve i majke, da savjesno vrše svoje bračne dužnosti, 
da prime onoliki broj djece, koliki im pošalje Božja 
Providnost, da tu djecu odgajaju u strahu Božjem. Bla¬ 
goslovi naše starce i starice, naše bolesnike i siromahe. 
Majko, isprosi nam milost, da nikoga ne izgubimo od 
svoga stada, nego da se sa svima sebi povjerenim ov¬ 
cama nađemo jednom u blaženoj vječnosti! 

Iza toga puk je zajednički molio za svoje svećenike 
ovako: 

Draga Majko Božja Bistrička, Kraljice i Majko Hr¬ 
vatske, mi koji se od davnine ponosimo da smo Tvoj 
narod, molimo Te za svoje svećenike da nam doista bu¬ 
du dobri pastiri. Neka nam riječju i primjerom poka¬ 
zuju put k spasenju. Neka savjesno vrše sve svoje sve¬ 
ćeničke dužnosti. Čuvaj ih od napasti, brani od nepri¬ 
jatelja, tješi ih u žalosti, budi im snaga u progonstvi¬ 
ma. Čuvaj naša sjemeništa i daj da iz njih izađe' što vi¬ 
še svetih i požrtvovnih svećenika. Daj da se skupa sa 
svojim duhovnim pastirima nađemo jednom u blaže¬ 
noj vječnosti! 

Dušo, duše Hrvatske, Isusova Mati, 

Sunce naših stradanja, ne prestani sjati! 


ZLATNA MISA U MARIJI BISTRICI 

Divan je Bog u svojoj Providnosti! 

Divna je Majka Božja u svojoj majčinskoj brizi! 

Gadine 1959. jedan je svećenik kod Božjeličnog proš¬ 
tenja nabacio misao o potrebi svećeničkog dana u Ma¬ 
riji Bistrici. Taj svećenik stajao je 6 godina kasnije, 4. 
kolovoza 1965., u bistričkoj bazilici da i ondje proslavi 
svoj 50.-godišnji svećenički jubilej, svoju zlatnu Misu. 
Bio je to prečasni gospodin Adolf Dušić, tada župnik u 


Brezovici kraj Zagreba. Njegovo je svećeničko zvanje 
kao i zvanje svakog svećenika povezano s Majkom Bož¬ 
jom. Kao đak bio je Marijin kongreganista u Zagrebu 
i česti hodočasnik Majci Božjoj od Kamenitih Vrata. 
Dvije godine bio je kapelan u Mariji Bistrici, a 50 godi¬ 
na kao svećenik bistrički hodočasnik. 4. kolovoza 1965. 
došao je sa svojim vjernicima da se pred Gospinim ol¬ 
tarom zahvali za milost 50-godišnjega svećeništva. 

Tom zgodom sjećao se je sa zahvalnošću i svoje 
zemaljske majke, kojoj je bilo isto ime Marija, a koja 
je bila majka osmero djece, vjerna životna drugarica 
jednog radnika. Išla je svaki dan na svetu Misu i Pri¬ 
čest, a u takvome je duhu odgajala i djecu. Ustajali su 
svi u pet sati da bi mogli poći u Vinogradsku bolnicu 
na svetu Misu, tamo im je naime bilo najbliže. Koje 
onda čudo, da je ta majka izmolila milost svećeničkog 
zvanja svome sinu i redovničkog jednoj kćeri. 

Rekao sam tada u prigodnoj propovijedi: 

Dok se sjećamo majke Marije Dušić, neka je bla¬ 
goslovljena uspomena svih onih svetih hrvatskih majki, 
koje su nam rodile Tavelića, Kažotića, Marka Križev¬ 
čanina, Petra Barbarića, Leopolda Mandića. Sve su one 
dva puta rodile svoju djecu: jedamput za ovaj život, 
a drugi put za svećeništvo. 

Prisutnim vjernicima naglasio sam i tada: 

Štujte svoje duhovne pastire, slušajte ih, surađujte 
s njima. I svećenik je čovjek, stoga ne budite suci, nego 
pokazujte samilost i razumijevanje, ako oni koji puta 
pokažu ljudsku slabost. 

A prisutnim svećenicima rekao sam: 

Draga braćo svećenici, možda očekujete, da i va¬ 
ma upravim nekoliko riječi? Budući da sam najmanji 
i posljednji među vama, ne shvatite ovo što ću reći kao 
riječ s visoka ili kao da bih vas htio učiti. Shvatite kao 
nekoliko bratskih riječi koje svećenik želi reći sveće¬ 
niku. 


94 


95 


Ponajprije u ime vaše i u ime voje čestitam našem 
časnom jubilarcu zlatomisniku. Dobar ste boj bojeva- 
li, trku doduše niste još završili, ali budite uvjereni, 
da vam je Kralj pravde spremio vijenac nagrade. 

A onda, braćo, čestitam i vama svima, koji se mu¬ 
čite u prvim borbenim redovima. 

Prigodom svoje biskupske desetogodišnjice naš nađ- 
pastir izjavio je, da se nikad nije tako i toliko pastoral¬ 
no radilo u zagrebačkoj nadbiskupiji kao danas. Koliki 
obnovljeni župski dvorovi, crkve, kapelice, raspela, a 
kakav tek rad u dušama: kateheze za djecu i mladež, 
eto, braćo, na tome vam čestitam. 

Danas bi to moglo zvučiti malo triumfalistički. No 
da li je baš tako? Ako se koji put daje velik publicitet 
raznim svećeničkim skandalima, zašto onda ne bi odali 
dužno priznanje časnim svećenicima, koji su dobro is¬ 
punili svoju svećeničku dužnost? I svećenik je čovjek, 
i on je potreban da netko prizna njegov rad i zalaganje. 
Zato svećenici rado slave svoje srebrne i zlatne mise. 
Sve je to zgoda da se zahvale Bogu za sva dobra koja su 
primili i učinili, a i poticaj za ustrajnost u svećeničkom 
pozivu do posljednjeg daha. A onda to može biti poti¬ 
caj mlađima i mladima da pođu stopama starijih, koji 
su pokazali ljudsku zrelost u svećeničkoj službi. Dok 
dakle slavimo svećeničke jubileje želimo afirmirati o- 
naj stalež, koji kao nikoji drugi potječe od samoga Kris¬ 
ta. 


EXCEL9IOR CAELIS FACTUS 

»Učinjen višim od nebesa!« •— taj epiteton s mno¬ 
gim drugim pripisuje se uzvišenom dostojanstvu kato¬ 
ličkog svećenika. Da li s pravom? — Da, s pravom, jer 
svećeničko dostojanstvo nadilazi i najveće ljudske časti. 


Ne vjerujete li u to? — Evo vam dokaza! Mislim da 
ćete dopustiti da je najveća ljudska čast biti suveren 
jedne zemlje, a i ta čast je veća što je veća i moćnija 
zemlja kojom netko vlada. Prema tome biti predsjednik 
Sjedinjenih Američkih Država ide među najveće ljud¬ 
ske časti. A ipak i pokojni predsjednik John Kennedy 
ponizno je došao u bečku katedralu prigodom svog pos¬ 
jeta Austriji da pribiva svetoj Misi i čuje Božju riječ 
svećenika kardinala Koniga. Kennedy to nije učinio sa¬ 
mo u Beču, nego je to učinio svake nedjelje u Washing- 
tonu u svojoj župskoj crkvi, gdje je svetu Misu služio 
ne 1 kakav kardinal, već obični gradski župnik i gdje je 
propovijedao jednostavni redovnik Družbe Isusove. 

Svećenik nadilazi dostojanstvo anđela. Tako misli 
pobožni pisac zlatne knjižice »Nasljeduj Krista«, koja 
u katoličkoj duhovnoj literaturi uživa uz Sveto pismo 
najveću popularnost. On piše: »Tu se doista radi o ve¬ 
likoj tajni... Njemu je dano što ni anđelima nije da¬ 
no ... .« 

Sveti Pavao piše u poslanici Hebrejima: »Jer koje¬ 
mu od anđela reče ikada: Ti si moj Sin, ja sam te danas 
rodio?« (1,5) Taj se tekst odnosi doduše na vječno ro¬ 
đenje Sina od Boga Oca. Ali mi možemo reći: ono što 
je Bog dao svećeniku nije dao nijednome od anđela. 

Najveći istočni crkveni otac i najveći crkveni go¬ 
vornik sveti Ivan Zlatousti ovako zanosno veliča sveće¬ 
ničko dostojanstvo: »Svećenik postavljen među nebeske 
anđele nekim većim sjajem predstavlja krasnu priliku.« 

Svećeničko dostojanstvo na neki način stoji uz dos¬ 
tojanstvo Majke Božje. Dakako da to valja ispravno 
shvatiti. 

Evo kako se o tom izražava najveći um kršćanstva 
Sveti Augustin: »O časnog li dostojanstva svećenika u 
kojih rukama kao u krilu Djevice ponovno se utjelov¬ 
ljuje Božji Sin!« 

U svećeničkim se dakle rukama obnavlja čudo Bla- 
govijesti — Krist se ponovo sakramentalno utjelov¬ 
ljuje, zadobiva novi način bivstvovanja. 

Sveti Bernardo pak ovako govori: »O blagoslovena 
Djevice, ispričaj me, ne govorim protiv Tebe; On je sve- 
ćeništvo stavio ispred Tebe.« 

Između zadaće svećenika i zadaće Marije nalazi se 
neka daleka crta sličnosti —• nositi Isusa braći, što traži 
i od svećenika savršeno darivanje samoga sebe. 

Zbog uzvišenosti svećeničke službe mnogi su sveci 
strepili pred odgovornošću svećeništva. 

Sveti Ambrozije nije htio pristati isprva na svoj iz¬ 
bor, ali po želji cara Valentina prihvatio se ipak teške 
pastirske službe. 

Sveti Franjo Asiški nije se nikad dao zarediti za sve¬ 
ćenika. Ostao je samo đakon. 

I II Vatikanski sabor u više svojih dokumenata pod¬ 
sjetio je sve na dostojanstvo reda svećenika u Crkvi, 
a posvetio im je i čitav jedan dokumenat, naime dekla¬ 
raciju o službi i životu prezbitera. 

U tom se dokumentu kaže: »Kao službenici svetoga 
svećenici — napose u žrtvi mise — na osobit način vrše 
ulogu osobe Krista koji je samoga sebe predao za žrt¬ 
vu da posveti ljude. Zato su pozvani da nasljeduju ono 
što vrše, tako da svetkujući misterij smrti Gospodnje 
nastoje mrtviti svoje tijelo od njegovih mana i požu¬ 
da. U misteriju euharistijske žrtve, u kojem svećenici 
izvršuju svoj glavni zadatak, neprestano se ostvaruje 
djelo našega otkupljenja, pa se zato snažno preporučuje 
dnevno prikazivanje mise, jer je to djelo Krista i Crkve, 
pa makar joj vjernici ne mogu prisustvovati. Tako, dok 
se svećenici sjedinjuju s činom Krista svećenika, sebe 
potpuno dnevno prikazuju Bogu, i dok se hrane Kris¬ 
tovim Tijelom, postaju od srca dionicima ljubavi onoga 
koji sebe vjernicima daje za hranu. Na sličan se način 
sjedinjuju s Kristovom nakanom i ljubavlju kad pod¬ 


j el j u ju sakramente. A to na poseban način ostvaruju 
onda kad su u službi sakramenta pokore te se potpuno 
i uvijek pokazuju spremnima podjeljivati ga kad to 
vjernici s razlogom zatraže. Kad mole božanski oficij, 
daju svoja usta Crkvi, koja u ime cijelog ljudskog ro¬ 
da neprestano moli zajedno s Kristom ... 

Kao upravitelje i pastire Božjeg naroda potiče ih lju¬ 
bav Dobrog Pastira da svoj život polože za svoje ovce 
spremni i na najveću žrtvu, slijedeći primjer svećenika 
koji nisu ni u današnjim vremenima oklijevali dati svoj 
život.... « 


MARIJA I SVEĆENIK 

Kroz Gospin mjesec svibanj promatrali smo sveće- 
ništvo i svećenike. Crkva je uvijek, a naročito u novije 
doba, svećenike i svećeničke pripravnike upućivala k 
Mariji. S time ćemo i mi zaključiti naša razmišljanja. 

Sveti Papa Pijo X, koji je uz Euharistiju bio i velik 
štovatelj Majke Božje, uputio je katoličkom svećeniš- 
tvu glasovitu poruku u kojoj potiče svećenike na sve¬ 
tost izlažući im i preporučujući različita pomagala. Tu 
svoju očinsku poruku, kojom želi izraziti svoju naro¬ 
čitu brigu za svećenike, završava ovim riječima: 

»Naše želje prema vama, da se u što obilnijoj mje¬ 
ri na vas izliju, povjeravamo velikoj Majci Djevici, kra¬ 
ljici apostola. Jer ona je one sretne prvence svećenič¬ 
kog reda svojim primjerom poučila kako da ustraju 
jednodušno na molitvi dok ne prime snagu odozgo. I 
ona je njima svojom molitvom mnogo obilniju krepost 
isprosila, svojim savjetom umnožila i učvrstila, da je 
njihov rad urodio preradosnim plodom ...« 

Papa Pijo XI u svojoj encikliki o katoličkom sveće- 
ništvu piše: »Svećenička pobožnost ,iako se ima naj- 

više dizati k nebeskome Ocu, sa svim tim odnosi se i na 
Bogorodicu Djevicu. Nju naime moraju svećenici s ve¬ 
ćim žarom ljubiti nego svjetovnjaci stoga što su veze 
svećenika s Isusom Kristom tješnje, kao što su i tješ¬ 
nje veze Marijine s njezinim božanskim Sinom...-.« 

Po primjeru svojih predšasnika i Papa Pijo XII os¬ 
jećajući očinsku brigu za svećenike uputio im je veliku 
poruku svete jubilarne godine 1950. U toj ih potiče na o- 
sobito pouzdanje u Mariju, majku svećenika. 

On piše: »Budući da nam je naročito dobro poznato, 
kako je teško ići teškim putem svetosti i ispunjavati 
one službe, što su vam povjerene, zato s pouzdanjem 
obratite svoje oči i duh lt Onoj, koja je majka katolič¬ 
kog svećenstva. Vi dobro poznajete dobrotu te Majke, 
a u mnogim ste krajevima bili skromno oruđe milosr¬ 
đa Prečistoga Srca Marijina u obnovi vjere i ljubavi 
kršćanskog puka. Ako Marija svakog ljubi prenježnom 
ljubavi, Ona posebnim načinom ljubi svećenike, koji 
su živa slika njezina Isusa. Dok, dakle s velikim pouz¬ 
danjem budete promatrali tu osobitu ljubav i zaštitu 
Blažene Djevice prema vama svima, osjetit ćete, kako 
bivaju olakšani vaši napori oko svetosti i u vršenju 
svećeničkih dužnosti. 

Mi preblaženoj Majci Božjoj, posrednici nebeskih 
milosti, predajemo svećenike cijelog svijeta, da po Nje¬ 
zinu zagovoru Bog dadne, da siđe obilna milost njegova 
Duha, koji neka potakne sve sluge oltara na svetost i 
obnovi duhovno čitav ljudski rod ...« 

I Ivan XXIII u stogodišnjici smrti sv. Arskog žup¬ 
nika piše svećenicima okružno pismo u kojem na kon¬ 
cu kaže: 

»Svratimo još pogled Bezgrješnoj Bogorodici. Malo 
prije nego što je Arski Župnik završio dugi životni put 
pun nebeskih zasluga, u jednoj francuskoj pokrajini 
Ona se ukazala poniznoj i čistoj djevojčici i po njoj 
majčinskim bodrenjem pozvala ljude na molitvu i na 


kršćansku pokoru. Već sto godina taj glas još uvijek 
odjekuje i kuca na ljudska srca na daleko i široko, kao 
u beskonačnost. Ono, što je radio i govorio svećenik, 
koji jc ubrojen među svece i kojega stogodišnjicu sla¬ 
vimo, već unaprijed je, po nebeskom rasvjetljenju, na¬ 
vješćivalo nadnaravne istine, koje su bile otkrivene jed¬ 
nostavnoj djevojčici u lurdskoj spilji. Sa živom pobož- 
nošću iskazivao je svoje štovanje BI. Djevici Mariji bez 
grijeha začetoj, pa je već 1836. godine posvetio svoju 
župsku crkvu Marijinu bezgrješnom začeću, a s najve¬ 
ćim je veseljem primio proglašenje dogme 1854..godine. 

Zahvaljujemo Bogu i radujemo se, što možemo u 
Našim mislima slijediti te dvije stogodišnjice: Lurda i 
Arsa, koje providencijalno jedna za drugom slijede i po- 
čašćuju uvelike narod, koji je toliko drag našem srcu, 
a kome pripadaju oba sveta grada. Sjećajući se toliko 
primljenih dobara i u nadi da ćemo Mi i Crkva dobiti 
nove milosti, ponavljamo onu molitvu arskog župnika, 
koja je tako često na njegovim usnama zadrhtala: Neka 
bude blagoslovljeno presveto i bezgriješno začeće bla¬ 
žene Djevice Marije, Majke Božje. Neka svi narodi hva¬ 
le i sve zemlje neka kliču i blagoslivaju Tvoje bezgrješ- 
no Srce!« 

I današnji sretno vladajući Papa Pavao VI pišući 
o svećeničkom celibatu zaključuje svoju encikliku s 
preporukom u Marijin zagovor: »Svećenička je krepost 
dobro cjelokupne Crkve, ona je nadljudsko bogatstvo 
i dika koja se prelijeva na izgradnju i dobrobit cijelog 
Božjeg naroda. Stoga želimo upraviti Naš iskren i hitan 
poticaj svim vjernicima, Našim sinovima u Kristu, ne¬ 
ka se i oni osjećaju odgovornima za krepost svoje bra¬ 
će koji su preuzeli poslanje da im služe u svećeništvu 
radi njihova spasa. Neka mole i neka se trude radeći 
za svećenička zvanja i pomažu svećenicima s odanošću 
i sinovskom ljubavi u predanoj suradnji, sa svjesnom 

težnjom da im pruže utjehu radosnog odaziva na nji¬ 
hove pastirske brige ... « 

I zatim Papa nastavlja: »Časna Naša braćo, pastiri 
Božjega stada i sinovi Naši svećenici; na završetku o- 
vog pisma koje vam srcem otvorenim za svu Kristovu 
ljubav upućujemo, pozivamo vas da s obnovljenim pouz¬ 
danjem i sinovskom nadom okrenite pogled i srce pre- 
slatkoj Majci Isusovoj i Majci Crkve, da zazivate nje¬ 
zin majčinski i moćni zagovor na katoličko svećenstvo. 
U njoj se Božji narod divi i štuje pralik i uzor Crkve 
Kristove u redu vjere, ljubavi i savršenog sjedinjenja 
s njime. Kao djevica i majka neka Marija izmoli Crkvi, 
koja je također oslovljena kao djevica i majka, da se 
ponizno i uvijek ponosi vjernošću svojih svećenika uz¬ 
višenom daru svetog djevičanstva i da doživi kako taj 
dar cvate i sve se više cijeni u svim sredinama, da se 
tako na svijetu pune redovi onih koji slijede božansko- 
Janje kamo god ono ide ...« 

Eto, to su misli onih koji su od Gospodina primili 
karizmu neprevarljivog učiteljstva. Neka se svećenici 
drže tih uputa i preporuka pa neće nikad izgubiti vjeru 
u svoj poziv. Ondje gdje cvate prava i iskrena pobož- 
nost prema Blaženoj Gospi bit će uklonjene sve opas¬ 
nosti. Marijin je utjecaj u kršćanskom životu veoma 
blagotvoran. On se sastoji u tome da duše bliže privodi 
Kristu. To vrijedi i za svećenike. Za to nam jamči crk¬ 
veno naučiteljstvo, kad nas neprestano potiče na po- 
božnost prema Mariji i kad baš svećeničke pripravnike 
rekao bih upravo nekom upornošću preporučuje Majci 
Crkve. 

